Paġna Il-kontijiet annwali tal-Fond Ewropew għall-Iżvilupp għas-sena 2016 tħejjew skont it-Titolu IX tar-Regolament Finanzjarju tal-Ħdax-il Fond Ewropew għall-Iżvilupp u skont il-prinċipji, ir-regoli u l-metodi tal-kontabbiltà stipulati fl-anness tad-dikjarazzjonijiet finanzjarji. Nirrikonoxxi r-responsabbiltà tiegħi għat-tħejjija u l-preżentazzjoni tal-kontijiet annwali tal-Fond Ewropew għall-Iżvilupp skont l-Artikolu 20 tar-Regolament Finanzjarju tal-Ħdax-il Fond Ewropew għall-Iżvilupp. Ksibt l-informazzjoni kollha meħtieġa għall-produzzjoni tal-kontijiet li juru l-assi u l-obbligazzjonijiet tal-Fond Ewropew għall-Iżvilupp u l-implimentazzjoni baġitarja mingħand l-uffiċjali tal-awtorizzazzjoni u mill-BEI, li jiggarantixxu l-kredibbiltà tagħha. B'dan niċċertifika li fuq il-bażi ta' din l-informazzjoni, u ta' tali kontrolli li jien qist meħtieġa biex niffirma l-kontijiet, għandi aċċertament raġonevoli li l-kontijiet jippreżentaw stampa vera u ġusta tal-pożizzjoni finanzjarja tal-Fond Ewropew għall-Iżvilupp fl-aspetti materjali kollha. L-Unjoni Ewropea (li minn hawn 'il quddiem issir referenza għaliha bħala l-UE) għandha relazzjonijiet ta' kooperazzjoni ma' għadd kbir ta' pajjiżi li qed jiżviluppaw. L-objettiv ewlieni huwa li jiġi promoss l-iżvilupp ekonomiku, soċjali u ambjentali, bl-għan ewlieni li jitnaqqas u jinqered il-faqar fuq perjodu ta' żmien twil, billi l-pajjiżi benefiċjarji jiġu pprovduti b'għajnuna għall-iżvilupp u assistenza teknika. Sabiex jikseb dan, l-UE tfassal, b'mod konġunt mal-pajjiżi sħab, strateġiji ta' kooperazzjoni u timmobilizza r-riżorsi finanzjarji biex timplimentahom. Dawn ir-riżorsi tal-UE allokati għall-kooperazzjoni għall-iżvilupp jiġu minn tliet sorsi: Il-baġit tal-UE; Il-Fond Ewropew għall-Iżvilupp; Il-Bank Ewropew tal-Investiment. Il-Fond Ewropew għall-Iżvilupp (li minn hawn 'il quddiem issir referenza għalih bħala l-FEŻ) huwa l-istrument ewlieni li jipprovdi l-għajnuna tal-UE għall-kooperazzjoni għall-iżvilupp lill-Istati tal-Afrika, tal-Karibew u tal-Paċifiku (li minn hawn 'il quddiem issir referenza għalihom bħala l-AKP) u lill-Pajjiżi u t-Territorji Extra-Ewropej (li minn hawn 'il quddiem issir referenza għalihom bħala l-OCTs). Il-FEŻ mhuwiex iffinanzjat mill-baġit tal-UE. Huwa stabbilit permezz ta' ftehim intern tar-Rappreżentanti tal-Istati Membri, imlaqqgħin fil-Kunsill, u ġestit minn kumitat speċifiku. Il-Kummissjoni Ewropea (li minn hawn 'il quddiem issir referenza għaliha bħala l-Kummissjoni) hija responsabbli għall-implimentazzjoni finanzjarja tal-operazzjonijiet imwettqa bir-riżorsi tal-FEŻ. Il-Bank Ewropew tal-Investiment (li minn hawn 'il quddiem issir referenza għalih bħala l-BEI) jiġġestixxi l-Faċilità tal-Investiment. Matul il-perjodu 2014-2020, l-għajnuna ġeografika mogħtija lill-Istati AKP u lill-OCTs se tkompli tkun iffinanzjata primarjament mill-FEŻ. Kull FEŻ normalment jiġi approvat għal perjodu ta' madwar ħames snin u jkun irregolat bir-Regolament Finanzjarju tiegħu stess, li jirrikjedi t-tħejjija ta' rapporti finanzjarji għal kull FEŻ individwali. Għaldaqstant, ir-rapporti finanzjarji jitħejjew separatament għal kull FEŻ fir-rigward tal-parti li hija ġestita mill-Kummissjoni. Dawn ir-rapporti finanzjarji jiġu ppreżentati wkoll b'mod aggregat sabiex jipprovdu ħarsa globali lejn is-sitwazzjoni finanzjarja tar-riżorsi li għalihom hija responsabbli l-Kummissjoni. Il-Kunsill Ewropew tat-2 ta' Diċembru 2013 adotta l-Qafas Finanzjarju Pluriennali għall-perjodu 2014-2020. F'dan il-kuntest, ġie deċiż li l-kooperazzjoni ġeografika mal-Istati tal-AKP ma tiġix integrata (ibbaġitizzata) fil-baġit tal-UE, iżda tkompli tkun iffinanzjata permezz tal-FEŻ intergovernattiv eżistenti. Il-baġit tal-UE huwa annwali u skont il-prinċipju baġitarju tal-annwalità, in-nefqa u d-dħul huma ppjanati u awtorizzati għal sena waħda. Għall-kuntrarju tal-UE, il-FEŻ huwa fond li jopera fuq il-bażi tal-multiannwalità. Kull FEŻ jistabbilixxi fond kumplessiv biex jimplimenta l-kooperazzjoni għall-iżvilupp, ġeneralment, matul perjodu ta' ħames snin. Billi r-riżorsi jiġu allokati fuq bażi pluriennali, il-fondi allokati jistgħu jintużaw matul il-perjodu tal-FEŻ. In-nuqqas tal-annwalità tal-baġit huwa enfasizzat fir-rapportar baġitarju, fejn l-implimentazzjoni baġitarja ta' kull FEŻ titkejjel fl-isfond tal-fondi totali. Minbarra l-kontribuzzjonijiet imsemmija hawn fuq, huwa possibbli wkoll għall-Istati Membri li jidħlu f'arranġamenti ta' kofinanzjament jew li jagħmlu kontribuzzjonijiet finanzjarji volontarji lill-FEŻ. F'konformità mal-Artikolu 46 tar-Regolament Finanzjarju tal-FEŻ, ir-rapporti finanzjarji tal-FEŻ jitħejjew fuq il-bażi tar-regoli dwar il-kontabbiltà abbażi tad-dovuti li minnhom infushom huma bbażati fuq l-Istandards Internazzjonali tal-Kontabbiltà għas-Settur Pubbliku (International Public Sector Accounting Standards – IPSAS). Ir-regoli tal-kontabbiltà adottati mill-Uffiċjal tal-Kontabbiltà tal-Kummissjoni huma applikati mill-Istituzzjonijiet u l-korpi kollha tal-UE sabiex tiġi stabbilita ġabra ta' regoli uniformi għall-kontabbiltà, il-valutazzjoni u l-preżentazzjoni tal-kontijiet bl-għan li jiġi armonizzat il-proċess għat-tfassil tar-rapporti finanzjarji u l-konsolidazzjoni, kif mitlub mill-Artikolu 152 tar-Regolament Finanzjarju tal-UE. Dawn ir-regoli tal-kontabbiltà tal-UE jiġu applikati wkoll għall-FEŻ, filwaqt li tittieħed inkonsiderazzjoni n-natura speċifika tal-attivitajiet tiegħu. It-tħejjija tal-kontijiet annwali tal-FEŻ hija fdata lill-Uffiċjal tal-Kontabbiltà tal-Kummissjoni, li huwa l-Uffiċjal tal-Kontabbiltà tal-FEŻ. Dan l-uffiċjal jiżgura li l-kontijiet annwali tal-FEŻ jippreżentaw ħarsa vera u ġusta lejn il-pożizzjoni finanzjarja tal-FEŻ. Il-kontijiet annwali jiġu ppreżentati kif ġej: Parti I: Fondi ġestiti mill-Kummissjoni Rapporti finanzjarji u noti ta' spjegazzjoni tal-FEŻ Rapporti finanzjarji tal-fondi fiduċjarji tal-UE kkonsolidati fil-FEŻ Rapporti finanzjarji kkonsolidati tal-FEŻ u tal-fondi fiduċjarji tal-UE Rapport dwar l-implimentazzjoni finanzjarja tal-FEŻ Parti II: Rapport annwali dwar l-implimentazzjoni – Fondi ġestiti mill-BEI Rapporti finanzjarji tal-Faċilità ta' Investiment Ta' min jinnota li t-tqassim tar-rapporti finanzjarji u tan-noti ta' spjegazzjoni nbidel fl-2016. Il-bidliet huma purament fil-preżentazzjoni tal-informazzjoni finanzjarja u għandhom l-għan li jagħtu allinjament aktar mill-qrib mal-entitajiet l-oħrajn tal-UE. L-ammonti komparattivi tal-2015 huma ppreżentati skont il-format il-ġdid. Il-kontijiet annwali jiġu adottati mill-Kummissjoni sal-31 ta' Lulju tas-sena ta' wara u ppreżentati lill-Parlament Ewropew u lill-Kunsill għall-kwittanza. Il-kontijiet annwali tal-FEŻ u l-ġestjoni tar-riżorsi jiġu ssorveljati mill-awditur estern tiegħu, il-Qorti Ewropea tal-Awdituri (li minn hawn 'il quddiem issir referenza għaliha bħala l-QEA), li tfassal rapport annwali għall-Parlament Ewropew u għall-Kunsill. Il-kontroll finali jkun il-kwittanza tal-implimentazzjoni finanzjarja tar-riżorsi tal-FEŻ għal sena finanzjarja partikolari. Il-Parlament Ewropew huwa l-awtorità tal-kwittanza tal-FEŻ. Dan ifisser li wara l-awditjar u l-finalizzazzjoni tal-kontijiet annwali, ikun imiss lill-Kunsill li jirrakkomanda u mbagħad lill-Parlament Ewropew li jiddeċiedi jekk jagħtix il-kwittanza lill-Kummissjoni għall-implimentazzjoni finanzjarja tar-riżorsi tal-FEŻ għal sena finanzjarja partikolari. Din id-deċiżjoni hija bbażata fuq rieżami tal-kontijiet u fuq ir-rapport annwali tal-QEA (li jinkludi dikjarazzjoni ta' aċċertament uffiċjali) u t-tweġibiet tal-Kummissjoni, kif ukoll il-mistoqsijiet sussegwenti u aktar talbiet għall-informazzjoni lill-Kummissjoni. L-objettiv tar-rapporti finanzjarji huwa li jipprovdu informazzjoni dwar il-pożizzjoni finanzjarja, il-prestazzjoni u l-fluss tal-flus ta' entità li hija utli għal firxa wiesgħa ta' utenti. Il-kunsiderazzjonijiet kumplessivi (jew il-prinċipji kontabilistiċi) li għandhom jiġu segwiti meta jitħejjew ir-rapporti finanzjarji huma stipulati fir-Regola Kontabilistika 1 tal-UE "Rapporti Finanzjarji" u huma l-istess bħal dawk deskritti fl-IPSAS 1: preżentazzjoni ġusta, bażi tad-dovuti, negozju avvjat, konsistenza tal-preżentazzjoni, materjalità, aggregazzjoni, tpaċija u informazzjoni komparattiva. Il-karatteristiċi kwalitattivi tar-rapportar finanzjarju huma r-rilevanza, l-affidabilità, il-komprensibilità u l-komparabilità. Ir-rapporti finanzjarji jiġu ppreżentati kull sena. Is-sena kontabilistika tibda fl-1 ta' Jannar u tintemm fil-31 ta' Diċembru. Il-kontijiet annwali huma ppreżentati f'miljuni ta' euro, bl-euro tkun il-munita funzjonali u tar-rapportar tal-FEŻ. It-tranżazzjonijiet f'muniti barranin jiġu kkonvertiti f'euro bl-użu tar-rati tal-kambju prevalenti fid-dati tat-tranżazzjonijiet. Il-qligħ u t-telf tal-kambju li jirriżultaw mis-saldu ta' tranżazzjonijiet f'muniti barranin u mill-konverżjoni mill-ġdid skont ir-rati tal-kambju fi tmiem is-sena tal-assi u l-obbligazzjonijiet monetarji denominati f'muniti barranin huma rikonoxxuti fir-rapport tal-introjtu. Japplikaw metodi ta' konverżjoni differenti għal proprjetà, impjanti u tagħmir u assi intanġibbli, li jżommu l-valur tagħhom f'euro fid-data meta jkunu nxtraw. Il-bilanċi fl-aħħar tas-sena tal-assi u l-obbligazzjonijiet monetarji denominati f'muniti barranin huma kkonvertiti f'euro fuq il-bażi tar-rati tal-kambju tal-Bank Ċentrali Ewropew (BĊE) li japplikaw fil-31 ta' Diċembru. F'konformità mal-IPSAS u mal-prinċipji kontabilistiċi aċċettati b'mod ġenerali, ir-rapporti finanzjarji bilfors iridu jinkludu ammonti bbażati fuq stimi u suppożizzjonijiet mill-maniġment ibbażati fuq l-aktar informazzjoni affidabbli disponibbli. Stimi sinifikanti jinkludu, iżda mhumiex limitati għal; dħul u imposti dovuti u differiti, provvedimenti, riskju finanzjarju fuq il-kontijiet riċevibbli, assi u obbligazzjonijiet kontinġenti u l-grad ta' indeboliment tal-assi. Ir-riżultati reali jistgħu jkunu differenti minn dawk l-istimi. L-istimi raġonevoli huma parti essenzjali mit-tħejjija ta' rapporti finanzjarji u ma jimminawx il-kredibilità tagħhom. Stima tista' tkun teħtieġ reviżjoni jekk iseħħu bidliet fiċ-ċirkostanzi li fuqhom kienet ibbażata l-istima jew bħala riżultat ta' informazzjoni ġdida jew aktar esperjenza. Min-natura tagħha, ir-reviżjoni ta' stima ma tirrelatax ma' perjodi preċedenti u mhijiex il-korrezzjoni ta' żball. L-effett ta' bidla fl-istima kontabilistika għandu jiġi rikonoxxut fl-eċċess jew fid-defiċit fil-perjodi meta ssir magħrufa tali bidla. Il-liċenzji ta' softwer tal-kompjuter akkwistati jiġu ddikjarati skont il-kost storiku nieqes l-amortizzazzjoni akkumulata u t-telf mill-indeboliment. L-assi jiġu amortizzati fuq bażi lineari matul il-ħajjiet utli stmati tagħhom. L-istima tal-ħajja utli ta' assi intanġibbli tiddependi fuq il-ħajja ekonomika jew legali speċifika tagħhom iddeterminata permezz ta' ftehim. Assi intanġibbli żviluppati internament jiġu kapitalizzati meta jkunu ssodisfati l-kriterji rilevanti tar-regoli kontabilistiċi tal-UE. L-ispejjeż kapitalizzabbli jinkludu l-ispejjeż direttament attribwibbli kollha neċessarji sabiex jinħoloq, jiġi prodott u jitħejja l-assi biex ikun jista' jopera bil-mod maħsub mill-maniġment. L-ispejjeż assoċjati mal-attivitajiet ta' riċerka, l-ispejjeż tal-iżvilupp mhux kapitalizzabbli u l-ispejjeż tal-manutenzjoni huma rikonoxxuti bħala spejjeż li jiġu imġarrba. Il-proprjetà, l-impjanti u t-tagħmir kollha jiġu ddikjarati skont il-kost storiku nieqes id-deprezzament akkumulat u t-telf mill-indeboliment. Il-kost storiku jinkludi n-nefqa attribwibbli direttament għall-akkwiżizzjoni jew għall-kostruzzjoni tal-assi. L-ispejjeż sussegwenti huma inklużi fl-ammont riportat tal-assi jew jiġu rikonoxxuti bħala assi separat, kif xieraq, biss meta jkun probabbli li l-benefiċċji ekonomiċi futuri jew il-potenzjal tas-servizz assoċjat mal-entrata jmorru għand l-entità u li l-kost ta' dan ikun jista' jitkejjel b'mod kredibbli. L-ispejjeż tat-tiswija u tal-manutenzjoni jiġu ddebitati fir-rapport tal-introjtu matul il-perjodu finanzjarju li fih ikunu saru. L-art u x-xogħlijiet artistiċi ma jiġux deprezzati billi huma jitqiesu li għandhom ħajja utli indefinita. L-assi taħt kostruzzjoni ma jiġux deprezzati billi dawn għadhom mhumiex disponibbli għall-użu. Id-deprezzament fuq assi oħrajn jiġi kkalkolat bl-użu tal-metodu tal-linja dritta sabiex jiġi allokat il-kost tagħhom nieqes il-valuri residwi tagħhom matul il-ħajjiet utli stmati tagħhom, kif ġej: Il-qligħ jew it-telf fuq disponimenti jiġu ddeterminati billi r-rikavat nieqes l-ispejjeż tal-bejgħ jitqabbel mal-ammont riportat tal-assi disposti u jiġu inklużi fir-rapport tal-introjtu. Il-lokazzjonijiet ta' assi tanġibbli, meta l-entità jkollha sostanzjalment ir-riskji u l-benefiċċji kollha tas-sjieda, jiġu kklassifikati bħala lokazzjonijiet finanzjarji. Il-lokazzjonijiet finanzjarji jiġu kkapitalizzati fil-bidu nett tal-lokazzjoni skont l-inqas minn bejn il-valur ġust tal-assi mogħti b'lokazzjoni u l-valur preżenti tal-pagamenti minimi tal-lokazzjoni. L-element tal-imgħax tal-pagament tal-lokazzjoni finanzjarja jiġi ddebitat fir-rapport tal-introjtu matul il-perjodu tal-lokazzjoni b'rata perjodika kostanti apparagun tal-bilanċ pendenti. L-obbligi tal-kiri, wara li jkunu tnaqqsu l-imposti finanzjarji, jiġu inklużi fl-obbligazzjonijiet finanzjarji (kurrenti u mhux kurrenti). L-element tal-imgħax tal-kost finanzjarju jiġi ddebitat fir-rapport tal-introjtu matul il-perjodu tal-lokazzjoni b'mod li jipproduċi rata tal-imgħax perjodika kostanti fuq il-bilanċ li jibqa' tal-obbligazzjoni għal kull perjodu. L-assi miżmuma taħt lokazzjonijet finanzjarji jiġu deprezzati matul l-iqsar ħajja utli tal-assi u t-terminu tal-lokazzjoni. Il-lokazzjonijiet fejn il-lokatur iżomm sehem sinifikanti mir-riskji u l-benefiċċji inerenti għas-sjieda huma kklassifikati bħala lokazzjonijiet operatorji. Il-pagamenti li jsiru taħt lokazzjonijiet operatorji jiġu ddebitati fir-rapport tal-introjtu fuq bażi lineari matul il-perjodu tal-lokazzjoni. L-assi li għandhom ħajja utli indefinita mhumiex soġġetti għal amortizzament/deprezzament u jiġu ttestjati kull sena għal indeboliment. L-assi li huma soġġetti għal amortizzament/deprezzament jiġu rieżaminati għal indeboliment kull meta attivitajiet jew bidliet fiċ-ċirkostanzi jindikaw li l-ammont riportat ma jkunx jista' jiġi rkuprat. Telf minn indeboliment huwa rikonoxxut għall-ammont li bih l-ammont riportat tal-assi jaqbeż l-ammont rekuperabbli tiegħu. L-ammont rekuperabbli huwa l-ogħla minn bejn il-valur ġust tal-assi nieqes l-ispejjeż tal-bejgħ u l-valur fl-użu tiegħu. L-assi intanġibbli u l-valuri residwi u l-ħajja utli tal-proprjetà, tal-impjanti u tat-tagħmir jiġu rieżaminati, u aġġustati, jekk ikun xieraq, mill-inqas darba fis-sena. L-ammont riportat ta' assi jitnaqqas minnufih għall-ammont rekuperabbli tiegħu jekk l-ammont riportat tal-assi jkun akbar mill-ammont rekuperabbli stmat tiegħu. Jekk ir-raġunijiet għall-indebolimenti rikonoxxuti fis-snin preċedenti ma japplikawx aktar, it-telf minn indeboliment jitreġġa' lura kif xieraq. L-assi finanzjarji jiġu kklassifikati fil-kategoriji li ġejjin: assi finanzjarji skont il-valur ġust permezz ta' profitt jew telf; self u riċevibbli; investimenti miżmuma sal-maturità; u assi finanzjarji disponibbli għall-bejgħ. Il-klassifikazzjoni tal-istrumenti finanzjarji tiġi ddeterminata mar-rikonoxximent inizjali u terġa' tiġi evalwata f'kull data tal-karta bilanċjali. Assi finanzjarju jiġi kklassifikat f'din il-kategorija jekk jiġi akkwistat primarjament għall-fini ta' bejgħ fuq perjodu qasir jew jekk tkun għażlet hekk l-entità. Id-derivattivi jiġu kkategorizzati wkoll f'din il-kategorija. L-assi f'din il-kategorija jiġu kklassifikati bħala assi kurrenti jekk ikunu mistennija li jiġu realizzati fi żmien 12-il xahar mid-data tal-karta bilanċjali. Matul din is-sena finanzjarja, l-entità ma żammet l-ebda investiment f'din il-kategorija. Is-self u r-riċevibbli huma assi finanzjarji mhux derivattivi b'pagamenti fissi jew determinabbli li mhumiex ikkwotati f'suq attiv. Dawn jinħolqu meta l-entità tipprovdi flus, oġġetti jew servizzi direttament lil debitur bl-ebda intenzjoni li tinnegozja r-riċevibbli. Dawn huma inklużi fl-assi mhux kurrenti, ħlief għall-maturitajiet fi żmien 12-il xahar mid-data tal-karta bilanċjali. Is-self u r-riċevibbli jinkludu depożiti ta' żmien fiss b'maturità oriġinali ta' aktar minn tliet xhur. L-investimenti miżmuma sal-maturità huma assi finanzjarji mhux derivattivi b'pagamenti fissi jew determinabbli u maturitajiet fissi li l-entità għandha l-intenzjoni pożittiva u l-kapaċità li żżomm sal-maturità. Matul din is-sena finanzjarja, l-entità ma żammet l-ebda investiment f'din il-kategorija. Assi finanzjarji disponibbli għall-bejgħ huma assi mhux derivattivi li huma nnominati f'din il-kategorija jew li ma huma kklassifikati f'ebda waħda mill-kategoriji l-oħrajn. Huma kklassifikati bħala assi kurrenti jew mhux kurrenti, skont il-perjodu ta' żmien li fih l-entità tistenna li żżommhom, li ġeneralment ikun id-data tal-maturità. Ix-xiri u l-bejgħ ta' assi finanzjarji skont il-valur ġust permezz ta' profitt u telf, miżmuma sal-maturità u disponibbli għall-bejgħ huma rikonoxxuti fid-data tan-negozju – id-data li fiha l-entità timpenja ruħha li tixtri jew tbigħ l-assi. L-ekwivalenti ta' flus, is-self u d-depożiti ta' żmien fiss huma rikonoxxuti fid-data tas-saldu. L-istrumenti finanzjarji huma inizjalment rikonoxxuti skont il-valur ġust. Għall-assi finanzjarji kollha mhux riportati skont il-valur ġust permezz ta' profitt u telf, l-ispejjeż tat-tranżazzjoni jiżdiedu mal-valur ġust fir-rikonoxximent inizjali. L-istrumenti finanzjarji ma jibqgħux rikonoxxuti meta jiskadu d-drittijiet li jiġu riċevuti l-flussi tal-flus mill-investimenti jew meta l-entità tkun ittrasferixxiet b'mod sostanzjali r-riskji u l-benefiċċji kollha tas-sjieda lil parti oħra. L-assi finanzjarji skont il-valur ġust permezz ta' profitt u telf sussegwentement jiġu riportati skont il-valur ġust, bil-qligħ u t-telf li jirriżultaw mill-bidliet fil-valur ġust jiġu inklużi fir-rapport tal-introjtu fil-perjodu li fih jirriżultaw. Is-self u r-riċevibbli u l-investimenti miżmuma sal-maturità jiġu riportati bil-kost amortizzat bl-użu tal-metodu tal-imgħax effettiv. L-assi finanzjarji disponibbli għall-bejgħ jiġu riportati sussegwentement skont il-valur ġust. Il-qligħ u t-telf li jirriżultaw mill-bidliet fil-valur ġust jiġu rikonoxxuti fir-riżerva tal-valur ġust. L-imgħax fuq l-assi finanzjarji disponibbli għall-bejgħ ikkalkolat bl-użu tal-metodu tal-imgħax effettiv jiġi rikonoxxut fir-rapport tal-introjtu. L-entità tivvaluta fid-data ta' kull karta bilanċjali jekk hemmx evidenza oġġettiva li assi finanzjarju huwa indebolit u jekk telf minn indeboliment għandux jiġi rreġistrat fir-rapport tal-introjtu. Il-prefinanzjament huwa pagament intenzjonat biex jipprovdi lill-benefiċjarju b'avvanz ta' flus, jiġifieri fond. Dan jista' jinqasam f'għadd ta' pagamenti fuq perjodu definit fil-kuntratt, fid-deċiżjoni, fil-ftehim jew fl-att ġuridiku bażiku partikolari. Il-float jew l-avvanz jintuża għall-fini li għalih ikun ġie pprovdut matul il-perjodu definit fil-ftehim jew inkella jitħallas lura. Jekk il-benefiċjarju ma jġarrabx nefqa eliġibbli, huwa għandu l-obbligu li jrodd lura l-avvanz ta' prefinanzjament lill-entità. L-ammont tal-prefinanzjament jista' jitnaqqas (kompletament jew parzjalment) bl-aċċettazzjoni tal-ispejjeż eliġibbli (li huma rikonoxxuti bħala spejjeż). Il-prefinanzjament huwa, f'dati sussegwenti tal-karta bilanċjali, imkejjel fl-ammont inizjalment rikonoxxut fil-karta bilanċjali għajr l-ispejjeż eliġibbli (inklużi l-ammonti stmati fejn meħtieġ) minfuqa matul il-perjodu. Billi r-regoli tal-kontabbiltà tal-UE jirrikjedu preżentazzjoni separata tat-tranżazzjonijiet ta' skambju u mhux ta' skambju, għall-fini tat-tħejjija tal-kontijiet, ir-riċevibbli huma definiti bħala li ġejjin minn tranżazzjonijiet mhux ta' skambju u r-rekuperabbli huma definiti bħala li ġejjin minn tranżazzjonijiet ta' skambju (meta l-entità tirċievi valur minn entità oħra mingħajr ma tagħti direttament prezz fil-borża bejn wieħed u ieħor ugwali). Ir-riċevibbli minn tranżazzjonijiet ta' skambju jissodisfaw id-definizzjoni tal-istrumenti finanzjarji u, b'hekk, huma kklassifikati bħala self u riċevibbli u jitkejlu skont dan (ara 1.3.4 fuq). Ir-rekuperabbli minn tranżazzjonijiet mhux ta' skambju jiġu riportati fl-ammont oriġinali (aġġustat għall-imgħax u l-penali) nieqes il-valutazzjoni negattiva minħabba indeboliment. Valutazzjoni negattiva minħabba indeboliment tiġi stabbilita meta jkun hemm evidenza oġġettiva li l-entità mhux se tkun tista' tiġbor l-ammonti kollha dovuti skont it-termini oriġinali tar-rekuperabbli. L-ammont tal-valutazzjoni negattiva huwa d-differenza bejn l-ammont riportat tal-assi u l-ammont li jista' jiġi rkuprat. L-ammont tal-valutazzjoni negattiva huwa rikonoxxut fir-rapport tal-introjtu. Il-flus u l-ekwivalenti ta' flus huma strumenti finanzjarji u jinkludu l-kontanti, id-depożiti eżerċitabbli jew eżerċitabbli f'qasir żmien miżmuma fil-banek u investimenti ferm likwidi oħrajn għal perjodu ta' żmien qasir bil-maturitajiet oriġinali ta' tliet xhur jew inqas. Il-provvedimenti jiġu rikonoxxuti meta l-entità jkollha obbligu preżenti, legali jew kostruttiv, lejn il-partijiet terzi bħala riżultat ta' attivitajiet imgħoddija, meta jkun aktar probabbli milli le li jkun hemm ħtieġa ta' fluss ta' ħruġ ta' riżorsi biex jiġi saldat l-obbligu u meta l-ammont ikun jista' jiġi stmat b'mod kredibbli. Il-provvedimenti ma jiġux rikonoxxuti għal telf operatorju fil-futur. L-ammont tal-provvediment huwa l-aqwa stima tan-nefqa li mistennija tkun meħtieġa sabiex jiġi saldat l-obbligu preżenti fid-data tar-rapportar. Meta l-provvediment jinvolvi għadd kbir ta' entrati, l-obbligu jiġi stmat permezz tal-ponderazzjoni tal-eżiti kollha possibbli bil-probabbiltajiet assoċjati tagħhom (il-metodu tal-"valur mistenni"). Inklużi taħt kontijiet pagabbli nsibu kemm l-ammonti relatati ma' tranżazzjonijiet ta' skambju, bħax-xiri ta' oġġetti u servizzi, kif ukoll l-ammonti relatati ma' tranżazzjonijiet mhux ta' skambju relatati ma', pereżempju, pretensjonijiet tal-ispejjeż mill-benefiċjarji, għotjiet jew finanzjament ieħor mill-UE. Meta jiġu pprovduti għotjiet jew finanzjament ieħor lill-benefiċjarji, il-pretensjonijiet tal-spejjeż jiġu rreġistrati bħala ammonti pagabbli għall-ammont mitlub meta tiġi riċevuta l-pretensjoni tal-kost. Wara verifika u aċċettazzjoni tal-ispejjeż eliġibbli, l-ammonti pagabbli jiġu vvalutati fl-ammont aċċettat u eliġibbli. L-ammonti pagabbli li jirriżultaw mix-xiri ta' oġġetti u servizzi jiġu rikonoxxuti hekk kif tasal il-fattura għall-ammont oriġinali u l-ispejjeż korrispondenti jiddaħħlu fil-kontijiet meta l-provvisti jew is-servizzi jiġu kkonsenjati u aċċettati mill-entità. It-tranżazzjonijiet u l-attivitajiet jiġu rikonoxxuti fir-rapporti finanzjarji fil-perjodu li miegħu huma relatati. Fl-aħħar tas-sena, jekk fattura tkun għadha ma ħarġitx iżda s-servizz ikun ġie pprovdut, il-provvisti jkunu ġew ikkonsenjati mill-entità jew ikun jeżisti ftehim kuntrattwali (pereżempju, b'referenza għal kuntratt), introjtu akkumulat jiġi stipulat fir-rapporti finanzjarji. Barra minn hekk, fl-aħħar tas-sena, jekk tinħareġ fattura iżda s-servizzi jkunu għadhom ma ġewx ipprovduti jew l-oġġetti fornuti jkunu għadhom ma ġewx ikkonsenjati, id-dħul jiġi differit u rikonoxxut fil-perjodu kontabilistiku sussegwenti. Id-dħul jinkludi l-influssi gross ta' benefiċċji ekonomiċi jew potenzjal ta' servizz riċevuti u riċevibbli mill-entità, li jirrappreżentaw żieda fl-assi netti, għajr żidiet relatati ma' kontribuzzjonijiet mis-sidien. Skont in-natura tat-tranżazzjonijiet bażi fir-rapport tal-introjtu, issir distinzjoni bejn: Id-dħul minn tranżazzjonijiet mhux ta' skambju huma t-taxxi u t-trasferimenti minħabba li t-trasferent jipprovdi riżorsi lill-entità benefiċjarja mingħajr ma din tipprovdi direttament prezz fil-borża li jkun bejn wieħed u ieħor ugwali. It-trasferimenti huma influssi ta' benefiċċji ekonomiċi futuri jew potenzjal ta' servizz minn tranżazzjonijiet mhux ta' skambju, għajr it-taxxi. L-entità għandha tirrikonoxxi assi fir-rigward tat-trasferimenti meta l-entità tikkontrolla r-riżorsi bħala riżultat ta' attività passata (it-trasferiment) u tistenna li tirċievi benefiċċji ekonomiċi futuri jew potenzjal ta' servizz minn dawn ir-riżorsi, kif ukoll meta l-valur ġust ikun jista' jitkejjel b'mod affidabbli. Influss ta' riżorsi minn tranżazzjoni mhux ta' skambju rikonoxxuta bħala assi (jiġifieri flus) huwa rikonoxxut ukoll bħala dħul, ħlief sal-punt li l-entità jkollha obbligu preżenti fir-rigward ta' dak it-trasferiment (kundizzjoni), li jkun irid jiġi ssodisfat qabel ikun jista' jiġi rikonoxxut id-dħul. Sakemm tiġi ssodisfata l-kundizzjoni, id-dħul jiġi differit u rikonoxxut bħala obbligazzjoni (prefinanzjament riċevut). Id-dħul mill-bejgħ ta' oġġetti u servizzi jiġi rikonoxxut meta r-riskju u l-benefiċċji sinifikanti tas-sjieda tal-oġġetti jiġu ttrasferiti lill-akkwirent. Id-dħul assoċjat ma' tranżazzjoni li tinvolvi l-forniment ta' servizzi jiġi rikonoxxut b'referenza għall-istadju ta' meta titlesta t-tranżazzjoni fid-data tar-rapportar. L-ispejjeż huma tnaqqisiet fil-benefiċċji ekonomiċi jew fil-potenzjal ta' servizz matul il-perjodu ta' rapportar fil-forma ta' flussi ta' ħruġ jew konsum ta' assi jew tiġrib ta' obbligazzjonijiet li jirriżultaw fi tnaqqisiet fl-ekwità/assi netti. Huma jinkludu kemm l-ispejjeż minn tranżazzjoni ta' skambju kif ukoll l-ispejjeż minn tranżazzjonijiet mhux ta' skambju. L-ispejjeż minn tranżazzjonijiet ta' skambju li ġejjin mix-xiri ta' oġġetti u servizzi jiġu rikonoxxuti meta l-provvisti jiġu kkonsenjati u aċċettati mill-entità. Huma jiġu vvalutati skont l-ammont oriġinali tal-fattura. Barra minn hekk, fid-data tal-karta bilanċjali, l-ispejjeż relatati mas-servizz mogħti matul il-perjodu li għalih ma tkunx għada waslet jew ġiet aċċettata fattura jiġu rikonoxxuti fir-rapport tal-introjtu. L-ispejjeż minn tranżazzjonijiet mhux ta' skambju jirrappreżentaw il-maġġoranza tal-ispejjeż operatorji tal-entità. Huma jirrelataw mat-traferimenti lill-benefiċjarji u jistgħu jkunu ta' tliet tipi: intitolamenti, trasferimenti skont ftehim u għotjiet diskrezzjonarji, kontribuzzjonijiet u donazzjonijiet. It-trasferimenti jiġu rikonoxxuti bħala spejjeż fil-perjodu li matulu jkunu seħħew l-attivitajiet li jwasslu għat-trasferiment, sakemm in-natura tat-trasferiment tkun permessa mir-regolament jew ikun ġie ffirmat ftehim li jawtorizza t-trasferiment; ikun issodisfat kull kriterju ta' eliġibilità mill-benefiċjarju; u tkun tista' ssir stima raġonevoli tal-ammont. Meta tasal talba għall-ħlas jew pretensjoni għall-ispejjeż u din tissodisfa l-kriterji ta' rikonoxximent, hija tiġi rikonoxxuta bħala spiża għall-ammont eliġibbli. Fl-aħħar tas-sena, l-ispejjeż eliġibbli mġarrba dovuti lill-benefiċjarji, iżda li jkunu għadhom ma ġewx irrapportati, jiġu stmati u rreġistrati bħala spejjeż dovuti. Assi kontinġenti huwa assi possibbli li jinħoloq minn attivitajiet passati u li l-eżistenza tiegħu tkun ikkonfermata biss mill-okkorrenza jew min-nuqqas ta' okkorrenza ta' attività futura mhux ċerta waħda, jew aktar, li ma jkunux fil-kontroll sħiħ tal-entità. Assi kontinġenti jiġi divulgat meta jkun hemm probabbiltà ta' influss ta' benefiċċji ekonomiċi jew potenzjal ta' servizz. Obbligazzjoni kontinġenti hija obbligu possibbli li jinħoloq minn attivitajiet imgħoddija u li l-eżistenza tiegħu tkun ikkonfermata biss mill-okkorrenza jew min-nuqqas ta' okkorrenza ta' attività futura mhux ċerta waħda, jew aktar, li ma jkunux fil-kontroll sħiħ tal-entità; jew obbligu preżenti li jinħoloq minn attivitajiet passati, iżda li ma jiġix rikonoxxut minħabba li: mhux probabbli li jkun meħtieġ fluss ta' ħruġ ta' riżorsi li jkun fihom il-benefiċċji ekonomiċi jew il-potenzjal ta' servizz għas-saldu tal-obbligu jew, fiċ-ċirkostanzi rari fejn l-ammont tal-obbligu ma jkunx jista' jitkejjel b'affidabbiltà suffiċjenti. Il-kontribuzzjonijiet tal-kofinanzjament riċevuti jissodisfaw il-kriterji tad-dħul minn tranżazzjonijiet mhux ta' skambju taħt kundizzjoni u jiġu ppreżentati bħala ammonti pagabbli lill-Istati Membri, lil Stati terzi u lil oħrajn. Il-FEŻ huwa mitlub li juża l-kontribuzzjonijiet sabiex jipprovdi servizzi lil partijiet terzi jew inkella huwa mitlub li jirritorna l-assi (il-kontribuzzjonijiet riċevuti). L-ammonti pagabbli pendenti relatati mal-ftehimiet tal-kofinanzjament jirrappreżentaw il-kontribuzzjonijiet tal-kofinanzjament riċevuti wara li jitnaqqsu l-ispejjeż imġarrba b'rabta mal-proġett. L-effett fuq l-assi netti huwa żero. L-ispejjeż relatati mal-kofinanzjament ta' proġetti jiġu rikonoxxuti hekk kif jiġġarrbu. L-ammont korrispondenti ta' kontribuzzjonijiet huwa rikonoxxut bħala dħul operatorju u l-effett fuq ir-riżultat ekonomiku tas-sena huwa żero. Ħafna kuntratti jipprevedu ħlasijiet ta' avvanzi qabel il-bidu tax-xogħlijiet, il-konsenja tal-provvisti jew il-forniment tas-servizzi. Xi drabi, l-iskedi tal-ħlasijiet tal-kuntratti jipprevedu ħlasijiet fuq il-bażi tar-rapporti tal-progress. Il-prefinanzjament normalment jitħallas fil-munita tal-pajjiż jew tat-territorju fejn jitwettaq il-proġett. Iż-żmien tal-irkuprabbiltà jew tal-użu tal-prefinanzjament jirregola jekk jiġix divulgat bħala assi ta' prefinanzjament kurrenti jew mhux kurrenti. L-użu huwa definit mill-ftehim sottostanti tal-proġett. Kull ħlas lura jew użu dovut fi żmien 12-il xahar mid-data tar-rapportar jiġi ddikjarat bħala prefinanzjament kurrenti. Billi ħafna mill-proġetti tal-FEŻ huma fin-natura tagħhom għal perjodu ta' żmien twil, huwa meħtieġ li l-avvanzi relatati jkunu disponibbli għal aktar minn sena waħda. Għaldaqsatant, xi ammonti ta' prefinanzjament jintwerew bħala assi mhux kurrenti. Il-prefinanzjament globali fil-31 ta' Diċembru 2016 (EUR 1 781 miljun) huwa komparabbli mal-prefinanzjament totali fil-31 ta' Diċembru 2015 (EUR 1 661 miljun). Il-garanziji jinżammu sabiex ikun żgurat il-prefinanzjament u jiġu rilaxxati meta titħallas il-pretensjoni finali għal proġett. Fil-31 ta' Diċembru 2016, il-garanziji li waslu mill-FEŻ fir-rigward tal-prefinanzjament kienu jammontaw għal EUR 53 miljun (EUR 83 miljun fl-2015). Il-biċċa l-kbira tal-prefinanzjament jitħallas permezz tal-ġestjoni indiretta. F'dan il-każ, il-benefiċjarju tal-garanzija ma jkunx il-FEŻ iżda l-awtorità kontraenti. Din l-intestatura tirrappreżenta l-ammont imħallas bħala kontribuzzjonijiet għall-Fond Fiduċjarju Bêkou tal-UE u għall-Fond Fiduċjarju tal-UE għall-Afrika. Il-kontribuzzjonijiet huma netti mill-ispejjeż imġarrba mill-fondi fiduċjarji u attribwibbli għall-FEŻ. Il-kontribuzzjonijiet għall-fond fiduċjarju jiġu implimentati mill-FEŻ permezz tal-mod ta' ġestjoni diretta. Ir-rekuperabbli mill-Istati Membri jinkludu kontribuzzjonijiet ordinarji kif ukoll ammonti li għadhom iridu jiġu riċevuti bħala konsegwenza tal-aġġustamenti għall-Faċilità ta' Tranżizzjoni. L-attivitajiet tal-Faċilità ta' Tranżizzjoni kienu ffinanzjati permezz ta' ammonti diżimpenjati minn FEŻ preċedenti u l-movimenti ta' kapital relatati kienu rreġistrati fl-2015. L-ammonti huma miġbura fil-qosor fit-tabella ta' hawn taħt: Taħt l-introjtu dovut hemm primarjament l-ammonti ta' imgħax dovut fuq prefinanzjament relatat ma' proġetti (EUR 63 miljun) u relatat mal-Fond Fiduċjarju UE-Afrika (EUR 7 miljun). Iż-żieda kumplessiva fil-flus u l-ekwivalenti ta' flus hija prinċipalment spjegata minn ħlas bil-quddiem tal-ewwel kontribuzzjoni tal-2017 minn xi Stati Membri f'Diċembru 2016. Bil-ħsieb li titjieb il-preżentazzjoni fil-kontijiet annwali tal-2016, ġiet rieżaminata l-klassifikazzjoni tal-isituzzjonijiet finanzjarji u tal-banek. Iċ-ċifri komparattivi għall-2015 huma divulgati kif xieraq. Il-provvediment huwa l-aħjar stima possibbli tal-amont probabbli li għandu jitħallas mill-FEŻ sabiex jiġi ffinanzjat l-għeluq ordnat taċ-Ċentru għall-Iżvilupp (ĊŻI), deċiż mill-Kumitat tal-Ambaxxaturi AKP-UE (id-Deċiżjoni Nru 4/2014 tat-23 ta' Ottubru 2014). L-ammonti pagabbli jinkludu d-dikjarazzjonijiet tal-ispejjeż riċevuti mill-FEŻ marbutin mal-attività tal-għotja tiegħu. Dawn jiġu rreġistrati għall-ammont li jkun qed jintalab mill-mument li tiġi riċevuta t-talba. L-istess proċedura tapplika għall-fatturi u n-noti tal-kreditu riċevuti skont l-attivitajiet tal-akkwist. Il-pretensjonijiet tal-ispejjeż ikkonċernati ttieħdu f'kunsiderazzjoni għall-proċeduri ta' "cut-off" fl-aħħar tas-sena. Wara l-entrati tal-cut-off, l-ammonti eliġibbli stmati ġew rikonoxxuti fir-rapport tal-introjtu. It-tqassim tal-ammonti pagabbli tal-kofinanzjament kurrenti u mhux kurrenti skont l-Istat Membru huwa miġbur fil-qosor fit-tabella ta' hawn taħt: L-ammonti pagabbli ta' kofinanzjament kurrenti u mhux kurrenti totali żdiedu b'EUR 29 miljun meta mqabbla mal-perjodu ta' rappurtar preċedenti. Fl-2016, waslu kontribuzzjonijiet ġodda ta' kofinanzjament mir-Renju Unit (EUR 9,4 miljun), mill-Belġju (EUR 3,3 miljun) u mill-Iżvezja (EUR 0,9 miljun). L-intestatura kontribuzzjonijiet kapitali tal-fond differiti tirrigwarda l-kontribuzzjonijiet tal-Istati Membri mħallsin bil-quddiem. Taħt din l-intestatura hemm primarjament id-dħul ta' flus mhux allokati u l-pagamenti rritornati. Il-kapital tal-fond jirrappreżenta l-ammont totali ta' kontribuzzjonijiet mill-Istati Membri għall-fond rilevanti tal-FEŻ kif stipulat f'kull wieħed mill-Ftehimiet Interni. Il-fondi mhux eżerċitati jirrappreżentaw l-allokazzjoni inizjali li għadha ma ġietx eżerċitata mill-Istati Membri. Il-kapital eżerċitat fl-2016 jinkludi kollu kemm hu l-kapital eżerċitat mill-Għaxar FEŻ. L-ammont totali huwa kompost minn eżerċitar ordinarju (EUR 3 450 miljun). Il-kapital tat-Tmien u tad-Disa' FEŻ ġie eżerċitat u riċevut fl-intier tiegħu. Sa issa ma ġie eżerċitat ebda kapital mill-Ħdax-il FEŻ. Din l-intestatura tinkludi r-riżorsi ttrasferiti mill-FEŻ magħluqa għat-Tmien u d-Disa' FEŻ. Din l-intestatura tinkludi r-riżorsi ttrasferiti bejn il-FEŻ attivi. Wara d-dħul fis-seħħ tal-Ftehim ta' Cotonou, il-fondi kollha mhux użati f'FEŻ preċedentament attivi jiġu trasferiti għall-aktar FEŻ li nfetaħ riċentement wara d-diżimpenn. Ir-riżorsi ttrasferiti minn FEŻ oħrajn iżidu l-approprjazzjonijiet tal-fond destinatarju u jnaqqsu dawk tal-fond tal-oriġini. Il-fondi ttrasferiti għar-riżerva tal-prestazzjoni tal-Għaxar u l-Ħdax-il FEŻ jistgħu jiġu impenjati biss taħt kundizzjonijiet speċifiċi stabbiliti fil-Ftehimiet Interni. Fl-2016, ittieħdu EUR 386miljun mill-ħdax-il riżerva ta' prestazzjoni sabiex jiffinanzjaw il-Faċilità għall-Paċi fl-Afrika skont l-Għaxar FEŻ. Id-dħul minn tranżazzjonijiet mhux ta' skambju jista' jinqasam skont il-mod ta' ġestjoni kif ġej: Matul l-2016, ġew irritornati EUR 1 miljun lill-FEŻ minn kontijiet b'żewġ firmatarji fil-pajjiżi AKP. Dan id-dħul huwa inkluż taħt id-dħul minn tranżazzjonijiet mhux ta' skambju (irkupru ta' fondi STABEX) fir-rapport tal-introjtu tat-Tmien FEŻ. Introjtu ieħor jirrigwarda interament il-qligħ realizzat u mhux realizzat mill-munita barranija. L-ispejjeż operatorji tal-FEŻ ikopru l-istrumenti tal-għajnuna varji u jieħdu forom differenti, skont kif il-flus jitħallsu u jiġu ġestiti. L-intestatura tal-valutazzjoni negattiva tar-riċevibbli tinkludi stima tal-għeluq tal-ispejjeż fuq ir-riċevibbli irrekuperabbli u tinkludi ukoll it-treġġigħ lura tal-ammonti stmati relatati mas-sena li għaddiet. Minħabba li t-treġġigħ lura tal-ammonti tal-2015 (EUR 29 miljun) jaqbeż l-ammonti stmati fl-2016 (EUR 25 miljun), l-ispejjeż globali relatati mal-valutazzjoni negattiva tar-riċevibbli huma negattivi għall-2016. Din l-intestatura tinkludi n-nefqa ta' appoġġ, jiġifieri l-ispejjeż amministrattivi relatati mal-programmazzjoni u l-implimentazzjoni tal-FEŻ. Din tinkludi l-ispejjeż għat-tħejjija, is-segwitu, il-monitoraġġ, u l-evalwazzjoni tal-proġetti kif ukoll l-ispejjeż għan-netwerks tal-kompjuter, l-assistenza teknika eċċ. Il-garanziji ta' prestazzjoni jintalbu sabiex jiżguraw li l-benefiċjarji tal-finanzjament mill-FEŻ jissodisfaw l-obbligi tal-kuntratti tagħhom mal-FEŻ. Il-garanziji ta' żamma jikkonċernaw biss il-kuntratti tax-xogħlijiet. Tipikament, 10 % tal-pagamenti interim lill-benefiċjarji jinżammu biex jiġi żgurat li l-kuntrattur jissodisfa l-obbligazzjonijiet tiegħu. Dawn l-ammonti miżmuma jiġu riflessi bħala ammonti pagabbli. Soġġett għall-approvazzjoni tal-awtorità kontraenti, il-kuntrattur jista' minflok jippreżenta garanzija ta' żamma li tissostitwixxi l-ammonti miżmuma fuq il-pagamenti interim. Dawn il-garanziji riċevuti jiġu divulgati bħala assi kontinġenti. Fil-każ ta' kuntratti ġestiti b'mod indirett, il-garanziji jappartjenu għal awtorità kontraenti oħra minbarra l-FEŻ, u dawn ma jiġux irreġistrati mill-FEŻ. L-ammont divulgat hawn taħt huwa l-RAL ("Reste à Liquider") baġitarju li minnu tnaqqsu l-ammonti relatati li ġew inklużi bħala spejjeż fir-rapport tal-introjtu. L-RAL baġitarju huwa ammont li jirrappreżenta l-impenji miftuħa li għalihom għadhom ma sarux pagamenti u/jew diżimpenji. Din hija l-konsegwenza normali tal-eżistenza ta' programmi pluriennali. Fil-31 ta' Diċembru 2016, l-RAL baġitarju kien jammonta għal EUR 7 665 miljun (2015: EUR 6 809 miljun). Il-Kunsill tal-Ministri AKP-UE ftiehem f'Ġunju 2014 "li jipproċedi għall-għeluq ordnat taċ-ĊŻI", u fl-istess ħin "biex jiġi żgurat li l-proġetti ta' appoġġ tas-settur privat implimentati miċ-ĊŻI fil-pajjiżi u r-reġjuni tal-AKP tlestew kollha kemm huma". Għal dan l-għan, il-Kunsill tal-Ministri AKP-UE ta delega ta' setgħat lill-Kumitat tal-Ambaxxaturi AKP-UE biex imexxi din il-kwistjoni 'l quddiem bil-ħsieb li jadotta d-deċiżjonijiet meħtieġa. Permezz tad-Deċiżjoni Nru 4/2014 tat-23 ta' Ottubru 2014, il-Kumitat tal-Ambaxxaturi AKP-UE awtorizza lill-Bord Eżekuttiv taċ-ĊŻI biex jieħu, b'effett immedjat, il-miżuri kollha xierqa biex iħejji għall-għeluq taċ-ĊŻI. Kif stipulat fl-artikolu 2 ta' dik id-Deċiżjoni, il-Bord Eżekuttiv ingħata struzzjonijiet biex jikkuntratta Kuratur biex iħejji u jimplimenta pjan ta' għeluq. Fl-aħħar ta' Ġunju 2015, il-Kuratur issottometta lill-Bord Eżekuttiv taċ-ĊŻI pjan strateġiku definittiv, b'baġit u pjan ta' ħidma, li kien jirrifletti l-eżitu tad-djalogu soċjali. Il-baġit tal-pjan strateġiku definittiv, approvat mill-Bord Eżekuttiv taċ-ĊŻI, kien il-bażi għall-proposta tal-Kummissjoni għal Deċiżjoni ta' Finanzjament li ġiet adottata mill-KE fl-2015 għal ammont totali ta' EUR 18,2-il miljun. Wara l-adozzjoni tad-Deċiżjoni ta' Finanzjament imsemmija hawn fuq, f'Diċembru 2015 ġie konkluż ftehim ta' għotja bejn iċ-ĊŻI u l-Kummissjoni Ewropea li pprovda l-finanzjament meħtieġ għat-twettiq tal-assi taċ-ĊŻI u s-saldu tal-obbligazzjonijiet tiegħu. Dan il-ftehim ta' għotja beda fl-1 ta' Jannar 2016 u se jibqa' sejjer sal-31 ta' Diċembru 2017. Il-valur tal-kuntratt huwa kopert mill-impenji pendenti li għadhom mhumiex imħallsa. Id-divulgazzjonijiet li ġejjin fir-rigward tal-ġestjoni tar-riskju finanzjarju tal-FEŻ huma marbutin mal-operazzjonijiet tat-teżor imwettqa mill-Kummissjoni f'isem il-FEŻ sabiex jiġu implimentati r-riżorsi tiegħu. Ir-regoli u l-prinċipji għall-ġestjoni tal-operazzjonijiet tat-teżor huma stipulati fir-Regolament Finanzjarju tal-Ħdax-il-FEŻ u fil-Ftehim Intern. B'riżultat tar-regolament imsemmi hawn fuq, japplikaw il-prinċipji ewlenin li ġejjin: Il-kontribuzzjonijiet tal-FEŻ jitħallsu mill-Istati Membri f'kontijiet speċjali miftuħa mal-bank tal-ħruġ ta' kull Stat Membru jew mal-istituzzjoni finanzjarja nnominata minnu. L-ammonti tal-kontribuzzjonijiet għandhom jibqgħu f'dawk il-kontijiet speċjali sakemm ikun meħtieġ li jsiru l-ħlasijiet tal-FEŻ. Il-kontribuzzjonijiet tal-FEŻ jitħallsu mill-Istati Membri f'EUR, filwaqt li l-ħlasijiet tal-FEŻ jiġu ddenominati f'EUR u f'muniti oħrajn, inklużi dawk inqas magħrufa. Ma jistgħux jinġibdu flus aktar milli jkun hemm iddepożitati mill-kontijiet bankarji miftuħa mill-Kummissjoni f'isem il-FEŻ. Minbarra l-kontijiet speċjali, jinfetħu kontijiet bankarji oħrajn mill-Kummissjoni f'isem il-FEŻ, ma' istituzzjonijiet finanzjarji (banek ċentrali u banek kummerċjali), għall-fini tal-eżekuzzjoni tal-pagamenti u sabiex jiġi riċevut dħul ieħor minbarra l-kontribuzzjonijiet tal-Istati Membri għall-baġit. L-operazzjonijiet tat-teżor u tal-pagamenti huma awtomatizzati ħafna u jiddependu fuq sistemi tal-informazzjoni moderni. Huma applikati proċeduri speċifiċi biex jiggarantixxu s-sigurtà tas-sistema u jiżguraw is-segregazzjoni tad-dmirijiet skont ir-Regolament Finanzjarju, l-istandards ta' kontroll intern tal-Kummissjoni u l-prinċipji tal-awditjar. Sett ta' linji gwida u proċeduri bil-miktub jirregolaw il-ġestjoni tal-operazzjonijiet tat-teżor u tal-pagamenti bil-għan li jiġi limitat ir-riskju operazzjonali u finanzjarju u jiġi żgurat livell adegwat ta' kontroll. Dawn ikopru l-oqsma differenti tal-operat u l-konformità mal-linji gwida u l-proċeduri tiġi vverifikata regolarment. Il-kontribuzzjonijiet kollha jinżammu fl-EUR, u l-muniti l-oħrajn jinxtraw biss meta jkunu meħtieġa sabiex isiru l-ħlasijiet. B'riżultat ta' dan, l-operazzjonijiet tat-teżor tal-FEŻ mhumiex esposti għar-riskju tal-valuta. Il-FEŻ ma jissellifx flus u b'konsegwenza ta' dan mhuwiex espost għar-riskju taċ-ċaqliq fir-rata tal-imgħax. L-imgħax jiġi akkumulat fuq il-bilanċi li jżomm fuq il-kontijiet bankarji differenti tiegħu. Għalhekk, il-Kummissjoni, f'isem il-FEŻ, daħħlet fis-seħħ miżuri biex tiżgura li l-imgħax iġġenerat regolarment ikun jirrifletti r-rati tal-imgħax tas-suq, kif ukoll il-varjazzjonijiet possibbli tagħhom. Il-kontribuzzjonijiet għall-baġit tal-FEŻ jiġu kkreditati minn kull Stat Membru f'kont speċjali miftuħ mal-istituzzjoni finanzjarja mfassal minnha. Billi r-rimunerazzjoni applikata għal uħud minn dawn il-kontijiet tista' attwalment tkun negattiva, hemm fis-seħħ proċeduri ta' ġestjoni tal-flus maħsuba biex inaqqsu l-bilanċi miżmuma fil-kontijiet ikkonċernati. Barra minn hekk, f'konformità mar-Regolament tal-Kunsill (UE) 2016/888, kwalunkwe rimunerazzjoni negattiva fuq dawn il-kontijiet titħallas mill-Istat Membru rilevanti. Il-bilanċi mil-lum għall-għada miżmuma fil-kontijiet mal-banek kummerċjali jiġu remunerati kuljum. Ir-remunerazzjoni tal-bilanċi fuq dawn il-kontijiet hija bbażata fuq ir-rati varjabbli tas-suq li fuqhom jiġi applikat il-marġini kuntrattwali (pożittiv jew negattiv). Għall-biċċa l-kbira tal-kontijiet, il-kalkolu tal-imgħax huwa marbut mar-rata ta' referenza tas-suq u jiġi aġġustat sabiex ikun jirrifletti kwalunkwe varjazzjoni f'din ir-rata. B'riżultat ta' dan, il-FEŻ ma jieħu l-ebda riskju li l-bilanċi tiegħu jiġu rimunerati b'rati aktar baxxi mir-rati tas-suq. Il-biċċa l-kbira tar-riżorsi tat-teżor tal-FEŻ jinżammu, skont ir-RF tal-FEŻ, fil-"kontijiet speċjali" miftuħa mill-Istati Membri għall-ħlas tal-kontribuzzjonijiet tagħhom. Il-maġġoranza ta' dawn il-kontijiet jinżammu mat-teżori tal-Istati Membri jew mal-banek ċentrali nazzjonali. Dawn l-istituzzjonijiet iġorru l-aktar riskju baxx tal-kontroparti għall-FEŻ (l-iskopertura hija mal-Istati Membri tagħha). Għall-parti tar-riżorsi tat-teżor tal-FEŻ li jinżammu mal-banek kummerċjali sabiex ikopru l-eżekuzzjoni tal-pagamenti, ir-rikostituzzjoni ta' dawn il-kontijiet issir eżatt fil-ħin u hija ġestita awtomatikament mis-sistema tal-ġestjoni tal-flus kontanti tat-teżor tal-Kummissjoni. F'kull kont jinżammu livelli minimi ta' flus, proporzjonati mal-ammont medju tal-pagamenti ta' kuljum li jsiru minnu. B'konsegwenza ta' dan, l-ammonti li jinżammu mil-lum għall-għada f'dawn il-kontijiet jibqgħu kontinwament f'livelli baxxi li jiżguraw li l-iskopertura għar-riskju tal-FEŻ tkun limitata. Barra minn hekk, jiġu applikati linji gwida speċifiċi għall-għażla tal-banek kummerċjali sabiex ikompli jitnaqqas ir-riskju tal-kontroparti li għalih huwa espost il-FEŻ. Il-banek kummerċjali kollha jintgħażlu permezz ta' sejħa għall-offerti. Il-klassifikazzjoni tal-kreditu minima għal perjodu ta' żmien qasir meħtieġa għall-ammissjoni għall-proċeduri tas-sejħiet għall-offerti hija P-1 ta' Moody's jew l-ekwivalenti (A-1 ta' S&P jew F1 ta' Fitch). Jista' jkun meħtieġ livell aktar baxx f'ċirkostanzi speċifiċi u debitament ġustifikati. Il-prinċipji tal-baġit applikati għall-FEŻ jiżguraw li r-riżorsi ġenerali tal-flus għall-perjodu baġitarju jkunu dejjem suffiċjenti għall-eżekuzzjoni tal-pagamenti relatati kollha. Tabilħaqq, il-kontribuzzjonijiet totali tal-Istati Membri huma daqs l-ammont globali tal-approprjazzjonijiet ta' pagament għall-perjodu baġitarju rilevanti. Madankollu, il-kontribuzzjonijiet tal-Istati Membri għall-FEŻ jitħallsu fi tliet pagamenti parzjali fis-sena, filwaqt li l-ħlasijiet huma soġġetti għal ċerta staġjonalità. Sabiex jiġi żgurat li r-riżorsi tat-teżor dejjem ikunu suffiċjenti sabiex ikopru l-pagamenti li jridu jiġu eżegwiti fi kwalunkwe xahar partikolari, l-informazzjoni dwar is-sitwazzjoni tat-teżor tiġi skambjata regolarment bejn it-teżor tal-Kummissjoni u d-dipartimenti rilevanti tal-infiq sabiex jiġi żgurat li l-pagamenti eżegwiti fi kwalunkwe perjodu partikolari ma jaqbżux ir-riżorsi tat-teżor disponibbli. Minbarra dak li ntqal hawn fuq, fil-kuntest tal-operazzjonijiet ta' kuljum tat-teżor tal-FEŻ, l-għodod awtomizzati tal-ġestjoni tal-flus kontanti jiżguraw li kuljum ikun hemm likwidità suffiċjenti disponibbli f'kull kont bankarju tal-FEŻ. Il-partijiet relatati tal-FEŻ huma l-Fond Fiduċjarju Bêkou tal-UE u l-Fond Fiduċjarju tal-UE għall-Afrika. It-tranżazzjonijiet bejn dawn l-entitajiet iseħħu bħala parti mill-operazzjonijiet normali tal-FEŻ u minħabba li dan huwa l-każ, ma huwa meħtieġ ebda rekwiżit speċifiku ta' divulgazzjoni għal dawn it-tranżazzjonijiet f'konformità mar-regoli ta' kontabbiltà tal-UE. Il-FEŻ ma għandu ebda ġestjoni separata minħabba li huwa ġestit mill-Kummissjoni. L-intitolamenti tal-maniġment prinċipali tal-UE, inkluża l-Kummissjoni, ġew divulgati fil-Kontijiet annwali konsolidati tal-Unjoni Ewropea taħt l-intestatura 7.2 "Intitolamenti tal-maniġment prinċipali". Fid-data tat-trażmissjoni ta' dawn il-kontijiet, ma nġiebet ebda kwistjoni materjali għall-attenzjoni tal-Uffiċjal tal-Kontabbiltà tal-FEŻ li kienet teħtieġ divulgazzjoni separata f'din it-taqsima. Il-kontijiet annwali u n-noti relatati tħejjew bl-użu tal-aktar informazzjoni riċenti disponibbli u dan huwa rifless fl-informazzjoni ppreżentata hawn fuq. Ir-riżultat ekonomiku tas-sena jiġi kkalkolat fuq il-bażi tal-prinċipji kontabilistiċi abbażi tad-dovuti. Madankollu, ir-riżultat tal-baġit huwa bbażat fuq ir-regoli tal-kontabbiltà abbażi tal-ħlasijiet. Billi r-riżultat ekonomiku u r-riżultat tal-baġit it-tnejn ikopru l-istess tranżazzjonijiet operazzjonali sottostanti, dan huwa kontroll utli sabiex jiġi żgurat li huma rikonċiljabbli. It-tabella ta' hawn taħt turi din ir-rikonċiljazzjoni, billi tenfasizza l-ammonti ta' rikonċiljazzjoni ewlenin, maqsuma bejn l-entrati tad-dħul u tal-infiq. Id-dħul baġitarju ta' sena finanzjarja jikkorrespondi mad-dħul miġbur mill-intitolamenti stabbiliti matul is-sena u l-ammonti miġbura mill-intitolamenti stabbiliti fis-snin preċedenti. L-intitolamenti li ma jaffettwawx ir-riżultat tal-baġit huma rreġistrati fir-riżultat ekonomiku, iżda minn perspettiva baġitarja dawn ma jistgħux jitqiesu bħala dħul, minħabba li l-ammont imsarraf jiġi ttrasferit għal riżervi u ma jistax jiġi impenjat mill-ġdid mingħajr deċiżjoni tal-Kunsill. L-intitolamenti stabbiliti fis-sena kurrenti iżda li għadhom ma nġabrux għandhom jitnaqqsu mir-riżultat ekonomiku għall-finijiet ta' rikonċiljazzjoni minħabba li ma jifformawx parti mid-dħul baġitarju. Għall-kuntrarju, l-intitolamenti stabbiliti fis-snin preċedenti u miġbura fis-sena kurrenti jridu jiżdiedu mar-riżultat ekonomiku għall-finijiet ta' rikonċiljazzjoni. L-effett nett tal-prefinanzjament huwa l-ikklerjar tal-ammonti ta' prefinanzjament irkuprati. Dan huwa d-dħul ta' flus li ma għandu l-ebda impatt fuq ir-riżultat ekonomiku. Id-dħul nett dovut jikkonsisti prinċipalment f'dovuti li jkunu saru għall-finijiet ta' "cut-off" fl-aħħar tas-sena. Huwa biss l-effett nett, jiġifieri d-dħul dovut tas-sena kurrenti nieqes it-treġġigħ lura tad-dħul dovut tas-sena preċedenti, li jittieħed f'kunsiderazzjoni. Fond fiduċjarju huwa arranġament legali bi struttura finanzjarja distinta li tiġbor flimkien il-fondi ta' diversi donaturi sabiex tiġi ffinanzjata b'mod konġunt azzjoni fuq il-bażi ta' objettivi miftiehma b'mod komuni u ta' formati tar-rapportar. F'konformità mal-Artikolu 187(1) tar-Regolament Finanzjarju applikabbli għall-baġit ġenerali tal-Unjoni (RF tal-UE) u mal-Artikolu 42 tar-Regolament Finanzjarju applikabbli għall-Ħdax-il Fond Ewropew għall-Iżvilupp (RF tal-FEŻ), il-Kummissjoni hija awtorizzata li toħloq Fondi Fiduċjarji tal-Unjoni għal azzjonijiet esterni (EUTF). L-EUTFs jinħolqu skont ftehim konkluż ma' donaturi oħrajn sabiex jirrispondu għal emerġenza, postemerġenza jew azzjonijiet tematiċi. L-istabbiliment ta' EUTF jeħtieġ li jkun iġġustifikat, jiġifieri mill-valur miżjud tal-UE (l-objettivi tiegħu jistgħu jintlaħqu aħjar fil-livell tal-UE milli fil-livell nazzjonali) u mill-kumplimentarjetà (il-fond fiduċjarju ma għandux jidduplika l-istrumenti diġà eżistenti u strumenti simili). L-EUTFs jinħolqu għal żmien limitat, li, flimkien mal-objettivi tiegħu, jiġu definiti mill-att kostituttiv ta' kull fond fiduċjarju. F'konformità mal-Artikolu 187 tar-RF tal-UE, l-EUTF għandu arranġamenti ta' governanza speċifiċi u l-kontribuzzjonijiet isiru barra l-baġit tal-UE. Kull EUTF għandu bord ta' tmexxija ("il-bord tal-fond fiduċjarju") ppresedut mill-Kummissjoni bir-rappreżentanza tad-donaturi u l-Istati Membri mhux kontributuri bħala osservaturi. Il-Bord Operattiv, li huwa magħmul mir-rappreżentant tal-UE (il-"President"), il-Membri fundaturi ("Viċi Presidenti") u rappreżentanti ta' donaturi oħrajn, li kkontribwixxew mill-inqas EUR 3 miljun ("Membri"), jiddeċiedi fuq l-użu tal-fondi tal-EUTF u jivvaluta l-effettività tal-attivitajiet iffinanzjati mill-EUTF. Fuq il-livell amministrattiv, il-Bord Operattiv huwa responsabbli, fost l-oħrajn, mill-approvazzjoni tar-rapport annwali, l-awditjar tal-kontijiet annwali, il-valutazzjoni tal-effettività tas-sistemi ta' kontroll intern, is-segwitu tal-osservazzjonijiet minn awdituri interni u esterni, eċċ. L-EUTFs huma ġestiti mill-Kummissjoni taħt ir-responsabbiltà tal-uffiċjal tal-awtorizzazzjoni b'delega li jipprovdi assigurazzjoni fuq l-użu tal-fondi lill-Kummissjoni u lil donaturi terzi. Il-maniġer tal-EUTF huwa l-uffiċjal tal-awtorizzazzjoni b'sottodelega. Bħal fil-każ għall-Fond Ewropew għall-Iżvilupp, l-uffiċjal tal-kontabbiltà ta' EUTF huwa l-uffiċjal tal-kontabbiltà tal-Kummissjoni, li huwa responsabbli sabiex jistabbilixxi l-proċeduri kontabilistiċi u tabella tal-kontijiet komuni għall-EUTFs kollha. L-ewwel Fond Fiduċjarju tal-UE b'bosta donaturi, imsejjaħ Bêkou, li tfisser "tama" fis-Sango, ġie stabbilit fil-15 ta' Lulju 2014 mill-Kummissjoni tal-UE (irrappreżentata mid-DĠs DEVCO u ECHO, u mis-SEAE) u tlieta mill-Istati Membri tagħha (il-Ġermanja, Franza u n-Netherlands), bil-għan li jiġu promossi l-istabbilizzazjoni u r-rikostruzzjoni tar-Repubblika Ċentru-Afrikana (CAR). Huwa ġie stabbilit għal tul massimu ta' 60 xahar. Il-fond fiduċjarju huwa ġestit minn Brussell. Skont l-Artikolu 8 tal-Ftehim li jistabbilixxi l-Fond Fiduċjarju tal-Unjoni Ewropea għar-Repubblika Ċentru-Afrikana, il-"Fond Fiduċjarju Bêkou tal-UE"u l-Artikolu 11.2.1 tal-Ftehim Kostituttiv, il-kontijiet annwali huma magħmulin minn żewġ partijiet: (1) Ir-rapport finanzjarju annwali mħejji mill-maniġer tal-EUTF u (2) Id-dikjarazzjonijiet finanzjarji annwali mħejjija mill-Uffiċjal tal-Kontabbiltà tal-KE, li huwa wkoll, abbażi tal-istess artikolu, l-Uffiċjal tal-Kontabbiltà tal-fond fiduċjarju. Skont l-Artikolu 8 tal-Ftehim kostituttiv, ir-rapporti finanzjarji għandhom jitħejjew f'konformità mar-regoli kontabilistiċi adottati mill-Uffiċjal tal-Kontabbiltà tal-Kummissjoni (Regoli Kontabilistiċi tal-UE, EAR) li huma bbażati fuq l-Istandards Internazzjonali tal-Kontabbiltà għas-Settur Pubbliku (IPSAS). Il-kontijiet annwali huma soġġetti għal awditjar estern indipendenti u l-kontijiet annwali finali jiġu sottomessi mill-maniġer tal-EUTF u mill-Uffiċjal tal-Kontabbiltà lill-bord operattiv għall-approvazzjoni (Artikolu 8.3.4(c)). Fl-aħħar tal-2016, kien hemm seba' donaturi li kkontribwixxew għall-Fond Fiduċjarju Bêkou: il-Fond Ewropew għall-Iżvilupp (FEŻ), il-Baġit tal-UE, erba' Stati Membri (SM) u Stat terz wieħed. Il-Fond Fiduċjarju se jiffinanzja l-attivitajiet li jikkontribwixxu biex jassistu lir-Repubblika Ċentru-Afrikana fl-irkupru tagħha mill-kriżi u fl-aspetti kollha tar-rikostruzzjoni, bl-enfasi fuq miżuri maħsuba biex: Is-servizzi pubbliċi essenzjali jiġu riabilitati (pereż. l-elettriku, it-trasport, l-aċċess għall-ġustizzja u l-aċċess għall-ilma) u servizzi soċjali bażiċi (is-saħħa u l-edukazzjoni) u jistabbilizzaw is-sitwazzjoni tal-ikel u tan-nutrizzjoni; Jirriġeneraw l-attività ekonomika; Jistabbilizzaw il-pajjiż u jirriabilitaw in-nisġa soċjali, b'mod partikolari permezz ta' rikonċiljazzjoni, koeżistenza paċifika bejn il-komunitajiet tas-CAR u r-rispett għad-drittijiet tal-bniedem; Jistabbilixxu mill-ġdid il-leġittimità, jerġgħu jibnu l-kapaċità u jirriabilitaw l-operat ta' strutturi amministrattivi lokali u nazzjonali. Huwa se jiffinanzja wkoll attivitajiet li jikkontribwixxu biex itaffu l-impatt tal-kriżi fuq il-pajjiżi li għandhom fruntiera komuni mas-CAR u/jew li jagħtu kenn lir-refuġjati u lil dawk li jaħarbu mill-vjolenza fis-CAR. Fl-aħħar tal-2016, il-kontribuzzjoni totali mwiegħda lill-EUTF kienet tammonta għal bejn wieħed u ieħor EUR 173 miljun: il-FEŻ bi EUR 68 miljun, il-Baġit tal-UE b'EUR 50 miljun, filwaqt li l-Istati Membri u donaturi oħrajn ħabbru wegħdiet ta' EUR 55 miljun. B'kollox, ġew adottati 11-il programm għall-irkupru tal-pajjiż. Sal-aħħar tal-2016, ġie impenjat l-ammont ta' EUR 91,3 miljun fl-oqsma tas-saħħa, tas-sigurtà tal-ikel u tan-nutrizzjoni, tal-infrastruttura, tal-integrazzjoni tan-nisa fis-soċjetà, kif ukoll għall-għajnuna lir-refuġjati ċentru-Afrikani fil-pajjiżi tal-madwar. Fond fiduċjarju huwa arranġament legali bi struttura finanzjarja distinta li tiġbor flimkien il-fondi ta' diversi donaturi sabiex tiġi ffinanzjata b'mod konġunt azzjoni fuq il-bażi ta' objettivi miftiehma b'mod komuni u l-formati tar-rapportar. F'konformità mal-Artikolu 187(1) tar-Regolament Finanzjarju applikabbli għall-baġit ġenerali tal-Unjoni (RF tal-UE) u mal-Artikolu 42 tar-Regolament Finanzjarju applikabbli għall-Ħdax-il Fond Ewropew għall-Iżvilupp (RF tal-FEŻ), il-Kummissjoni hija awtorizzata li toħloq Fondi Fiduċjarji tal-Unjoni għal azzjonijiet esterni (EUTF). L-EUTFs jinħolqu skont ftehim konkluż ma' donaturi oħrajn sabiex jirrispondu għal emerġenza, post-emerġenza jew azzjonijiet tematiċi. L-istabbiliment ta' EUTF jeħtieġ li jkun iġġustifikat, jiġifieri mill-valur miżjud tal-UE (l-objettivi tiegħu jistgħu jintlaħqu aħjar fil-livell tal-UE milli fil-livell nazzjonali) u mill-kumplimentarjetà (il-fond fiduċjarju ma għandux jidduplika l-istrumenti diġà eżistenti u strumenti simili). L-EUTFs joffru għadd ta' vantaġġi: huma strumenti mmexxija mill-UE, li joffru koordinazzjoni aħjar mal-Istati Membri tal-UE; kontroll aħjar tal-operazzjonijiet mill-Unjoni u minn donaturi oħrajn u viżibilità tal-UE mtejba. L-EUTFs jibbenifikaw minn proċess ta' teħid ta' deċiżjonijiet malajr u mill-kapaċità tagħhom li jiġbru flimkien somom akbar minn sorsi differenti li jagħmluhom għodda flessibbli, proattiva u adattabbli. L-EUTFs jinħolqu għal żmien limitat, li, flimkien mal-objettivi tagħhom, jiġu definiti mill-att kostituttiv ta' kull fond fiduċjarju. F'konformità mal-Artikolu 187 tar-RF tal-UE, l-EUTF għandu arranġamenti ta' governanza speċifiċi u l-kontribuzzjonijiet isiru barra l-baġit tal-UE. Kull EUTF għandu bord ta' tmexxija ("bord tal-fond fiduċjarju") ppresedut mill-Kummissjoni bir-rappreżentanza tad-donaturi u l-Istati Membri mhux kontributuri bħala osservaturi. Il-bord tal-fond fiduċjarju jiddeċiedi fuq l-użu tal-fondi tal-EUTF. Il-pjan ta' ħidma tal-EUTF huwa approvat mill-Bord Operattiv, li huwa magħmul mir-rappreżentant tal-UE (il-"President"), il-Membri fundaturi ("Viċi Presidenti") u rappreżentanti ta' donaturi oħrajn, li kkontribwixxew mill-inqas EUR 3 miljun ("Membri") u li jivvalutaw ukoll l-effettività tal-attivitajiet iffinanzjati mill-EUTF. Fuq il-livell amministrattiv, il-Bord Operattiv huwa responsabbli, fost l-oħrajn, mill-approvazzjoni tar-rapport annwali, il-kontijiet annwali awditjati, il-valutazzjoni tal-effettività tas-sistemi ta' kontroll intern, is-segwitu tal-osservazzjonijiet minn awdituri interni u esterni, eċċ. L-EUTFs huma ġestiti mill-Kummissjoni taħt ir-responsabbiltà tal-uffiċjal tal-awtorizzazzjoni b'delega li jipprovdi assigurazzjoni fuq l-użu tal-fondi lill-Kummissjoni u lil donaturi terzi. Il-maniġer tal-EUTF huwa l-uffiċjal tal-awtorizzazzjoni b'sottodelega. Bħal fil-każ għall-Fond Ewropew għall-Iżvilupp, l-uffiċjal tal-kontabbiltà ta' EUTF huwa l-uffiċjal tal-kontabbiltà tal-Kummissjoni, li huwa responsabbli sabiex jistabbilixxi l-proċeduri kontabilistiċi u tabella tal-kontijiet komuni għall-EUTFs kollha. Il-Fond Fiduċjarju ta' Emerġenza tal-Unjoni Ewropea għall-istabbiltà u li jindirizza l-għeruq ta' dak li jikkawża l-migrazzjoni irregolari u l-ispostament tal-persuni fl-Afrika ("EUTF għall-Afrika") tnieda fit-12 ta' Novembru 2015 matul is-Summit tal-Belt Valletta dwar il-Migrazzjoni. L-objettivi ewlenin ta' dan il-fond fiduċjarju huwa li jappoġġa l-aspetti kollha tal-istabbiltà u li jikkontribwixxi għal ġestjoni aħjar tal-migrazzjoni, kif ukoll li jindirizza l-għeruq ta' dak li jikkawża d-destabbilizzazzjoni, l-ispostament sfurzat u l-migrazzjoni irregolari, b'mod partikolari billi jippromwovi r-reżiljenza, l-opportunitajiet indaqs u ekonomiċi, is-sigurtà u l-iżvilupp u l-indirizzar tal-abbużi tad-drittijiet tal-bniedem. Il-fond fiduċjarju jopera fi tliet żoni ġeografiċi ewlenin, jiġifieri r-reġjun tas-Saħel u ż-żona tal-Lag Ċad, il-Qarn tal-Afrika u t-Tramuntana tal-Afrika, madankollu, mill-proġett tal-Fond Fiduċjarju jistgħu jibbenifikaw ukoll, skont il-każ, il-pajjiżi ġirien tal-pajjiżi eliġibbli. Il-Fond Fiduċjarju huwa stabbilit għal perjodu limitat, sal-31 ta' Diċembru 2020, sabiex jipprovdi rispons fuq perjodu ta' żmien qasir u medju għall-isfidi tar-reġjuni. Il-fond fiduċjarju huwa ġestit minn Brussell. Skont l-Artikolu 7 ta' "Il-ftehim li jistabbilixxi l-fond fiduċjarju ta' emerġenza tal-Unjoni Ewropea għall-istabbiltà u li jindirizza l-għeruq ta' dak li jikkawża l-migrazzjoni irregolari u l-ispostament tal-persuni fl-Afrika u r-regoli interni tiegħu" ("Ftehim kostituttiv"), il-kontijiet annwali huma magħmula minn żewġ partijiet: (1) Ir-rapport finanzjarju annwali mħejji mill-maniġer tal-EUTF u (2) Id-dikjarazzjonijiet finanzjarji annwali mħejjija mill-Uffiċjal tal-Kontabbiltà tal-KE, li huwa wkoll, abbażi tal-istess artikolu, l-Uffiċjal tal-Kontabbiltà tal-fond fiduċjarju. Skont l-Artikolu 8 tal-Ftehim kostituttiv, id-dikjarazzjonijiet finanzjarji għandhom jitħejjew f'konformità mar-regoli kontabilistiċi adottati mill-Uffiċjal tal-Kontabbiltà tal-Kummissjoni (Regoli Kontabilistiċi tal-UE, EAR) li huma bbażati fuq l-Istandards Internazzjonali tal-Kontabbiltà għas-Settur Pubbliku (IPSAS). Il-kontijiet annwali huma soġġetti għal awditjar estern indipendenti u l-kontijiet annwali finali jiġu sottomessi mill-maniġer tal-EUTF u mill-Uffiċjal tal-Kontabbiltà lill-bord operattiv għall-approvazzjoni (Artikolu 8.3.4(c)). L-2016 hija l-ewwel sena li fiha jinħarġu r-rapporti finanzjarji tal-EUTF għall-Afrika. Dan huwa konformi mal-Artikolu 8.3.2, li warajh, l-obbligu tal-uffiċjal tal-kontabbiltà li jħejji r-rapporti finanzjarji japplika biss fir-rigward ta' dik l-ewwel sena finanzjarja jekk il-fond fiduċjarju jkun ilu jeżisti għal aktar minn sitt xhur. It-tranżazzjonijiet tal-2015 huma riflessi fiċ-ċifri komparattivi. Fl-aħħar tal-2016, ir-riżorsi totali mwiegħda kienu jammontaw għal EUR 2 555 miljun. Il-kontribuzzjonijiet esterni totali kienu jammontaw għal EUR 152 miljun u l-kontribuzzjonijiet mill-baġits tal-UE u tal-FEŻ kienu jammontaw għal EUR 2 403 miljun. F'sena waħda biss, ġew approvati total ta' 106 proġetti b'valur ta' EUR 1 589 miljun għar-reġjuni ta' Saħel/il-Lag Ċad, il-Qarn tal-Afrika u t-Tramuntana tal-Afrika. Il-proġetti jistgħu jinqasmu skont tieqa ġeografika kif ġej: 65 programm fir-reġjun tas-Saħel/il-Lag Ċad għal ammont totali ta' EUR 918,5 miljun; 35 programm fir-reġjun tal-Qarn tal-Afrika għal ammont totali ta' EUR 606 miljun u sitt programmi fir-reġjun tat-Tramuntana tal-Afrika għal ammont totali ta' EUR 64,5 miljun. Il-proġetti jkopru l-oqsma ta' prijorità li ġejjin: il-benefiċċji tal-migrazzjoni għall-iżvilupp (EUR 942 miljun); il-migrazzjoni legali u l-mobilità (EUR 68 miljun); il-protezzjoni u l-asil (EUR 233 miljun); il-prevenzjoni u l-ġlieda kontra l-migrazzjoni irregolari; il-kuntrabandu tal-migranti u t-traffikar tal-bnedmin (EUR 170 miljun); ir-ritorn, ir-riammissjoni u r-reintegrazzjoni (EUR 163 miljun) u oħrajn (EUR 13-il miljun). Minn fost l-ammont approvat, EUR 1 488 miljun ġew impenjati u EUR 600 miljun ingħataw b'kuntratt lis-sħab tal-implimentazzjoni. Billi s-Sitt FEŻ ingħalaq fl-2006 u s-Seba' FEŻ ingħalaq fl-2008, il-kontijiet annwali ma għadx fihom it-tabelli tal-implimentazzjoni għal dawn il-FEŻ. Madankollu, l-implimentazzjoni tal-bilanċi ttrasferiti tista' tinstab fid-Disa' FEŻ. Kif sar fis-snin li għaddew, sabiex tkun żgurata t-trasparenza fil-preżentazzjoni tal-kontijiet għall-2016, it-tabelli jippreżentaw separatament għat-Tmien FEŻ il-parti użata għall-programmazzjoni skont il-Konvenzjoni ta' Lomé u l-parti użata għall-programmazzjoni skont il-Ftehim ta' Cotonou. F'konformità mal-Artikolu 1(2)(b) tal-Ftehim Intern tad-Disa' FEŻ, il-bilanċi u d-diżimpenji tal-FEŻ preċedenti ġew ittrasferiti għad-Disa' FEŻ u, matul il-ħajja tad-Disa' FEŻ, ġew impenjati bħala fondi tad-Disa' FEŻ. Il-Ftehim ta' Sħubija AKP-KE ffirmat fit-23 ta' Ġunju 2000 f'Cotonou mill-Istati Membri tal-Komunità Ewropea u mill-Istati tal-Afrika, tal-Karibew u tal-Paċifiku (l-Istati AKP) daħal fis-seħħ fl-1 ta' April 2003. Il-Ftehim ta' Cotonou ġie emendat darbtejn, l-ewwel permezz tal-ftehim iffirmat fil-Lussemburgu fil-25 ta' Ġunju 2005, it-tieni permezz tal-ftehim iffirmat f'Ouagadougou fit-22 ta' Ġunju 2010. Il-Ftehim Intern dwar il-finanzjament tal-għajnuna tal-Komunità fil-qafas finanzjarju pluriennali għall-perjodu 2008-2013 f'konformità mal-Ftehim ta' Cotonou rivedut, li ġie adottat mir-Rappreżentanti tal-Gvernijiet tal-Istati Membri tal-Komunità Ewropea fis-17 ta' Lulju 2006, daħal fis-seħħ fl-1 ta' Lulju 2008. EUR 21 966 miljun huma allokati lill-pajjiżi AKP f'konformità mal-qafas finanzjarju pluriennali stabbilit fl-Anness Ib tal-Ftehim ta' Cotonou rivedut, li minnhom EUR 20 466 miljun huma ġestiti mill-Kummissjoni Ewropea; EUR 430 miljun huma allokati għall-Kummissjoni sabiex tiffinanzja l-ispejjeż li jirriżultaw mill-programmazzjoni u l-implimentazzjoni tar-riżorsi tal-Għaxar FEŻ, f'konformità mal-Artikolu 6 tal-Ftehim Intern. Il-Ftehim ta' Sħubija AKP-KE ffirmat fit-23 ta' Ġunju 2000 f'Cotonou mill-Istati Membri tal-Komunità Ewropea u mill-Istati tal-Afrika, tal-Karibew u tal-Paċifiku (l-Istati AKP) daħal fis-seħħ fl-1 ta' April 2003. Il-Ftehim ta' Cotonou ġie emendat darbtejn, l-ewwel permezz tal-ftehim iffirmat fil-Lussemburgu fil-25 ta' Ġunju 2005, it-tieni permezz tal-ftehim iffirmat f'Ouagadougou fit-22 ta' Ġunju 2010. Il-Ftehim Intern dwar il-finanzjament tal-għajnuna tal-Komunità fil-qafas finanzjarju pluriennali għall-perjodu 2014-2020 f'konformità mal-Ftehim ta' Cotonou rivedut, adottat mir-Rappreżentanti tal-Gvernijiet tal-Istati Membri tal-Komunità Ewropea f'Awwissu 2013, daħal fis-seħħ f'Marzu 2015. EUR 29 089 miljun huma allokati lill-pajjiżi AKP f'konformità mal-Artikolu 1(2)(a) u mal-Artikolu 2(d) tal-Ftehim Intern, li EUR 27 955 miljun minnhom huma ġestiti mill-Kummissjoni Ewropea; EUR 364,5 miljun huma allokati lill-OCTs f'konformità mal-Artikolu 1(2)(a) u mal-Artikolu 3(1) tal-Ftehim Intern, li EUR 359,5 miljun minnhom huma ġestiti mill-Kummissjoni Ewropea; EUR 1 052,5 miljun huma għall-Kummissjoni sabiex tiffinanzja l-ispejjeż li jirriżultaw mill-programmar u l-implimentazzjoni tar-riżorsi tal-Ħdax-il FEŻ, f'konformità mal-Artikolu 1(2)(a) tal-Ftehim Intern. L-ammonti diżimpenjati minn proġetti taħt id-Disa' FEŻ u l-FEŻ preċedenti huma ttrasferiti għar-riżerva tal-prestazzjoni tal-Għaxar FEŻ, bl-eċċezzjoni tal-fondi ta' Stabex. Il-fondi diżimpenjati minn proġetti taħt l-Għaxar FEŻ huma ttrasferiti għar-riżerva tal-prestazzjoni tal-Ħdax-il FEŻ. Matul l-2016, il-fondi kollha diżimpenjati mill-FEŻ preċedenti ġew ittrasferiti għar-riżervi rispettivi. F'konformità mal-Artikolu 1(4) tal-Ftehim Intern tal-Ħdax-il FEŻ u mad-Deċiżjoni tal-Kunsill tat-2 ta' Awwissu 2016 (2016/1337), ammont ta' fondi diżimpenjati mill-Għaxar FEŻ ġie ttrasferit għall-fini tar-rikostituzzjoni tal-Faċilità għall-Paċi fl-Afrika għall-perjodu 2016-2018 sa massimu ta' EUR 491 miljun u sa EUR 16-il miljun għal appoġġ għan-nefqa. Wara l-għeluq tal-kontijiet Stabex, il-fondi li ma jkunux intużaw/diżimpenjati jiġu trasferiti għar-riżerva tal-Pakkett A ta' Stabex fil-Ħdax-il FEŻ (il-Ftehim Intern tal-Għaxar FEŻ, l-Artikolu 1(4)) u mbagħad għall-programmi indikattivi nazzjonali tal-pajjiżi kkonċernati. Bl-Għaxar FEŻ u l-Ħdax-il FEŻ, ġew iffirmati l-ftehimiet dwar it-trasferiment tal-kofinanzjamenti mill-Istati Membri u nfetħu l-approprjazzjonijiet ta' impenn għal ammont totali ta' EUR 209 miljun, filwaqt li l-approprjazzjonijiet ta' pagament infetħu biss għall-ammonti msarrfa li jammontaw għal EUR 190 miljun. Is-sitwazzjoni tal-approprjazzjonijiet tal-kofinanzjament fil-31/12/2016 hija murija fit-tabella ta' hawn taħt: It-tabelli li ġejjin, li jirrigwardaw l-ammonti deċiżi, konklużi b'kuntratti u mħallsa, jindikaw iċ-ċifri netti. It-tabelli li jippreżentaw is-sitwazzjoni skont l-istrument jinsabu fl-anness. Iċ-ċifri negattivi jirrappreżentaw diżimpenji Rapport tal-pożizzjoni finanzjarja Rapport tal-introjtu u introjtu ieħor komprensiv Rapport tal-bidliet fir-riżorsi tal-kontributuri Rapport tal-flussi ta' flus Noti għar-rapporti finanzjarji Ir-rapport tal-awditur indipendenti Bidla netta fil-valur ġust ta' assi finanzjarji disponibbli għall-bejgħ Ammont nett ittrasferit għal profitt jew telf Il-Faċilità tal-Investiment ("il-Faċilità" jew il-"FI") ġiet stabbilita fil-qafas tal-Ftehim ta' Cotonou (il-"Ftehim") dwar il-kooperazzjoni u l-għajnuna għall-iżvilupp innegozjat bejn il-Grupp ta' Stati Afrikani, tal-Karibew u tal-Paċifiku (l-"Istati AKP") u l-Unjoni Ewropea u l-Istati Membri tagħha fit-23 ta' Ġunju 2000, li mbagħad ġie rivedut fil-25 ta' Ġunju 2005 u fit-22 ta' Ġunju 2010. Il-Faċilità mhijiex entità ġuridika separata u l-Bank Ewropew tal-Investiment ("BEI" jew "il-Bank") jamministra l-kontribuzzjonijiet f'isem l-Istati Membri ("Donaturi") f'konformità mat-termini tal-Ftehim u jaġixxi bħala amministratur tal-Faċilità. Il-finanzjament skont il-Ftehim huwa pprovdut mill-baġits tal-Istati Membri tal-UE. L-Istati Membri tal-UE jikkontribwixxu bl-ammonti allokati għall-finanzjament tal-FI u bl-għotjiet għall-finanzjament tas-sussidji tal-imgħax kif previst fl-oqfsa finanzjarji pluriennali (l-Ewwel Protokoll Finanzjarju li jkopri l-perjodu 2000-2007 u msejjaħ id-Disa' Fond Ewropew għall-Iżvilupp (FEŻ), it-Tieni Protokoll Finanzjarju li jkopri l-perjodu 2008-2013 u msejjaħ l-Għaxar FEŻ u t-Tielet Protokoll Finanzjarju li jkopri l-perjodu 2014-2020 u msejjaħ il-Ħdax-il FEŻ). Il-BEI huwa fdat bil-ġestjoni ta': għotjiet għall-finanzjament tas-sussidji tal-imgħax b'valur massimu ta' EUR 1 220,85 miljun għall-pajjiżi AKP u b'valur massimu ta' EUR 8,5 miljun għall-pajjiżi OCT. Sa 15 % ta' dawn is-sussidji jistgħu jintużaw biex jiffinanzjaw l-assistenza teknika ("AT") relatata mal-proġetti. Ir-rapporti finanzjarji preżenti jkopru l-perjodu mill-1 ta' Jannar 2016 sal-31 ta' Diċembru 2016. Fuq proposta mill-Kumitat ta' Tmexxija tal-BEI, il-Bord tad-Diretturi tal-BEI adotta r-Rapporti Finanzjarji fid-9 ta' Marzu 2017 u awtorizza li jiġu ppreżentati lill-Bord tal-Gvernaturi biex japprovahom sal-25 ta' April 2017. Ir-rapporti finanzjarji tal-Faċilità tħejjew f'konformità mal-Istandards Internazzjonali tar-Rapportar Finanzjarju (IFRS) kif adottati mill-Unjoni Ewropea. It-tħejjija tar-rapporti finanzjarji tirrikjedi l-użu ta' stimi tal-kontabbiltà. Tirrikjedi wkoll li l-Maniġment tal-Bank Ewropew tal-Investiment jeżerċita l-ġudizzju tiegħu fil-proċess tal-applikazzjoni tal-politiki kontabilistiċi tal-Faċilità tal-Investiment. L-oqsma li jinvolvu livell għoli ta' ġudizzju jew kumplessità, jew l-oqsma fejn is-suppożizzjonijiet u l-stimi huma sinifikanti għar-rapporti finanzjarji huma divulgati minn hawn 'il quddiem. L-aktar użu sinifikanti tal-ġudizzji u l-istimi huwa kif ġej: Il-valuri ġusti ta' assi finanzjarji u obbligazzjonijiet finanzjarji li huma nnegozjati fi swieq attivi huma bbażati fuq il-prezzijiet kwotati tas-suq jew kwotazzjonijiet ta' prezzijiet tas-sensara. Fejn il-valuri ġusti ma jistgħux ikunu derivati minn swieq attivi, dawn jiġu ddeterminati bl-użu ta' tekniki ta' valutazzjoni varji li jinkludu l-użu ta' mudelli matematiċi. L-input għal dawn il-mudelli jittieħed minn swieq osservabbli fejn possibbli, iżda fejn dan ma jkunx possibbli, ikun meħtieġ ċertu livell ta' ġudizzju sabiex jiġu stabbiliti l-valuri ġusti. Il-valutazzjonijiet huma kkategorizzati f'livelli differenti fil-ġerarkija tal-valur ġust abbażi tal-inputs użati fit-tekniki tal-valutazzjoni kif deskritti u divulgati fin-Noti 2.4.3 u 4. Dawn it-tekniki ta' valutazzjoni jistgħu jinkludu l-valur nett attwali u mudelli ta' flussi tal-flus skontati, tqabbil ma' strumenti simili li għalihom jeżistu prezzijiet tas-suq osservabbli, mudelli tal-ipprezzar Black-Scholes u bl-opzjoni polinomjali u mudelli oħra ta' valutazzjoni. Is-suppożizzjonijiet u l-inputs użati f'tekniki ta' valutazzjoni jinkludu rati tal-imgħax mingħajr riskju u ta' riferenza, il-firxiet tal-kreditu użati fl-istima tar-rati ta' skont, bonds u prezzijiet tal-ekwità, ir-rati tal-kambju, il-prezzijiet tal-ekwità u l-indiċi ta' ekwità u l-prezz mistenni tal-volatilitajiet u l-korrelazzjonijiet. L-objettiv tat-tekniki tal-valutazzjoni huwa li wieħed jasal għall-kejl tal-valur ġust li jirrifletti l-prezz li jiġi aċċettat sabiex jinbiegħu l-assi jew li jitħallas għat-trasferiment tal-obbligazzjoni fi tranżazzjoni ordinata bejn parteċipanti fis-suq fid-data tal-kejl. Il-Faċilità tuża mudelli ta' valutazzjoni rikonoxxuti b'mod wiesa' biex tiddetermina l-valur ġust ta' stumenti finanzjarji komuni u aktar sempliċi, bħal swaps tar-rata tal-imgħax u tal-valuti li jużaw biss data tas-suq osservabbli u li jirrikjedu stima u ġudizzju limitati mill-maniġment. Il-prezzijiet osservabbli u l-inputs tal-mudell ġeneralment ikunu disponibbli fis-suq tat-titoli tad-dejn u l-ekwità kkwotati, tad-derivattivi nnegozjati fil-borża u tad-derivattivi sempliċi barra l-borża, bħal swaps tar-rati tal-imgħax. Id-disponibbiltà tal-prezzijiet tas-suq osservabbli u tal-inputs tal-mudelli tnaqqas il-ħtieġa għal ġudizzju u stima mill-maniġment u tnaqqas ukoll l-inċertezza assoċjata mad-determinazzjoni tal-valuri ġusti. Id-disponibbiltà tal-prezzijiet tas-suq osservabbli u tal-inputs tvarja skont il-prodotti u s-swieq u hija suxxettibbli għal bidliet ibbażati fuq attivitajiet speċifiċi u kundizzjonijiet ġenerali fis-swieq finanzjarji. Għal strumenti aktar kumplessi, il-Faċilità tuża mudelli ta' valutazzjoni proprji, li huma żviluppati minn mudelli ta' valutazzjoni rikonoxxuti. Uħud mill-inputs sinifikanti, jew kollha kemm huma, f'dawn il-mudelli jistgħu ma jkunux osservabbli fis-suq, u jiġu derivati minn prezzijiet jew rati tas-suq jew inkella jiġu stmati abbażi ta' suppożizzjonijiet. Eżempju ta' strumenti li jinvolvu inputs mhux osservabbli sinifikanti jinkludi ċerti self u garanziji li għalihom ma jeżisti l-ebda suq attiv. Il-mudelli ta' valutazzjoni li jużaw inputs mhux osservabbli sinifikanti jirrikjedu livell ogħla ta' ġudizzju u stima mill-maniġment sabiex jiġi stabbilit il-valur ġust. Il-ġudizzju u l-istima tal-maniġment ġeneralment ikunu meħtieġa għall-għażla tal-mudell ta' valutazzjoni xieraq, għad-determinazzjoni tal-flussi ta' flus futuri mistennija fuq l-istrument finanzjarju li jkun qed jiġi vvalutat, għad-determinazzjoni ta' probabbiltà jew inadempjenza tal-kontroparti u l-prepagamenti u għall-għażla tar-rati ta' skont adegwati. Verifikazzjoni tal-prezzijiet osservabbli; Proċess ta' approvazzjoni u rieżami għal mudelli ta' valutazzjoni ġodda u bidliet fil-mudelli eżistenti; Kalibrazzjoni u ttestjar retrospettiv ta' mudelli apparagun ta' tranżazzjonijiet tas-suq osservati; Analiżi u investigazzjoni ta' ċaqliq sinifikanti fil-valutazzjoni; Reviżjoni ta' inputs sinifikanti mhux osservabbli u aġġustamenti fil-valutazzjoni. Meta tintuża informazzjoni minn partijiet terzi, bħal servizzi tal-ipprezzar jew kwotazzjonijiet tas-sensara, sabiex jitkejjel il-valur ġust, il-Faċilità tivverifika li tali valutazzjonijiet jissodisfaw ir-rekwiżiti tal-IFRS. Dan jinkludi dawn li ġejjin: Id-determinazzjoni ta' fejn is-servizzi tal-ipprezzar jew tal-kwotazzjonijiet tas-sensara huma adatti; Il-valutazzjoni ta' jekk servizz tal-ipprezzar jew tal-kwotazzjoni ta' sensar partikolari huwiex affidabbli; Il-fehim ta' kif ġie kkalkolat il-valur ġust u l-punt safejn dan jirrappreżenta t-tranżazzjonijiet tas-suq reali; Meta jintużaw prezzijiet għal strumenti simili sabiex jitkejjel il-valur ġust, b'liema mod dawn il-prezzijiet ġew aġġustati sabiex ikunu jirriflettu l-karatteristiċi tal-istrument soġġett għall-kejl. Il-Faċilità tanalizza s-self u r-riċevibbli tagħha f'kull data tar-rapportar biex tevalwa jekk għandux jiġi rreġistrat provvediment għal indeboliment fir-rapport tal-introjtu u introjtu ieħor komprensiv. B'mod partikolari, il-ġudizzju tal-Maniġment tal-Bank Ewropew tal-Investiment huwa meħtieġ fl-istima tal-ammont u t-twaqqit tal-flussi tal-flus futuri fid-determinazzjoni tal-livell ta' provvediment meħtieġ. Tali stimi huma bbażati fuq suppożizzjonijiet dwar għadd ta' fatturi u r-riżultati reali jistgħu jvarjaw, li jirriżulta f'bidliet futuri fil-provvediment. Minbarra l-provvedimenti speċifiċi biex jitkoprew self u r-riċevibbli individwalment sinifikanti, il-Faċilità tista' tagħmel ukoll provvediment kollettiv għal skoperturi li ma ġewx identifikati individwalment bħala indeboliti u li għandhom riskju akbar ta' inadempjenza minn meta ngħataw oriġinarjament. Fil-prinċipju, self jitqies bħala indebolit meta l-ħlasijiet tal-imgħax u tal-kapital ikunu ilhom 90 jum jew iktar li skadew u, fl-istess ħin, il-Maniġment tal-Bank Ewropew tal-Investiment iqis li hemm indikazzjoni oġġettiva ta' indeboliment. Il-Faċilità tanalizza l-kuntratti tal-garanziji tagħha f'kull data tar-rapportar sabiex tevalwa jekk għandux jiġi rreġistrat provvediment fir-rapport tal-introjtu u introjtu ieħor komprensiv. Sabiex jiġi ddeterminat il-provvediment, huwa meħtieġ ġudizzju partikolari biex isiru stimi u suppożizzjonijiet dwar għadd ta' fatturi, bħal: l-ammont u t-twaqqit tal-flussi tal-flus futuri; il-livell ta' utilizzazzjoni tal-garanziji; il-fatturi ta' skont applikati fuq il-flussi tal-flus stmati. Il-valutazzjoni tal-investimenti ta' ekwità mhux ikkwotati disponibbli għall-bejgħ normalment tkun ibbażata fuq waħda minn dawn li ġejjin: it-tranżazzjonijiet distakkati riċenti fis-suq; il-valur ġust kurrenti ta' strument ieħor li huwa sostanzjalment l-istess; il-flussi tal-flus mistennija skontati bir-rati kurrenti applikabbli għal entrati b'termini u karatteristiċi tar-riskji simili; il-metodu tal-assi netti aġġustati; jew mudelli ta' valutazzjoni oħrajn. Id-determinazzjoni tal-flussi tal-flus u tal-fatturi ta' skont għall-investimenti ta' ekwità mhux ikkwotati disponibbli għall-bejgħ tirrikjedi stima sinifikanti. Il-Faċilità tikkalibra t-tekniki ta' valutazzjoni perjodikament u tittestja l-validità tagħhom billi tuża l-prezz minn tranżazzjonijiet tas-suq kurrenti li jistgħu jiġu osservati fl-istess strument jew inkella minn data tas-suq disponibbli oħra li tista' tiġi osservata. Il-Faċilità tittratta l-investimenti ta' ekwità disponibbli għall-bejgħ bħala indeboliti meta jkun hemm tnaqqis sinifikanti jew fit-tul fil-valur ġust taħt il-kost oriġinali jew fejn tkun teżisti evidenza oġġettiva oħra ta' indeboliment. Id-determinazzjoni ta' x'inhu "sinifikanti" jew "fit-tul" tirrikjedi li jsir ġudizzju. Ġeneralment, il-Faċilità tittratta "sinifikanti" bħala 30 % jew aktar, u "fit-tul" bħala aktar minn 12-il xahar. Barra minn hekk, il-Faċilità tevalwa fatturi oħrajn, inklużi l-volatilità normali fil-prezz tal-ishma għall-ekwitajiet ikkwotati u l-flussi tal-flus futuri u l-fatturi ta' skont għall-ekwitajiet mhux ikkwotati. Il-Faċilità ħadet deċiżjonijiet sinifikanti li l-ebda waħda mill-entitajiet li għandha interess fihom, ma hija kkontrollata minn din il-Faċilità. Dan minħabba l-fatt li f'dawn l-entitajiet kollha, is-Soċju Solidali jew il-Maniġer tal-Fond jew il-Bord ta' Tmexxija għandhom ir-responsabbiltà unika għall-ġestjoni u l-kontroll tal-attivitajiet u l-affarijiet tas-sħubija u għandhom is-setgħa u l-awtorità li jagħmlu dak li huwa meħtieġ biex jilħqu l-iskop u l-objettivi tas-sħubija f'konformità mal-linji gwida tal-investiment u tal-politiki. Ħlief għall-bidliet imsemmija hawn taħt, il-Faċilità konsistentement applikat il-politiki kontabilistiċi stabbiliti fin-Nota 2.4 għall-perjodi kollha ppreżentati f'dawn ir-rapporti finanzjarji. Il-Faċilità adottat l-istandards ġodda u l-emendi għall-istandards li ġejjin. L-istandards, l-emendi għall-istandards u l-interpretazzjonijiet li ġejjin ġew adottati fit-tħejjija ta' dawn ir-rapporti finanzjarji: Emendi għall-IAS 1 "Preżentazzjoni tar-rapporti finanzjarji" – Inizjattiva ta' divulgazzjoni; Titjib Annwali fiċ-Ċiklu tal-IFRSs 2012-2014 – standards varji. Dawn il-bidliet ma kellhom ebda impatt materjali fuq ir-rapporti finanzjarji tal-Faċilità. L-istandards, l-emendi għall-istandards u l-interpretazzjonijiet li ġejjin huma effettivi għal perjodi annwali li jibdew wara l-1 ta' Jannar 2016 u ma ġewx applikati fit-tħejjija ta' dawn ir-rapporti finanzjarji. Dawk li jistgħu jkunu rilevanti għal din il-Faċilità huma stabbiliti hawn taħt. L-aħħar parti tal-istandard inħarġet fl-24 ta' Lulju 2014 u tissostitwixxi l-gwida eżistenti fl-IAS 39 Strumenti Finanzjarji: Rikonoxximent u Kejl. L-IFRS 9 jindirizza l-klassifikazzjoni, il-kejl u d-dekontabilizzar tal-assi finanzjarji u tal-obbligazzjonijiet finanzjarji, jintroduċi mudell ġdid ta' telf ta' kreditu mistenni għal indeboliment fuq l-assi finanzjarji u jintroduċi regoli ġodda għall-kontabbiltà għall-iħħeġġjar. L-IFRS 9 jinkludi approċċ ġdid ta' klassifikazzjoni u kejl għall-assi finanzjarji li jirrifletti l-mudell kummerċjali li fih jiġu ġestiti l-assi u l-karatteristiċi tal-fluss tal-flus tagħhom. L-IFRS 9 jinkludi tliet kategoriji ta' klassifikazzjoni prinċipali għall-assi finanzjarji: imkejla skont il-kost amortizzat, il-valur ġust permezz ta' introjtu ieħor komprensiv ("FVOCI") u l-valur ġust permezz ta' profitt jew telf ("FVTPL"). L-istandard jelimina l-kategoriji eżistenti tal-IAS 39 ta' miżmuma sal-maturità, self u riċevibbli u disponibbli għall-bejgħ. Skont l-IFRS 9, qatt ma jinqasmu fi tnejn id-derivattivi inkorporati fil-kuntratti fejn l-ospitant huwa assi finanzjarju fil-kamp ta' applikazzjoni tal-istandard. Minflok, l-istrument finanzjarju ibridu kollu kemm hu jiġi vvalutat għal klassifikazzjoni. Fil-biċċa l-kbira tiegħu, l-IFRS 9 iżomm ir-rekwiżiti eżistenti fl-IAS 39 għall-klassifikazzjoni tal-obbligazzjonijiet finanzjarji. Madankollu, skont l-IAS 39, il-bidliet kollha fil-valur ġust tal-obbligazzjonijiet bħala FVTPL jiġu rikonoxxuti fi profitt jew telf, filwaqt li skont l-IFRS 9, dawn il-bidliet fil-valur ġust ġeneralment jiġu ppreżentati kif ġej: l-ammont tal-bidla fil-valur ġust li huwa attribwibbli għall-bidliet fir-riskju ta' kreditu tal-obbligazzjoni jiġi ppreżentat f'introjtu ieħor komprensiv ("OCI"); kif ukoll l-ammont li jifdal tal-bidla fil-valur ġust jiġi ppreżentat fi profitt jew telf. L-IFRS 9 jissostitwixxi l-mudell ta' "telf imġarrab" fl-IAS 39 b'mudell ta' "telf ta' kreditu mistenni" (expected credit loss, "ECL") li jħares 'il quddiem. Dan se jkun jirrikjedi ġudizzju konsiderevoli dwar kif il-bidliet fil-fatturi ekonomiċi jaffettwaw l-ECLs, li se jkunu ddeterminati fuq bażi ponderata għall-probabbiltà. Il-mudell ta' indeboliment ġdid se japplika għall-assi finanzjarji mkejla skont il-kost amortizzat jew l-FVOCI, ħlief għall-investimenti fl-istrumenti ta' ekwità, u għall-assi tal-kuntratti. Skont l-IFRS 9, il-koperturi għat-telf jitkejlu fuq waħda mill-bażijiet li ġejjin: ECLs ta' 12-il xahar. Dawn huma ECLs li jirriżultaw minn attivitajiet ta' inadempjenza possibbli fi żmien 12-il xahar wara d-data tar-rapportar; kif ukoll ECLs matul il-ħajja. Dawn huma ECLs li jirriżultaw mill-attivitajiet ta' inadempjenza kollha possibbli tul il-ħajja mistennija ta' strument finanzjarju. Il-kejl tal-ECLs matul il-ħajja japplika jekk ir-riskju ta' kreditu ta' assi finanzjarju fid-data tar-rapportar ikun żdied b'mod sinifikanti sa mir-rikonoxximent inizjali u l-kejl tal-ECLs ta' 12-il xahar japplika jekk le. Entità tista' tiddetermina li r-riskju ta' kreditu ta' assi finanzjarju ma żdiedx b'mod sinifikanti jekk l-assi jkollu riskju ta' kreditu baxx fid-data tar-rapportar. Filwaqt li l-Faċilità għadha ma wettqet ebda valutazzjoni dettaljata tal-metodoloġiji ta' indeboliment li hija se tapplika skont l-IFRS 9, hija tista' tirriżulta f'rikonoxximent bikri ta' telf ta' kreditu b'volatilità ogħla. L-IFRS 9 kien approvat mill-UE fit-22 ta' Novembru 2016 u huwa effettiv għall-perjodi ta' rapportar annwali li jibdew fl-1 ta' Jannar 2018 jew wara, u tista' ssir adozzjoni bikrija. Il-Faċilità ma għandhiex il-ħsieb li tadotta l-istandard aktar kmieni mid-data effettiva tiegħu. Bħalissa, il-Faċilità qed twettaq valutazzjoni dettaljata tal-impatt li jirriżulta mill-applikazzjoni tal-IFRS 9. L-IFRS 15 jistabbilixxi qafas komprensiv biex jiġi ddeterminat kemm, jekk għandux u meta d-dħul jiġi rikonoxxut. Dan jissostitwixxi l-gwida tar-rikonoxximent tad-dħul, inkluż l-IAS 18 Dħul u l-IAS 11 Kuntratti tal-Kostruzzjoni u l-IFRIC 13 Programmi ta' Lealtà tal-Klijenti. L-istandard IFRS 15 kien approvat mill-UE fit-22 ta' Novembru 2016 u huwa effettiv għall-perjodi ta' rapportar annwali li jibdew fl-1 ta' Jannar 2018 jew wara, u tista' ssir adozzjoni bikrija. Il-Faċilità għadha ma ddeterminatx il-kobor tal-impatt ta' dan l-istandard. L-emendi jirrikjedu divulgazzjonijiet li jippermettu lill-utenti tar-rapporti finanzjarji biex jevalwaw il-bidliet fl-obbligazzjonijiet li jirriżultaw minn attivitajiet ta' finanzjament, inklużi kemm il-bidliet li jirriżultaw minn bidliet fil-flussi ta' flus, kif ukoll dawk li ma jirrigwardawx il-flus. L-emendi huma effettivi għall-perjodi ta' rapportar annwali li jibdew fl-1 ta' Jannar 2017 jew wara, u tista' ssir adozzjoni bikrija. L-emendi mistennija jiġu approvati mill-UE sal-aħħar tas-sena. Il-Faċilità mhijiex qed tippjana li tadotta dan l-istandard kmieni u mhijiex qed tistenna li dan jikkawża xi impatt materjali fuq ir-rapporti finanzjarji tal-Faċilità. Ir-rapport tal-pożizzjoni finanzjarja jirrappreżenta l-assi u l-obbligazzjonijiet f'ordni dixxendenti ta' likwidità u ma jagħmel ebda distinzjoni bejn l-entrati kurrenti u dawk li mhumiex. Il-Faċilità tuża l-Euro (EUR) biex tippreżenta r-rapporti finanzjarji tagħha, li hija wkoll il-munita funzjonali. Ħlief kif indikat mod ieħor, l-informazzjoni finanzjarja ppreżentata f'EUR ġiet arrotondata għall-eqreb elf. It-tranżazzjonijiet f'muniti barranin jiġu kkonvertiti bir-rata tal-kambju prevalenti fid-data tat-tranżazzjoni. L-assi u l-obbligazzjonijiet monetarji ddenominati f'muniti oħrajn minbarra l-Euro jiġu kkonvertiti fl-Euro bir-rata tal-kambju prevalenti fid-data tar-rapport tal-pożizzjoni finanzjarja. Il-qligħ jew it-telf li jirriżulta minn dan il-qlib jiġi rreġistrat fir-rapport tal-introjtu u introjtu ieħor komprensiv. L-entrati mhux monetarji li jitkejlu f'termini tal-kost storiku f'munita barranija jinqalbu bir-rati tal-kambju fid-dati tat-tranżazzjonijiet inizjali. L-entrati mhux monetarji li jitkejlu skont il-valur ġust f'munita barranija jinqalbu bir-rati tal-kambju fid-data meta ġie stabbilit il-valur ġust. Id-differenzi fil-kambju li jirriżultaw mis-saldu tat-tranżazzjonijiet b'rati differenti minn dawk tad-data tat-tranżazzjoni, u d-differenzi fir-rati tal-kambju mhux realizzati fuq assi u obbligazzjonijiet monetarji f'munita barranija mhux saldati, huma rikonoxxuti fir-rapport tal-introjtu u introjtu ieħor komprensiv. L-elementi tar-rapport tal-introjtu u introjtu ieħor komprensiv jinqalbu f'Euro abbażi tar-rati tal-kambju li jkunu validi fid-data tat-tranżizzjoni. Il-Faċilità tiddefinixxi l-flus u l-ekwivalenti ta' flus bħala kontijiet kurrenti, depożiti għal żmien qasir jew karti kummerċjali b'maturitajiet oriġinali ta' tliet xhur jew inqas. L-assi finanzjarji jiġu kontabilizzati bl-użu tal-bażi tad-data tas-saldu. Il-valur ġust huwa l-prezz li jiġi riċevut sabiex jinbiegħ assi jew li jitħallas għat-trasferiment ta' obbligazzjoni fi tranżazzjoni ordinata bejn il-parteċipanti fis-suq fid-data tal-kejl fis-suq prinċipali, jew fin-nuqqas tiegħu, l-aktar suq vantaġġjuż li l-Faċilità għandha aċċess għalih f'dik id-data. Meta applikabbli, il-BEI f'isem il-Faċilità jkejjel il-valur ġust ta' strument billi juża l-prezz ikkwotat f'suq attiv għal dak l-istrument. Suq jitqies bħala attiv jekk it-tranżazzjonijiet għall-assi jew għall-obbligazzjoni jseħħu bi frekwenza u volum suffiċjenti li jipprovdu informazzjoni dwar l-ipprezzar fuq bażi kontinwa. Meta il-valuri ġusti tal-assi finanzjarji u tal-obbligazzjonijiet finanzjarji rreġistrati fir-rapport tal-pożizzjoni finanzjarja ma jistgħux jirriżultaw minn swieq attivi, dawn jiġu ddeterminati bl-użu ta' varjetà ta' tekniki ta' valutazzjoni li jinkludu l-użu ta' mudelli matematiċi. L-input għal dawn il-mudelli jittieħed minn swieq osservabbli, fejn ikun possibbli, iżda fejn dan ma jkunx possibbli, ikun meħtieġ ċertu livell ta' ġudizzju sabiex jiġu stabbiliti l-valuri ġusti. It-teknika ta' valutazzjoni magħżula tinkorpora l-fatturi kollha li l-parteċipanti fis-suq jikkunsidraw fl-ipprezzar tat-tranżazzjoni. Il-BEI jkejjel il-valuri ġusti billi juża din il-ġerarkija tal-valur ġust li tirrifletti s-sinifikat tal-inputs użati biex isir il-kejl: Livell 1: inputs li huma prezzijiet tas-suq ikkwotati mhux aġġustati fi swieq attivi għal strumenti identiċi li l-Faċilità għandha aċċess għalihom. Livell 2: inputs għajr il-prezzijiet ikkwotati inklużi fil-Livell 1 li jkunu osservabbli direttament (jiġifieri bħala prezzijiet) jew indirettament (jiġifieri derivati mill-prezzijiet). Din il-kategorija tinkludi strumenti valwati bl-użu tal-prezzijiet tas-suq ikkwotati fi swieq attivi għal strumenti simili, il-prezzijiet ikkwotati għal strumenti identiċi jew simili fi swieq meqjusa bħala inqas minn attivi jew tekniki ta' valutazzjoni oħrajn fejn l-inputs sinifikanti kollha jkunu direttament jew indirettament osservabbli mid-data tas-suq. Il-Faċilità tirrikonoxxi t-trasferimenti bejn il-livelli tal-ġerarkija tal-valur ġust fl-aħħar tal-perjodu tar-rapportar li matulu tkun seħħet il-bidla. L-assi finanzjarji miżmuma sal-maturità kkwotati jinkludu bonds bl-intenzjoni li jinżammu sal-maturità, u karti kummerċjali b'maturitajiet oriġinali ta' aktar minn tliet xhur. Dawk il-bonds u l-karti kumerċjali inizjalment jiġu rreġistrati skont il-valur ġust tagħhom flimkien ma' kwalunkwe kost tat-tranżazzjoni direttament attribwibbli. Id-differenza bejn il-prezz tad-dħul u l-valur tal-fidwa tiġi amortizzata f'konformità mal-metodu tal-imgħax effettiv matul il-perjodu ta' ħajja li jifdal tal-istrument. Il-Faċilità tivvaluta f'kull data tar-rapport tal-introjtu jekk hemmx evidenza oġġettiva li assi finanzjarju jew grupp ta' assi finanzjarji huma indeboliti. Assi finanzjarju jew grupp ta' assi finanzjarji jitqiesu bħala indeboliti jekk, u biss jekk, ikun hemm evidenza oġġettiva ta' indeboliment bħala riżultat ta' attività waħda jew aktar li jkunu seħħew wara r-rikonoxximent inizjali tal-assi ("attività ta' telf" imġarrab) u li dik l-attività ta' telf (jew attività) ikollha impatt fuq l-istima tal-flussi tal-flus futuri tal-assi finanzjarju jew tal-grupp ta' assi finanzjarji li jistgħu jiġu stmati b'mod affidabbli. It-telf minn indeboliment jiġi rikonoxxut fir-rapport tal-introjtu u l-ammont tat-telf jitkejjel bħala d-differenza bejn il-valur riportat u l-valur preżenti tal-istima tal-flussi tal-flus futuri skontati bir-rata effettiva tal-imgħax oriġinali tal-istrument. Is-self li jkun oriġina mill-Faċilità jiġi rikonoxxut fl-assi tal-Faċilità meta l-flus jiġu avvanzati lill-mutwatarji. Inizjalment, dan is-self jiġi rreġistrat skont il-kost (l-ammonti netti żborzati), li huwa l-valur ġust tal-flus mogħtija biex jinbeda s-self, inkluż kwalunkwe kost tat-tranżazzjoni, u sussegwentement jitkejjel skont il-kost amortizzat, bl-użu tal-metodu tar-rendiment effettiv, nieqes kwalunkwe provvediment għal indeboliment jew l-impossibbiltà ta' ġbir. L-assi finanzjarji disponibbli għall-bejgħ huma dawk li huma indikati bħala tali jew li ma jikkwalifikawx sabiex jiġu kklassifikati bħala indikati skont il-valur ġust permezz ta' profitt jew telf, miżmuma sal-maturità, jew self u riċevibbli. Huma jinkludu l-investimenti azzjonarji diretti u l-investimenti f'fondi ta' kapital ta' riskju u inizjalment jiġu rreġistrati skont il-valur ġust flimkien mal-ispejjeż tat-tranżazzjoni. Wara l-kejl inizjali, l-assi finanzjarji disponibbli għall-bejgħ sussegwentement jiġu riportati skont il-valur ġust tagħhom. Innota d-dettalji li ġejjin għall-kejl tal-valur ġust tal-investimenti ta' ekwità, li ma jistgħux ikunu derivati mis-swieq attivi: Il-valur ġust ta' kull fond ta' kapital ta' riskju huwa bbażat fuq l-aħħar Valur Nett tal-Assi (NAV) disponibbli, irrapportat mill-fond, jekk jiġi kkalkolat abbażi tal-linji gwida internazzjonali dwar il-valutazzjoni rikonoxxuti li huma konformi mal-IFRS (pereżempju: il-linji gwida Internazzjonali dwar il-Valutazzjoni tal-Ekwità Privata u l-Kapital tar-Riskju, il-Linji Gwida IPEV, kif ippubblikati mill-Assoċjazzjoni Ewropea tal-Kapital tar-Riskju). Madankollu, il-Faċilità tista' tiddeċiedi li taġġusta l-NAV irrapportat mill-fond jekk ikun hemm kwistjonijiet li jistgħu jaffettwaw il-valutazzjoni. Il-valur ġust tal-investiment huwa bbażat fuq l-aħħar sett ta' rapporti finanzjarji disponibbli, bl-użu mill-ġdid, jekk applikabbli, tal-istess mudell bħal dak użat fl-akkwist tal-parteċipazzjoni. Qligħ u telf mhux realizzat fuq il-fondi ta' kapital tar-riskju u l-investimenti azzjonarji diretti jiġu rrapportati fir-riżorsi tal-kontributuri sakemm dawn l-investimenti jinbiegħu, jinġabru jew wieħed jiddisponi minnhom, jew sakemm jiġi stabbilit li dawn l-investimenti huma indeboliti. Jekk jiġi stabbilit li investiment disponibbli għall-bejgħ huwa indebolit, il-qligħ jew it-telf kumulattiv mhux realizzat li qabel ikun ġie rikonoxxut fl-ekwità jiġi ttrasferit fir-rapport tal-introjtu u introjtu ieħor komprensiv. Għall-investimenti mhux ikkwotati, il-valur ġust jiġi ddeterminat bl-applikazzjoni ta' teknika ta' valutazzjoni rikonoxxuta (pereżempju, assi netti aġġustati, il-flussi tal-flus skontati jew multipli). Dawn l-investimenti jiġu kontabilizzati skont il-kost meta l-valur ġust ma jkunx jista' jitkejjel b'mod affidabbli. Ta' min jinnota li fl-ewwel sentejn tal-investimenti, dawn jiġu rikonoxxuti skont il-kost. Il-parteċipazzjonijiet akkwistati mill-Faċilità tipikament jirrappreżentaw investimenti f'fondi ta' ekwità privata jew kapital ta' riskju. Skont il-prattika tal-industrija, dawn l-investimenti ġeneralment ikunu investimenti sottoskritti b'mod konġunt minn għadd ta' investituri, li ħadd minnhom ma huwa f'pożizzjoni li individwalment jinfluwenza l-operazzjonijiet ta' kuljum u l-attività ta' investiment ta' dan il-fond. Bħala konsegwenza, kull sħubija minn investitur f'korp ta' tmexxija ta' tali fond fil-prinċipju ma tagħtix id-dritt lil tali investitur li jinfluwenza l-operazzjonijiet ta' kuljum tal-fond. Barra minn hekk, l-investituri individwali f'ekwità privata jew fond ta' kapital ta' riskju ma jiddeterminawx il-politiki ta' fond, bħal politiki ta' distribuzzjoni fuq id-dividendi jew distribuzzjonijiet oħrajn. Tali deċiżjonijiet ġeneralment jittieħdu mill-maniġment ta' fond abbażi tal-ftehim tal-azzjonisti li jirregola d-drittijiet u l-obbligi tal-maniġment u tal-azzjonisti kollha tal-fond. Il-ftehim tal-azzjonisti ġeneralment iwaqqaf wkoll lill-investituri individwali milli jeżegwixxu bilateralment tranżazzjonijiet materjali mal-fond, ibiddlu l-persunal maniġerjali jew jiksbu aċċess privileġġat għal informazzjoni teknika essenzjali. L-investimenti tal-Faċilità huma esegwiti skont il-prattika tal-industrija ddikjarata hawn fuq, li tiżgura li l-Faċilità la tikkontrolla u lanqas teżerċita xi forma ta' influwenza sinifikanti fis-sens tal-IFRS 10 u l-IAS 28 fuq xi wieħed minn dawn l-investimenti, inklużi dawk l-investimenti fejn il-Faċilità għandha aktar minn 20 % tad-drittijiet tal-vot. Il-kuntratti ta' garanziji finanzjarji huma kuntratti li jirrikjedu li l-Faċilità tagħmel pagamenti speċifikati biex tirrimborża lid-detentur għal telf li jġarrab minħabba li debitur speċifiku jonqos milli jagħmel pagamenti meta dovuti f'konformità mat-termini ta' strument ta' dejn. Skont ir-regoli eżistenti, dawn il-garanziji ma jissodisfawx id-definizzjoni ta' kuntratt ta' assigurazzjoni (IFRS 4 Kuntratti ta' Assigurazzjoni) u jiġu kontabilizzati taħt IAS 39 Strumenti Finanzjarji: Rikonoxximent u Kejl, bħala "Derivattivi" jew bħala "Garanziji Finanzjarji", skont l-aspetti u l-karatteristiċi tagħhom kif definiti permezz ta' IAS 39. Il-politika kontabilistika għad-derivattivi hija divulgata taħt in-Nota 2.4.5. Mar-rikonoxximent inizjali, il-garanziji finanzjarji jiġu rikonoxxuti skont il-valur ġust li jikkorrispondi għall-Valur Preżenti Nett (VPN) tal-influssi ta' primjums mistennija u t-telf inizjali mistenni. Dan il-kalkolu jsir fid-data tal-bidu ta' kull tranżazzjoni u jiġi rikonoxxut fir-rapport tal-introjtu bħala "Garanziji finanzjarji" taħt "assi oħrajn" u "obbligazzjonijiet oħrajn". Sussegwentement għar-rikonoxximent inizjali, l-obbligazzjonijiet tal-Faċilità taħt dawn il-garanziji jitkejlu skont l-ogħla minn: l-ammont inizjalment rikonoxxut nieqes, fejn ikun jixraq, l-amortizzament kumulattiv rikonoxxut f'konformità mal-IAS 18 Dħul, kif ukoll l-aħjar stima tan-nefqa meħtieġa għas-saldu ta' kwalunkwe obbligu finanzjarju preżenti li jirriżulta mill-garanzija, f'konformità mal-IAS 37 Provvedimenti, Obbligazzjonijiet Kontinġenti u Assi Kontinġenti. L-aħjar stima tan-nefqa tiġi ddeterminata f'konformità mal-IAS 37. Il-provvedimenti tal-garanziji finanzjarji jikkorrispondu għall-kost tas-saldu tal-obbligu, li huwa t-telf mistenni, stmat fuq il-bażi tal-fatturi kollha rilevanti u l-informazzjoni eżistenti fid-data tar-rapport tal-introjtu. Meta operazzjoni ta' garanzija finanzjarja mkejla taħt l-IAS 39 tiġi dekontabilizzata u ttrattata taħt l-IAS 37, il-valur tagħha preċedentement irreġistrat taħt "Obbligazzjonijiet oħrajn" jiġi ttrasferit għad-didaskalija "Provvedimenti għall-garanziji maħruġa" fir-rapport tal-introjtu. Il-provvediment għall-garanziji finanzjarji (kif imkejjel skont l-IAS 37) jiġi rikonoxxut fir-rapport tal-introjtu u introjtu ieħor komprensiv taħt "Bidla fil-provvedimenti għall-garanziji, netti mit-treġġigħ lura". Il-primjum riċevut jiġi rikonoxxut fir-rapport tal-introjtu u introjtu ieħor komprensiv taħt "Introjtu mill-miżati u l-kummissjonijiet" fuq il-bażi ta' skeda ta' amortizzament f'konformità mal-IAS 18 matul il-ħajja tal-garanzija finanzjarja. Minbarra dan, meta jiġi ffirmat ftehim ta' garanzija, huwa jiġi ppreżentat bħala obbligazzjoni kontinġenti għall-Faċilità u meta l-garanzija tintuża, bħala impenn għall-Faċilità. F'kull data tar-rapport tal-introjtu, il-Faċilità tivvaluta jekk hemmx xi evidenza oġġettiva li assi finanzjarju huwa indebolit. Assi finanzjarju jew grupp ta' assi finanzjarji jitqies bħala indebolit jekk, u biss jekk, ikun hemm evidenza oġġettiva ta' indeboliment li jirriżulta minn attività waħda jew aktar li jkunu seħħew wara r-rikonoxximent inizjali tal-assi ("attività ta' telf" imġarrab) u jekk din l-attività ta' telf ikollha impatt fuq l-istima tal-flussi tal-flus futuri tal-assi finanzjarju jew tal-grupp ta' assi finanzjarji li jista' jiġi stmat b'mod affidabbli. L-evidenza ta' indeboliment tista' tinkludi indikazzjonijiet li l-mutwatarju, jew grupp ta' mutwatarji, ikun qed jesperjenza diffikultà finanzjarja sinifikanti, inadempjenza jew delinkwenza fil-pagamenti tal-imgħax jew tal-kapital, il-probabbiltà li jfalli jew li jidħol f'riorganizzazzjoni finanzjarja oħra u fejn data osservabbli tindika tnaqqis li jista' jitkejjel fl-istima tal-flussi tal-flus futuri, bħal bidliet fl-arretrati jew kundizzjonijiet ekonomiċi li jikkorrelataw mal-inadempjenzi. Għas-self pendenti fl-aħħar tas-sena finanzjarja u riportat bil-kost amortizzat, l-indebolimenti jseħħu meta tiġi ppreżentata evidenza oġġettiva tar-riskji tan-nuqqas ta' rkupru tal-ammonti kollha, jew ta' parti minnhom, skont it-termini kuntrattwali oriġinali jew il-valur ekwivalenti. Jekk ikun hemm evidenza oġġettiva li jkun seħħ telf minn indeboliment, l-ammont tat-telf jitkejjel bħala d-differenza bejn l-ammont riportat tal-assi u l-valur preżenti tal-istima tal-flussi tal-flus futuri. L-ammont riportat tal-assi jitnaqqas permezz tal-użu ta' kont ta' provvediment u l-ammont tat-telf jiġi rikonoxxut fir-rapport tal-introjtu u introjtu ieħor komprensiv. L-introjtu mill-imgħax ikompli jiġi akkumulat fl-ammont riportat imnaqqas ibbażat fuq ir-rata effettiva tal-imgħax tal-assi. Is-self flimkien mal-provvediment assoċjat jitħassru meta ma jkunx hemm prospett realistiku ta' rkupru fil-futur. Jekk, f'sena sussegwenti, l-ammont stmat tat-telf minn indeboliment jiżdied jew jonqos minħabba attività li sseħħ wara li jkun ġie rikonoxxut l-indeboliment, it-telf minn indeboliment rikonoxxut qabel, jiżdied jew jitnaqqas bl-aġġustament tal-kont ta' provvediment. Il-Faċilità twettaq valutazzjonijiet tar-riskju ta' kreditu bbażati fuq kull operazzjoni individwali u ma tikkunsidrax indeboliment kollettiv. Għall-assi finanzjarji disponibbli għall-bejgħ, il-Faċilità tivvaluta f'kull data tar-rapport tal-introjtu jekk hemmx evidenza oġġettiva li investiment huwa indebolit. L-evidenza oġġettiva tinkludi tnaqqis sinifikanti jew fit-tul fil-valur ġust tal-investiment taħt il-kostijiet tiegħu. Fejn ikun hemm evidenza ta' indeboliment, it-telf kumulattiv (imkejjel bħala d-differenza bejn il-kost tal-akkwiżizzjoni u l-valur ġust kurrenti, nieqes kwalunkwe telf minn indeboliment fuq dak l-investiment rikonoxxut qabel fir-rapport tal-introjtu u introjtu ieħor komprensiv) jitnaqqas mir-riżorsi tal-kontributuri u jiġi rikonoxxut fir-rapport tal-introjtu u introjtu ieħor komprensiv. It-telf minn indeboliment fuq l-assi finanzjarji disponibbli għall-bejgħ ma jitreġġax lura permezz tar-rapport tal-introjtu u introjtu ieħor komprensiv; iż-żidiet fil-valur ġust tagħhom wara l-indeboliment jiġu rikonoxxuti direttament fir-riżorsi tal-kontributuri. Il-Ġestjoni tar-Riskji tal-Bank Ewropew tal-Investiment tanalizza l-assi finanzjarji għal indeboliment mill-inqas darba fis-sena. L-aġġustamenti li jirriżultaw jinkludu t-tnaqqis tal-iskont fir-rapport tal-introjtu u introjtu ieħor komprensiv matul il-ħajja tal-assi, u kwalunkwe aġġustament meħtieġ fir-rigward tal-valutazzjoni mill-ġdid tal-indeboliment inizjali. Id-derivattivi jinkludu swaps bejn il-muniti, swaps tar-rati tal-imgħax bejn il-muniti, swaps bejn il-muniti għal żmien qasir ("FX swaps") u swaps tar-rati tal-imgħax. Fil-proċess normali tal-attività tagħha, il-Faċilità tista' tidħol f'kuntratti ta' swaps bil-ħsieb li tiħħeġġja operazzjonijiet speċifiċi ta' għoti b'self jew f'kuntratt forward tal-muniti sabiex tiħħeġġja l-pożizzjonijiet tagħha fil-muniti, iddenominati f'muniti oħrajn li jkunu nnegozjati b'mod attiv, minbarra l-Euro, sabiex jiġi paċut kwalunkwe qligħ jew telf ikkawżat minn fluttwazzjonijiet fir-rati tal-kambju. Il-Faċilità ma tuża l-ebda waħda mill-possibbiltajiet tal-iħħeġġjar imsemmija taħt l-IAS 39. Id-derivattivi kollha jitkejlu skont il-valur ġust permezz ta' profitt jew telf u dawn jiġu rrapportati bħala strumenti finanzjarji derivattivi. Il-valuri ġusti huma derivati primarjament minn mudelli ta' flussi tal-flus skontati, minn mudelli ta' pprezzar tal-opzjonijiet u minn kwotazzjonijiet ta' partijiet terzi. Id-derivattivi jiġu rreġistrati skont il-valur ġust u riportati bħala assi meta l-valur ġust tagħhom ikun pożittiv u bħala obbligazzjonijiet meta l-valur ġust tagħhom ikun negattiv. Il-bidliet fil-valur ġust tal-istrumenti finanzjarji derivattivi huma murija fir-rapport tal-introjtu u introjtu ieħor komprensiv taħt "Bidla fil-valur ġust tal-istrumenti finanzjarji derivattivi". Id-derivattivi huma inizjalment rikonoxxuti bl-użu tal-bażi tad-data tan-negozju. Il-kontribuzzjonijiet mill-Istati Membri jiġu rikonoxxuti bħala riċevibbli fir-rapport tal-introjtu fid-data tad-Deċiżjoni tal-Kunsill li tistabbilixxi l-kontribuzzjoni finanzjarja li trid titħallas mill-Istati Membri lill-Faċilità. Il-kontribuzzjonijiet tal-Istati Membri jissodisfaw il-kundizzjonijiet li ġejjin u konsegwentement jiġu kklassifikati bħala ekwità: kif ġie definit fil-ftehim dwar il-kontribuzzjonijiet, huma jagħtu d-dritt lill-Istati Membri sabiex jiddeċiedu dwar l-użu tal-assi netti tal-Faċilità f'każ li jkun hemm likwidazzjoni tal-Faċilità; huma jaqgħu fil-klassi tal-istrumenti li hija subordinata għall-klassijiet l-oħrajn kollha tal-istrumenti; l-istrumenti finanzjarji kollha li jaqgħu fil-klassi tal-istrumenti li huma subordinati għall-klassijiet l-oħrajn kollha tal-istrumenti għandhom karatteristiċi identiċi; l-istrument ma jinkludi l-ebda karatteristika li tkun tirrikjedi li jiġi kklassifikat bħala obbligazzjoni; kif ukoll il-flussi tal-flus totali mistennija attribwiti għall-istrument matul il-ħajja tal-istrument huma bbażati sostanzjalment ibbażati fuq il-profitt jew it-telf, it-tibdil fl-assi netti rikonoxxuti jew it-tibdil fil-valur ġust tal-assi netti rikonoxxuti u mhux rikonoxxuti tal-Faċilità matul il-ħajja tal-istrument. L-imgħax fuq self li ġej mill-Faċilità jiġi rreġistrat fir-rapport tal-introjtu u introjtu ieħor komprensiv ("Imgħaxijiet u introjtu simili") u fir-rapport tal-introjtu ("Self u riċevibbli") fuq il-bażi tad-dovuti bl-użu tar-rata effettiva tal-imgħax, li hija r-rata li tiskonta eżattament il-ħlas fi flus stmat fil-futur jew id-dħul matul il-ħajja mistennija tas-self għall-ammont nett riportat tas-self. Ladarba l-valur irreġistrat ta' self jitnaqqas minħabba indeboliment, l-introjtu mill-imgħax ikompli jiġi rikonoxxut bl-użu tar-rata effettiva tal-imgħax oriġinali applikata għall-ammont riportat ġdid. It-tariffi ta' impenn huma differiti u rikonoxxuti bħala introjtu bl-użu tal-metodu tal-imgħax effettiv fuq il-perjodu mill-iżborż sal-ħlas lura tas-self relatat, u huma ppreżentati fir-rapport tal-introjtu u introjtu ieħor komprensiv f'imgħax u introjtu simili. Bħala parti mill-attività tagħha, il-Faċilità tiġġestixxi s-sussidji fuq l-imgħax u l-għajnuna teknika f'isem l-Istati Membri. Il-parti tal-kontribuzzjonijiet tal-Istati Membri allokati għall-ħlas tas-sussidji fuq l-imgħax u l-AT ma tiġix kontabilizzata fir-riżorsi tal-kontributuri tal-Faċilità, iżda hija kklassifikata bħala ammonti dovuti lil partijiet terzi. Il-Faċilità topera l-iżborż lill-benefiċjarji finali u mbagħad tnaqqas l-ammonti dovuti lil partijiet terzi. Meta l-ammonti kkontribwiti fir-rigward tas-sussidji fuq l-imgħax u l-AT ma jingħatawx kompletament, huma jiġu kklassifikati mill-ġdid bħala kontribuzzjoni lill-Faċilità. L-introjtu mill-imgħax fuq flus u ekwivalenti ta' flus huwa rikonoxxut fir-rapport tal-introjtu u introjtu ieħor komprensiv tal-Faċilità abbażi tad-dovuti. Tariffi riċevuti fir-rigward ta' servizzi pprovduti fuq perjodu ta' żmien huma rikonoxxuti bħala introjtu hekk kif is-servizzi jiġu pprovduti, filwaqt li t-tariffi li jinkisbu mal-eżekuzzjoni ta' att sinifikanti jiġu rikonoxxuti bħala introjtu meta l-att sinifikanti jitlesta. Dawn it-tariffi huma ppreżentati fir-rapport tal-introjtu u introjtu ieħor komprensiv taħt l-introjtu minn tariffi u kummissjonijiet. Id-dividendi relatati ma' assi finanzjarji li huma disponibbli għall-bejgħ huma rikonoxxuti meta jiġu riċevuti u ppreżentati fir-rapport tal-introjtu u introjtu ieħor komprensiv taħt il-qligħ nett realizzat fuq l-assi finanzjarji disponibbli għall-bejgħ. Il-Protokoll dwar il-Privileġġi u l-Immunitajiet tal-Unjoni Ewropea, anness mat-Trattat dwar l-Unjoni Ewropea u t-trattat dwar il-funzjonament tal-Unjoni Ewropea, jistipula li l-assi, l-introjti u proprjetà oħra tal-Istituzzjonijiet tal-Unjoni huma eżenti mit-taxxi diretti kollha. Din in-nota tippreżenta informazzjoni dwar l-iskopertura tal-Faċilità għar-riskji ta' kreditu u finanzjarji u dwar il-ġestjoni u l-kontroll tagħhom, b'mod partikolari r-riskji primarji assoċjati mal-użu tal-istrumenti finanzjarji minnha. Dawn huma: riskju ta' kreditu – ir-riskju ta' telf li jirriżulta minn inadempjenza ta' klijent jew kontroparti u li jinħoloq minn skopertura ta' kreditu fil-forom kollha, inkluż ir-riskju ta' saldu; riskju ta' likwidità – ir-riskju li entità ma tkunx tista' tiffinanzja ż-żidiet fl-assi u tissodisfa l-obbligi hekk kif isiru dovuti, mingħajr ma ġġarrab telf inaċċettabbli; ir-riskju tas-suq – ir-riskju li bidliet fil-prezzijiet tas-suq u r-rati, bħalma huma r-rati tal-imgħax, il-prezzijiet tal-ekwità u r-rati tal-kambju se jaffettwaw l-introjtu tal-entità jew il-valur tal-parteċipazzjonijiet tagħha fi strumenti finanzjarji. Il-Bank Ewropew tal-Investiment jadatta l-ġestjoni tar-riskji tiegħu fuq bażi kontinwa. Il-Ġestjoni tar-Riskji tal-BEI tidentifika, tivvaluta, timmonitorja u tirrapporta indipendentement ir-riskji li l-Faċilità hija skoperta għalihom. F'qafas fejn is-segregazzjoni tad-dmirijiet hija ppreservata, il-Ġestjoni tar-Riskji hija indipendenti mill-uffiċċju tan-negozjar. Fil-livell tal-BEI d-Direttur Ġenerali tal-Ġestjoni tar-Riskju jagħmel rapporti dwar il-kwistjonijiet tar-riskju, lill-Viċi President magħżul għall-ġestjoni tar-riskji. Il-Viċi President maħtur huwa responsabbli biex jissorvelja r-rapportar tar-riskji lill-Kumitat ta' Tmexxija u lill-Bord tad-Diretturi tal-Bank Ewropew tal-Investiment. Ir-riskju ta' kreditu huwa t-telf potenzjali li jista' jirriżulta minn inadempjenza ta' klijent jew kontroparti u li jinħoloq fl-iskopertura tal-kreditu fil-forom kollha, inkluż is-saldu. Fit-twettiq tal-analiżi tal-kreditu fuq self tal-kontroparti, il-BEI jivvaluta r-riskju ta' kreditu u t-telf mistenni bil-għan li jikkwantifikah u jipprezzah. Il-BEI żviluppa Metodoloġija tal-Klassifikazzjoni Interna (Internal Rating Methodology, IRM) li tiddetermina l-Klassifkazzjonijiet Interni tal-kontropartijiet mutwatarji/garanti tagħha li huma rilevanti għall-kreditu. Il-metodoloġija hija bbażata fuq sistema ta' karti ta' punteġġi mfassla għal kull tip ta' kontroparti tal-kreditu maġġuri (pereżempju, Kumpaniji, Banek, Entitajiet tas-Settur Pubbliku, eċċ.). Meta jitqiesu t-tnejn li huma, jiġifieri l-Aħjar Prattika Bankarja u l-prinċipji stabbiliti skont il-Ftehim dwar il-Kapital Internazzjonali ta' Basel (Basel II), il-kontropartijiet kollha li huma importanti għall-profil tal-kreditu ta' tranżazzjoni speċifika jiġu kklassifikati fil-kategoriji ta' klassifikazzjoni interna bl-użu tal-IRM għat-tip ta' kontroparti speċifika. Kull kontroparti hija assenjata Klassifikazzjoni Interna li tirrifletti l-probabbiltà tal-inadempjenza tal-munita barranija wara analiżi fil-fond tal-profil tar-riskju tal-operat u dak finanzjarju tal-kontroparti u l-kuntest operatorju tar-riskju tal-pajjiż. Il-valutazzjoni tal-kreditu tal-operazzjonijiet ta' finanzjament tal-proġetti u ta' operazzjonijiet strutturati oħrajn ta' rikors limitat qed tuża għodod tar-riskju ta' kreditu rilevanti għas-settur, prinċipalment iffokati fuq id-disponibbiltà tal-fluss tal-flus u l-kapaċità li jitħallas id-dejn. Dawn l-għodod jinkludu l-analiżi ta' qafas kuntrattwali tal-proġetti, analiżi tal-kontroparti u simulazzjonijiet tal-flussi tal-fus. Bl-istess mod għal kumpaniji u istituzzjonijiet finanzjarji, kull proġett huwa assenjat klassifikazzjoni ta' riskju. Il-klassifikazzjonijiet interni kollha huma mmonitorjati matul il-ħajja tas-self, u aġġornati perjodikament. L-operazzjonijiet mhux sovrani (jew mhux sovrani garantiti/assimilati) kollha huma soġġetti għal limiti speċifiċi fil-livell tat-tranżazzjonijiet u tad-daqs tal-kontroparti. Il-limiti tal-kontroparti huma stabbiliti fil-livell tal-iskopertura tal-grupp konsolidat, fejn applikabbli. Limiti bħal dawn tipikament jirriflettu pereżempju id-daqs tal-fondi proprji tal-kontropartijiet. Sabiex itaffi r-riskju ta' kreditu, il-BEI juża, fejn ikun xieraq u skont il-każ, diversi mezzi ta' titjib tal-kreditu, li huma: Titoli relatati ma' kontroparti jew proġett (pereżempju, pleġġ fuq l-ishma; pleġġ fuq l-assi; ċessjoni ta' drittijiet; pleġġ fuq il-kontijiet); u/jew garanziji, ġeneralment ipprovduti mill-isponsor tal-proġett iffinanzjat (pereżempju, garanziji tat-tlestija, garanziji tal-ewwel domanda) jew garanziji bankarji. Il-Faċilità ma tuża l-ebda derivattiv ta' kreditu sabiex ittaffi r-riskju ta' kreditu. It-tabella li ġejja turi l-iskopertura massima għal riskju ta' kreditu għall-komponenti tar-rapport tal-introjtu, inklużi derivattivi. L-iskopertura massima hija murija gross, qabel l-effett tal-mitigazzjoni permezz tal-użu tal-kollateral. Garanziji ffirmati mhux maħruġa Self mhux żborżat Garanziji maħruġa Kull tranżazzjoni ta' self jew garanzija mwettqa mill-Faċilità tibbenifika minn valutazzjoni komprensiva tar-riskju u kwantifikazzjoni tal-istimi tat-telf mistenni li huma riflessi fi Klassifikazzjoni tas-Self (Loan Grading, "LG"). L-operazzjonijiet taħt l-IFE (kif deskritti fin-Nota 23), bl-eċċezzjoni tas-self intermedjat, mhumiex soġġetti għal-Linji Gwida tal-Politika dwar ir-Riskju ta' Kreditu u minflok huma soġġetti għal proċedura differenti. L-LGs jiġu stabbiliti skont kriterji aċċettati b'mod ġenerali, abbażi tal-kwalità tal-mutwatarju, il-maturità tas-self, il-garanzija u, fejn xieraq, il-garanti. Is-sistema tal-klassifikazzjoni tas-self (LG) tinkludi l-metodoloġiji, il-proċessi, il-bażijiet ta' data u s-sistemi tal-IT li jappoġġjaw il-valutazzjoni tar-riskju ta' kreditu fl-operazzjonijiet tal-għoti b'self u l-kwantifikazzjoni tal-istimi tat-telf mistenni. Hija tiġbor fil-qosor ammont kbir ta' informazzjoni bil-għan li toffri klassifikazzjoni relattiva tar-riskji tal-kreditu tas-self. L-LGs jirriflettu l-valur preżenti tal-livell stmat tat-"telf mistenni", b'dan ikun il-prodott tal-probabbiltà ta' inadempjenza tad-debituri prinċipali, l-iskopertura għar-riskju u s-severità tat-telf fil-każ ta' inadempjenza. L-LGs jintużaw għall-iskopijiet li ġejjin: bħala għajnuna għal valutazzjoni ifjen u aktar kwantitattiva tar-riskji tas-self mogħti; bħala għajnuna fid-distribuzzjoni tal-isforzi tal-monitoraġġ; bħala deskrizzjoni tal-kwalità tal-portafoll tas-self f'data partikolari; bħala input wieħed fid-deċiżjonijiet tal-ipprezzar tar-riskju fuq it-telf mistenni. Il-fatturi li ġejjin jidħlu fid-determinazzjoni ta' LG: L-affidabbiltà kreditizja tal-mutwatarju: Il-ġestjoni tar-riskju tanalizza indipendentement lil mutwatarji u tivvaluta l-affidabbiltà kreditizja tagħhom abbażi ta' metodoloġiji interni u ta' data esterna. Skont l-Approċċ Avvanzat ta' Basel II magħżul, il-Bank żviluppa metodoloġija ta' klassifikazzjoni interna (internal rating methodology, IRM) li tiddetermina l-klassifikazzjonijiet interni tal-mutwatarji u tal-garanti. Din hija bbażata fuq sett ta' folji ta' punteġġi speċifiċi għat-tipi ta' kontropartijiet definiti. Il-korrelazzjoni tal-inadempjenza: tikkwantifika l-possibilitajiet ta' diffikultajiet finanzjarji simultanji li jirriżultaw kemm għall-mutwatarju kif ukoll għall-garanti. Aktar ma tkun għolja l-korrelazzjoni bejn il-probabbiltajiet ta' inadempjenza tal-mutwatarju u tal-garanti, aktar ikun baxx il-valur tal-garanzija u, għalhekk, aktar tkun baxxa l-LG. Il-valur tal-istrumenti ta' garanzija u tat-titoli: dan il-valur jiġi vvalutat fuq il-bażi tal-kombinazzjoni tal-affidabbiltà kreditizja tal-emittent u t-tip ta' strument użat. Il-qafas kuntrattwali: qafas kuntrattwali sod iżid il-kwalità tas-self u jtejjeb il-klassifikazzjoni interna tiegħu. It-tul tas-self: jekk kollox jibqa' l-istess, aktar ma jkun twil il-perjodu tas-self, aktar ikun għoli r-riskju li wieħed jiltaqa' ma' diffikultajiet biex iħallas lura s-self. It-telf mistenni tas-self jiġi kkomputat billi jiġu kkombinati l-ħames elementi diskussi hawn fuq. Skont il-livell ta' dan it-telf, is-self jiġi assenjat għal waħda mill-klassijiet ta' LG segwenti elenkati hawn taħt: Self ta' kwalità prima: hemm tliet subkategoriji. A tinkludi r-riskji sovrani kollha tal-UE, jiġifieri self mogħti lil jew kompletament, espliċitament u inkondizzjonalment garantit mill-Istati Membri, fejn ma jkunux mistennija diffikultajiet fil-ħlas lura u li għalih jiġi allokat telf mhux mistenni ta' 0 %. A+ tindika self mogħti lil (jew garantit minn) entitajiet oħrajn għajr l-Istati Membri, mingħajr ebda aspettattiva ta' deterjorament matul il-perjodu tas-self. A- tinkludi dawk l-operazzjonijiet ta' għoti b'self fejn ikun hemm xi dubju dwar iż-żamma tal-istatus attwali tagħhom (pereżempju, minħabba maturità twila, jew għall-volatilità għolja tal-prezz futur ta' kollateral altrimenti eċċellenti), iżda fejn kull ċaqliq 'l isfel mistenni jkun pjuttost limitat. Self ta' kwalità għolja: dan it-tip ta' self jirrappreżenta klassi ta' assi li magħha l-bank iħossu komdu, għalkemm mhuwiex eskluż li fil-ġejjieni jista' jkun hemm deterjorament żgħir. B+ u B- jintużaw biex jindikaw il-probabbiltà relattiva tal-possibbiltà li jseħħ tali deterjorament. Self ta' kwalità tajba: eżempju ta' dan jista' jkun self mhux garantit lil banek u kumpaniji solidi b'saldu uniku ta' 7 snin, jew amortizzament ekwivalenti, bl-iżborżar mal-maturità. Din il-kategorija ta' klassifikazzjoni tirrappreżenta l-limitu bejn self ta' "kwalità aċċettabbli" u dak li esperjenza xi diffikultajiet. Dan il-punt fil-klassifikazzjoni tas-self jiġi stabbilit b'mod aktar preċiż mis-subklassifikazzjonijiet D+ u D-. Is-self ikklassifikat bħala D- jeħtieġ monitoraġġ elevat. Din il-kategorija ta' LG tinkludi self bi profil ta' riskju akbar minn dak aċċettat b'mod ġenerali. Hija tinkludi wkoll self li matul ħajtu esperjenza problemi serji u li wieħed ma jistax jeskludi li jsib ruħu f'sitwazzjoni ta' telf. Għal din ir-raġuni, is-self huwa soġġett għal monitoraġġ mill-qrib u għoli. Is-subklassijiet E+ u E- jiddifferenzjaw l-intensità ta' dan il-proċess ta' monitoraġġ speċjali, b'dawk l-operazzjonijiet ikklassifikati bħala E- ikunu f'pożizzjoni fejn hemm possibbiltà qawwija li d-dejn ma jkunx jista' jitħallas lura f'waqtu u għalhekk tkun meħtieġa xi forma ta' ristrutturar tad-dejn, possibbilment li twassal għal telf minn indeboliment. F (falliment) huwa self li jirrappreżenta riskji inaċċettabbli. Is-self ikklassifikat bħala F jista' jirriżulta biss minn tranżazzjonijiet pendenti li jkunu esperjenzaw, wara l-iffirmar, ċirkostanzi avversi drammatiċi, eċċezzjonali u mhux previsti. L-operazzjonijiet kollha fejn ikun hemm telf ta' kapital għall-Faċilità jiġu kklassifikati bħala F u jiġi applikat provvediment speċifiku. Ġeneralment, is-self ikklassifikat internament bħala D- jew inqas jitqiegħed fil-Lista ta' Osservazzjoni. Madankollu, jekk self kien oriġinarjament approvat bi profil ta' riskju ta' D- jew inqas, dan jitqiegħed biss fuq il-Lista ta' Osservazzjoni bħala riżultat ta' attività materjali ta' kreditu li tikkawża deterjorament ulterjuri fil-klassifikazzjoni tal-LG tiegħu. It-tabella fit-taqsima 3.2.3.3 turi analiżi tal-kwalità kreditizja tal-portafoll tas-self tal-Faċilità abbażi tad-diversi klassijiet ta' LG kif deskritt hawn fuq. It-tabella li ġejja turi l-iskopertura massima għar-riskju ta' kreditu fuq self iffirmat u żborżat skont it-tip ta' mutwatarju b'kunsiderazzjoni tal-garanziji pprovduti mill-garanti: Id-Direttorat tal-Ġestjoni u tar-Ristrutturar tat-Tranżazzjoni huwa responsabbli mill-monitoraġġ tal-mutwatarju u tal-garanti, kif ukoll mill-monitoraġġ finanzjarju u kuntrattwali relatati mal-proġett. B'hekk, l-affidabbiltà kreditizja tas-self tal-Faċilità, tal-mutwatarji u l-garanti jiġu mmonitorjati kontinwament, mill-inqas darba fis-sena, iżda aktar ta' spiss skont kemm ikun meħtieġ u bħala funzjoni ta' attivitajiet ta' kreditu li jkunu qed iseħħu. B'mod partikolari, id-Direttorat tal-Ġestjoni u r-Ristrutturar tat-Tranżazzjoni jagħmel rieżami ta' jekk id-drittijiet kuntrattwali humiex issodisfati u, f'każ ta' deterjorament tar-rata u/jew inadempjenza kuntrattwali, tittieħed azzjoni ta' rimedju. Kull fejn ikun meħtieġ, jittieħdu miżuri ta' mitigazzjoni f'konformità mal-linji gwida tar-riskju tal-kreditu. Barra minn hekk, f'każ ta' tiġdid tal-garanziji bankarji riċevuti fuq is-self tagħha, jiġi żgurat li dawn jinbidlu jew li tittieħed azzjoni f'waqtha. It-tabelli ta' hawn taħt juru l-analiżi tal-kwalità kreditizja tal-portafoll tas-self tal-Faċilità fil-31 ta' Diċembru 2016 u fil-31 ta' Diċembru 2015 mill-applikazzjonijiet tal-Klassifikazzjoni tas-Self, abbażi tal-iskopertura ffirmata (żborżat u mhux żborżat). Abbażi tal-pajjiż tal-mutwatarju, il-portafoll tas-self tal-Faċilità jista' jiġi analizzat skont ir-reġjuni ġeografiċi li ġejjin (f'EUR'000): It-tabella ta' hawn taħt tanalizza l-portafoll tas-self tal-Faċilità skont is-settur tal-industrija tal-mutwatarju. L-operazzjonijiet li l-ewwel ikunu żborżati lil intermedjarju finanzjarju qabel ma jkunu żborżati lill-benefiċjarju finali jiġu rreġistrati taħt is-self globali (f'EUR'000): L-ammonti f'arretrati jiġu identifikati, immonitorjati u rrapportati skont il-proċeduri definiti fil-"Proċeduri u Linji Gwida għall-Monitoraġġ Finanzjarju" tal-bank. Dawn il-proċeduri huma konformi mal-aħjar prattiki bankarji u huma adottati għas-self kollu ġestit mill-BEI. Il-proċess ta' monitoraġġ jiġi strutturat sabiex jiġi żgurat li (i) l-arretrati potenzjali jiġu identifikati u rrapportati lis-servizzi kkonċernati b'dewmien minimu; (ii) il-każijiet kritiċi jiġu eskalati mill-ewwel fil-livell ġust operazzjonali u tad-deċiżjonijiet; (iii) isir rapportar regolari lill-maniġment tal-BEI u lill-Istati Membri fuq l-istatus kumplessiv tal-arretrati u fuq il-miżuri ta' rkupru diġà meħuda jew li se jittieħdu. L-arretrati u l-indebolimenti fuq is-self jistgħu jiġu analizzati kif ġej (f'EUR'000): Il-Faċilità tqis is-self bħala mrażżan jekk, b'rispons għal bidliet avversi fil-pożizzjoni finanzjarja ta' mutwatarju, il-Faċilità tinnegozja mill-ġdid it-termini oriġinali tal-arranġamenti kuntrattwali ma' dan il-mutwatarju li jaffettwaw direttament il-flussi tal-flus futuri tal-istrument finanzjarju u li jistgħu jirriżultaw f'telf għall-Faċilità. Madankollu, l-impatt finanzjarju tal-attivitajiet ta' ristrutturar huwa, b'mod ġenerali, limitat għat-telf minn indeboliment, jekk ikun hemm, minħabba li n-newtralità finanzjarja tkun ġeneralment applikata mill-Faċilità u riflessa fil-kundizzjonijiet tal-ipprezzar innegozjati mill-ġdid tal-operazzjonijiet ristrutturati. Fil-proċess normali tan-negozju, il-Klassifikazzjoni tas-Self (Loan Grading, LG) rigward is-self inkwistjoni tkun iddeterjorat, u s-self ikun ġie inkluż fil-Lista ta' Osservazzjoni qabel in-negozjar mill-ġdid. Ladarba s-self jiġi nnegozjat mill-ġdid, il-Faċilità tkompli timmonitorja dan is-self mill-qrib. Jekk it-termini tal-ħlas innegozjati mill-ġdid ma jirkuprawx l-ammont riportat oriġinali tal-assi, dan jitqies bħala indebolit. It-telf minn indeboliment korrispondenti jiġi kkalkolat abbażi tal-flussi tal-flus imbassra skontati bir-rata effettiva tal-imgħax oriġinali. Il-ħtieġa ta' indeboliment għas-self kollu li l-LG tiegħu tkun iddeterjorat għal E- tiġi vvalutata regolarment; is-self kollu b'LG ta' F jirrikjedi indeboliment. Ladarba l-Klassifikazzjoni ta' Self tkun tjiebet b'mod suffiċjenti, tali self jitneħħa mil-Lista ta' Osservazzjoni skont il-proċeduri tal-Faċilità. Il-miżuri u l-prattiki ta' tolleranza mwettqa mit-tim tar-ristrutturar tal-Faċilità matul il-perjodu tar-rapportar jinkludu l-estensjoni tal-maturità, id-differiment ta' kapital biss, id-differiment tal-kapital u tal-imgħax u l-kapitalizzazzjoni tal-arretrati. Tali miżuri ta' tolleranza ma jwasslux għall-irtirar tar-rikonoxximent tal-operazzjoni sottostanti. L-iskoperturi soġġetti għal bidliet fit-termini kuntrattwali li ma jaffettwawx il-flussi tal-flus futuri, bħal kollateral jew arranġamenti ta' titoli oħrajn, jew ir-rinunzja ta' drittijiet kuntrattwali taħt patt, ma jitqisux bħala mrażżna u, b'hekk, dawn l-attivitajiet weħidhom ma jitqisux bħala suffiċjenti sabiex jindikaw indeboliment. L-operazzjonijiet soġġetti għal miżuri ta' tolleranza jiġu rrapportati bħala tali fit-tabella ta' hawn taħt: Il-fondi disponibbli jiġu investiti f'konformità mal-iskeda tal-Faċilità tal-obbligi ta' żborż kuntrattwali. Sa mill-31 ta' Diċembru 2016 u l-31 ta' Diċembru 2015, l-investimenti kienu fil-forma ta' depożiti bankarji, ċertifikati ta' depożiti u karti kummerċjali. L-entitajiet awtorizzati għandhom klassifikazzjoni simili għall-klassifikazzjonijiet għal perjodu ta' żmien qasir u twil, li huma meħtieġa għall-pjazzamenti tat-teżor tal-BEI stess. Il-klassifikazzjoni minima għal perjodu ta' żmien qasir meħtieġa mill-entitajiet awtorizzati hija P-1/A-1/F1 (Moody's, S&P, Fitch). F'każ li jingħataw klassifikazzjonijiet differenti minn aktar minn aġenzija ta' klassifikazzjoni tal-kreditu waħda, tgħodd l-aktar klassifikazzjoni baxxa. Il-limitu massimu awtorizzat għal kull bank awtorizzat bħalissa huwa EUR 50 000 000 (ħamsin miljun euro). Eċċezzjoni għal din ir-regola ngħatat lil Societe Generale, fejn il-Faċilità għandha l-kontijiet tal-flus operazzjonali tagħha. Il-limitu tal-kreditu għal perjodu ta' żmien qasir għal Societe Generale sal-31 ta' Diċembru 2016 u l-31 ta' Diċembru 2015 jammonta għal EUR 110 000 000 (mija u għaxar miljun euro). Il-limitu miżjud japplika għas-somma ta' flus miżmuma fil-kontijiet tal-flus operazzjonali u l-istrumenti maħruġa minn din il-kontroparti u miżmuma mill-portafoll tat-teżor. L-investimenti kollha saru ma' entitajiet awtorizzati b'maturità massima ta' tliet xhur mid-data tal-valur u sal-limitu tal-iskopertura tal-kreditu. Sal-31 ta' Diċembru 2016 u l-31 ta' Diċembru 2015, id-depożiti kollha għal żmien fiss, il-karti kummerċjali u l-flus fl-idejn miżmuma mill-portafoll tat-teżor tal-Faċilità kellhom klassifikazzjoni minima ta' P-1 (l-ekwivalenti ta' Moody's) fil-jum tas-saldu. It-tabella li ġejja turi s-sitwazzjoni tal-flus u tal-ekwivalenti ta' flus, inkluż l-imgħax dovut (f'EUR'000): Ir-riskju ta' kreditu fir-rigward tad-derivattivi huwa rrappreżentat mit-telf li parti speċifika tkun ġarrbet, fejn il-kontroparti l-oħra fil-ftehim ma tkunx tista' tonora l-obbligi kuntrattwali tagħha. Ir-riskju ta' kreditu assoċjat mad-derivattivi jvarja skont għadd ta' fatturi (bħar-rati tal-imgħax u r-rati tal-kambju) u ġeneralment ikun jikkorrispondi biss għal porzjon żgħir tal-valur nozzjonali tagħhom. Matul il-kors normali tal-attività tagħha, il-Faċilità tista' tidħol f'kuntratti ta' swaps, bil-ħsieb li tiħħeġġja operazzjonijiet speċifiċi ta' self, jew inkella f'kuntratti forward ta' kambju, bil-ħsieb li tiħħeġġja l-pożizzjonijiet tal-munita tagħha denominati f'muniti oħrajn innegozjati b'mod attiv, għajr il-Euro. L-iswaps kollha jiġu eżegwiti mill-Bank Ewropew tal-Investiment ma' kontroparti esterna. Is-swaps jiġu rranġati mill-istess Ftehimiet Prinċipali tas-Swaps u l-Annessi għall-Appoġġ tal-Kreditu ffirmati bejn il-Bank Ewropew tal-Investiment u l-kontropartijiet esterni tiegħu. Is-swaps kollha eżegwiti mill-Bank Ewropew tal-Investiment li huma relatati mal-Faċilità jiġu ttrattati fl-istess qafas kuntrattwali u metodoloġiji applikati għad-derivattivi nnegozjati mill-Bank Ewropew tal-Investiment għall-finijiet tiegħu stess. B'mod partikolari, l-eliġibbiltà tal-kontropartijiet tas-swaps tiġi ddeterminata mill-Bank Ewropew tal-Investiment abbażi tal-istess kundizzjonijiet ta' eliġibbiltà applikati għall-finijiet tal-iswaps ġenerali tiegħu. Il-Bank Ewropew tal-Investiment ikejjel l-iskopertura għar-riskju ta' kreditu relatata ma' tranżazzjonijiet ta' swaps u derivattivi bl-użu tal-approċċ tal-Iskopertura tas-Suq Nett (Net Market Exposure, NME) u tal-Iskopertura Futura Potenzjali (Potential Future Exposure, PFE) għar-rapportar u l-monitoraġġ tal-limiti. L-NME u l-PFE jinkludu b'mod sħiħ id-derivattivi relatati mal-Faċilità tal-Investiment. It-tabella li ġejja turi l-maturitajiet ta' swaps tar-rati tal-imgħax bejn il-valuti, subdiviżi skont l-ammont nozzjonali u l-valur ġust tagħhom: Il-Faċilità tidħol f'kuntratti ta' swaps tal-valuti skont ir-rata tal-kambju ("swaps FX") għal perjodu ta' żmien qasir sabiex tiħħeġġja r-riskju tal-valuta fuq l-iżborżamenti ta' self f'muniti għajr l-EUR. Is-swaps FX għandhom maturità massima ta' tliet xhur u jiġu riportati regolarment. L-ammont nozzjonali ta' swaps FX kien ta' EUR 1 611,0 miljun fil-31 ta' Diċembru 2016 apparagun ta' EUR 1 400,0 miljun fil-31 ta' Diċembru 2015. Il-valur ġust ta' swaps FX jammonta għal EUR -15,3 miljun fil-31 ta' Diċembru 2016 apparagun ta' EUR -3,7 miljun fil-31 ta' Diċembru 2015. Il-Faċilità tidħol f'kuntratti ta' swaps tar-rata tal-imgħax sabiex tiħħeġġja r-riskju taċ-ċaqliq fir-rata tal-imgħax fuq self żborzat. Mill-31 ta' Diċembru 2016 hemm żewġ swaps tar-rata tal-imgħax pendenti b'ammont nozzjonali ta' EUR 41,2 miljun (2015: EUR 44,9 miljun) u valur ġust ta' EUR 0,1 miljun (2015: EUR -0,3 miljun). It-tabella li ġejja turi s-sitwazzjoni tal-portafoll miżmum sal-maturità magħmul kompletament minn kambjali tat-teżor maħruġa mill-Italja, mill-Portugal u minn Spanja b'maturitajiet li jifdal ta' inqas minn tliet xhur. L-Istati Membri tal-UE huma l-emittenti eliġibbli. Il-limitu massimu awtorizzat għal kull emittent awtorizzat huwa EUR 50 000 000 (ħamsin miljun euro). L-investimenti f'bonds għal perjodu ta' żmien medju u twil jistgħu jkunu wkoll eliġibbli, skont il-linji gwida għall-investiment u skont ir-rekwiżiti tal-likwidità: Riskju ta' likwidità jirreferi għall-kapaċità ta' entità li tiffinanzja ż-żidiet fl-assi u tissodisfa l-obbligi hekk kif isiru dovuti, mingħajr ma ġġarrab telf inaċċettabbli. Jista' jinqasam bejn ir-riskju tal-likwidità tal-iffinanzjar u r-riskju tal-likwidità tas-suq. Ir-riskju tal-likwidità tal-iffinanzjar huwa r-riskju li entità ma tkunx kapaċi tissodisfa b'mod effiċjenti l-ħtiġijiet tal-likwidità kurrenti u futuri kemm mistennija kif ukoll mhux mistennija mingħajr ma taffettwa l-operazzjonijiet ta' kuljum tagħha jew il-kundizzjoni finanzjarja tagħha. Ir-riskju ta' likwidità tas-suq huwa r-riskju li entità ma tkunx tista' tpaċi jew telimina faċilment pożizzjoni bil-prezz tas-suq minħabba l-kobor inadegwat tas-suq jew it-tfixkil fis-suq. Il-Faċilità hija primarjament iffinanzjata minn kontribuzzjonijiet annwali mill-Istati Membri, kif ukoll minn fondi minn operazzjonijiet preċedenti li ġejjin mill-operazzjonijiet tal-Faċilità. Il-Faċilità tiġġestixxi r-riskju ta' likwidità tal-finanzjament tagħha primarjament permezz tal-ippjanar tal-ħtiġijiet netti tal-likwidità tagħha u l-kontribuzzjonijiet annwali tal-Istati Membri meħtieġa. Sabiex jiġu kkalkolati l-kontribuzzjonijiet annwali tal-Istati Membri, l-istruttura tal-iżborż tal-portafoll eżistenti u ta' dak ippjanat tiġi analizzata u segwita matul is-sena. Jiġu kkunsidrati attivitajiet speċjali, bħal rimborżi kmieni, bejgħ ta' ishma jew każijiet ta' inadempjenza, sabiex jiġu kkoreġuti r-rekwiżiti annwali tal-likwidità. Biex ikompli jitnaqqas ir-riskju tal-likwidità, il-Faċilità żżomm riżerva ta' likwidità suffiċjenti biex tkopri f'kull ħin l-iżborżamenti ta' flus previsti, kif ikkomunikati perjodikament mid-Dipartiment tal-Għoti b'Self tal-BEI. Il-fondi jiġu investiti fis-suq tal-flus u fis-swieq tal-bonds fil-forma ta' depożiti interbankarji u strumenti finanzjarji oħrajn għal perjodu ta' żmien qasir billi jitqiesu l-obbligi tal-iżborżar tal-flus tal-Faċilità. L-assi likwidi tal-Faċilità jiġu ġestiti mid-Dipartiment tat-Teżor tal-Bank bil-ħsieb li jżomm likwidità xierqa biex jippermetti lill-Faċilità tissodisfa l-obbligi tagħha. F'konformità mal-prinċipju tas-segregazzjoni tad-dmirijiet bejn l-Uffiċċju tan-Negozjar (Front Office) u l-Uffiċċju Aministrattiv (Back Office), l-operazzjonijiet ta' saldu relatati mal-investiment ta' dawn l-assi jaqgħu taħt ir-responsabbiltà tad-Dipartiment tal-Ippjanar u s-Saldu tal-Operazzjonijiet tal-BEI. Barra minn hekk, l-awtorizzazzjoni tal-kontropartijiet u l-limiti għal investimenti tat-teżor, kif ukoll il-monitoraġġ ta' tali limiti, huma r-responsabbiltà tad-Direttorat tal-Ġestjoni tar-Riskji tal-Bank. It-tabelli f'din it-taqsima janalizzaw l-obbligazzjonijiet finanzjarji tal-Faċilità skont il-maturità abbażi tal-perjodu li jkun baqa' bejn id-data tal-karta bilanċjali u d-data tal-maturità kuntrattwali (abbażi tal-flussi tal-flus mhux skontati). F'termini ta' obbligazzjonijiet finanzjarji mhux derivattivi, il-Faċilità għandha impenji fil-forma ta' porzjonijiet mhux żborżati tal-kreditu skont il-ftehimiet ta' self iffirmati, ta' porzjonijiet mhux żborżati tal-ftehimiet ta' sottoskrizzjoni ta' kapital jew ta' investiment iffirmati, ta' garanziji tas-self mogħtija jew ta' sussidji impenjati fuq l-imgħax u ta' AT. Is-self permezz tal-FI għandu skadenza ta' żborżament. Madankollu, l-iżborżamenti jsiru f'ħinijiet u f'ammonti li jirriflettu l-progress tal-proġetti ta' investiment sottostanti. Barra minn hekk, is-self tal-FI jikkostitwixxi tranżazzjonijiet imwettqa f'ambjent operatorju relattivament volatili, sabiex b'hekk l-iskeda ta' żborż tagħhom tkun soġġetta għal livell sinifikanti ta' inċertezza. Investimenti kapitali jsiru dovuti meta u hekk kif il-maniġers tal-fondi tal-ekwità joħorġu sejħiet validi għall-kapital, u dan jirrifletti l-progress fl-attivitajiet ta' investiment tagħhom. Il-perjodu ta' prelevament ġeneralment ikun ta' tliet snin, li ta' spiss ikollu jitwal b'sena jew sentejn. Ċerti impenji ta' żborż ġeneralment jissopravivu sa tmiem il-perjodu tal-prelevament sad-disponiment sħiħ tal-investimenti sottostanti tal-fond, hekk kif il-likwidità tal-fond tista' ma tkunx biżżejjed minn żmien għal żmien biex tissodisfa l-obbligi tal-ħlas li jirriżultaw fir-rigward ta' tariffi jew spejjeż oħrajn. Il-garanziji mhumiex soġġetti għal impenji speċifiċi ta' żborż sakemm ma tiġix eżerċitata garanzija. L-ammont tal-garanziji pendenti jitnaqqas flimkien mal-iskeda ta' ħlas lura tas-self garantit. Is-sussidji impenjati fuq l-imgħax tal-flussi tal-ħruġ tal-flus iseħħu fil-każ tas-self issussidjat iffinanzjat minn riżorsi proprji tal-Bank. Għalhekk, il-flussi tal-ħruġ irrapportati jirrappreżentaw biss l-impenji relatati ma' dan is-self aktar milli l-ammont totali ta' sussidji impenjati fuq l-imgħax mhux żborżati. Bħal fil-każ tas-self, l-iskeda tal-iżborż tagħhom hija inċerta. "Fluss ta' ħruġ nominali gross" ta' AT impenjata fit-tabella "Profil tal-maturità ta' obbligazzjonijiet finanzjarji mhux derivattivi" tirreferi għall-porzjon totali mhux żborżat fil-kuntratti AT iffirmati. L-iskeda taż-żmien tal-iżborż hija soġġetta għal livell sinifikanti ta' inċertezza. Il-flussi tal-ħruġ ta' flus ikklassifikati fit-taqsima "tliet xhur jew inqas" jirrappreżentaw l-ammont ta' fatturi pendenti riċevuti sad-data tar-rapportar. L-impenji għal obbligazzjonijiet finanzjarji mhux derivattivi li għalihom ma hemm ebda data tal-maturità kuntrattwali definita huma kklassifikati taħt "Maturità Mhux Definita". L-impenji, li għalihom hemm irreġistrata talba għal żborż ta' flus fid-data tar-rapportar, huma kklassifikati fil-perjodu ta' żmien relevanti. F'termini tal-obbligazzjonijiet finanzjarji ta' derivattivi, il-profil tal-maturità jirrappreżenta l-flussi ta' flus kuntrattwali gross mhux skontati ta' kuntratti ta' swaps, inklużi swaps bejn il-valuti (CCS), swaps tar-rati tal-imgħax bejn il-valuti (CCIRS), swaps ta' valuti għal perjodu ta' żmien qasir u swaps tar-rati tal-imgħax. It-tabella li ġejja tistabbilixxi l-ammonti riportati ta' assi u obbligazzjonijiet finanzjarji mhux derivattivi li mistennija jiġu rkuprati jew saldati aktar minn 12-il xahar wara d-data tar-rapportar. Ir-riskju tas-suq jirrappreżenta r-riskju li bidliet fil-prezzijiet tas-suq u r-rati, bħalma huma r-rati tal-imgħax, il-prezzijiet tal-ekwità u r-rati tal-kambju jaffettwaw id-dħul tal-entità jew il-valur tal-parteċipazzjonijiet tagħha fi strumenti finanzjarji. Ir-riskju taċ-ċaqliq fir-rata tal-imgħax li jinħoloq mill-volatilità fil-valur ekonomiku tal-pożizzjonijiet li jġorru rati tal-imgħax jew fl-introjtu derivat minnhom minħabba ċaqliq avvers fir-rati tal-imgħax. Il-faċilità mhijiex milquta direttament mill-bidla fil-valur ekonomiku tagħha jew għal diskrepanzi bejn prezzijiet differenti ta' assi, obbligazzjonijiet u strumenti ta' kopertura għaliex (i) hija ma għandha l-ebda kost tas-self dirett jew obbligazzjonijiet li jġorru rata tal-imgħax u (ii) taċċetta l-impatt ta' flutwazzjonijiet fir-rati tal-imgħax fuq id-dħul mill-investimenti tagħha. Il-Faċilità tkejjel is-sensittività tal-portafoll tas-self tagħha u l-iswaps ta' mikroiħħeġġjar għall-fluttwazzjonijiet fir-rati tal-imgħax permezz ta' kalkolu tal-Valur tal-Punt Bażi (Basis Point Value, BPV). Il-BPV ikejjel il-qligħ jew it-telf fil-valur nett preżenti tal-portafoll rilevanti, dovut għal żieda ta' punt bażi wieħed (0,01 %) fil-livelli tar-rati tal-imgħax li jvarjaw f'perjodu ta' żmien speċifikat ta' "suq tal-flus – sa sena", "qasir ħafna – minn sentejn sa tliet snin", "qasir – minn erba' snin sa sitt snin", "medju – minn seba' snin sa ħdax-il sena", "twil – minn tna sena sa għoxrin sena" jew "twil ħafna – aktar minn wieħed u għoxrin sena". Sabiex tiddetermina l-valur preżenti nett (VPN) tal-flussi ta' flus denominati f'EUR, il-Faċilità tuża l-kurva tal-finanzjament bażi f'EUR tal-BEI (il-kurva tal-iswaps tal-EUR aġġustata bil-firxa tal-finanzjament globali tal-BEI). Il-kurva tal-finanzjament f'USD tal-BEI tintuża għall-kalkolu tal-VPN tal-flussi tal-flus tas-self denominati f'USD. Il-VPN tal-flussi tal-flus tas-self denominati f'muniti li għalihom ma hemmx disponibbli kurva kredibbli u kompleta biżżejjed tal-iskont, jiġi stabbilit bl-użu ta' kurva ta' finanzjament bażi f'EUR tal-BEI bħala indikatur. Sabiex tikkalkula l-valur nett preżenti tal-iswaps ta' mikroiħħeġġjar, il-faċilità tuża l-kurva tal-iswaps tal-EUR għal flussi ta' flus denominati f'EUR u l-kurva tal-iswaps tal-USD għal flussi ta' flus denominati f'USD. Kif muri fit-tabella li ġejja, il-valur nett preżenti tal-portafoll tas-self, inklużi l-iswaps tal-mikroiħħeġġjar sal-31 ta' Diċembru 2016, se jonqos b'EUR 516k (fil-31 ta' Diċembru 2015: tnaqqis b'EUR 532k) jekk il-kurvi tar-rati tal-imgħax rilevanti kollha jiżdiedu fl-istess ħin b'mod parallel b'punt bażi wieħed. Ir-riskju tal-kambju ("FX") għall-FI huwa r-riskju ta' telf fil-qligħ jew valur ekonomiku minħabba ċaqliq avvers fir-rati tal-FX. Fil-każ ta' munita tal-kontabbiltà ta' referenza (EUR għall-FI), il-Faċilità hija esposta għar-riskju FX kull meta jkun hemm diskrepanza bejn l-assi u l-obbligazzjonijiet denominati f'munita tal-kontabbiltà mhux ta' referenza. Ir-riskju FX jinkludi wkoll l-effett ta' bidliet fil-valur ta' flussi futuri ta' flus denominati f'munita tal-kontabbiltà ta' referenza, pereż. l-imgħax u ħlasijiet ta' dividendi minħabba l-fluttwazzjonijiet fir-rati tal-kambju. L-Assi tat-Teżor tal-FI huma denominati f'EUR jew USD. Ir-riskju FX huwa kopert permezz ta' spot FX ta' bejn il-valuti jew tranżazzjonijiet forward, swaps FX jew swaps bejn il-valuti. Id-Dipartiment tat-Teżor tal-BEI jista', fejn jitqies neċessarju u xieraq, juża kwalunkwe strument ieħor, skont il-politika tal-Bank, li jipprovdi protezzjoni kontra r-riskji tas-suq imġarrba fir-rigward tal-attivitajiet finanzjarji tal-FI. Il-kontribuzzjonijiet tal-FI tal-Istati Membri jaslu f'EUR. L-operazzjonijiet iffinanzjati jew garantiti mill-FI kif ukoll is-sussidji tal-imgħax jistgħu jkunu denominati f'EUR, USD jew kwalunkwe munita oħra awtorizzata. Tinħoloq skopertura għar-riskju tal-kambju (apparagun tal-munita ta' referenza EUR) kull meta t-tranżazzjonijiet denominati f'muniti oħrajn minbarra l-EUR jitħallew mhux iħħeġġjati. Il-linji gwida għall-iħħeġġjar tar-riskju tal-kambju tal-FI huma stabbiliti hawn taħt. Ir-riskju tal-FX ġġenerati mill-operazzjonijiet tal-FI denominati f'USD għandhom ikunu koperti fuq bażi aggregata permezz ta' swaps FX USD/EUR, riportati u aġġustati f'termini ta' ammont fuq bażi perjodika. L-użu ta' swaps FX iservi skop doppju. Fuq naħa waħda tiġi ġġenerata l-likwidità neċessarja għal żborżi ġodda (self u ekwità) u fuq in-naħa l-oħra jinżamm il-makroiħħeġġjar tal-FX. Fil-bidu ta' kull perjodu, il-flussi ta' flus li jridu jiġu rċevuti jew jitħallsu f'USD matul il-perjodu li jmiss għandhom jiġu kkalkolati abbażi tar-rimborżi/żborżi ppjanati jew mistennija. Sussegwentement, l-iswaps FX li jimmaturaw għandhom jiġu riportati, bl-ammont tagħhom jiġi aġġustat sabiex ikopri mill-inqas il-ħtiġijiet ta' likwidità f'USD ipproġettati matul il-perjodu li jmiss. Fuq bażi ta' kull xahar, il-pożizzjoni tal-FX f'USD għandha tiġi ħħeġġjata, jekk taqbeż il-limiti rilevanti, permezz ta' operazzjoni spot jew forward. L-operazzjonijiet tal-FI denominati f'muniti oħrajn minbarra l-EUR u l-USD għandhom jiġu koperti permezz ta' kuntratti ta' swaps bejn il-valuti bl-istess profil finanzjarju bħas-Self sottostanti, sakemm suq tal-iswaps ikun operazzjonali. Il-FI għandha operazzjonijiet denominati f'muniti li għalihom il-possibbiltajiet tal-iħħeġġjar jew mhumiex disponibbli b'mod effiċjenti jew inkella huma disponibbli b'kost għoli. Dawn l-operazzjonijiet huma denominati fil-munita lokali (LCs) iżda mħallsa f'EUR jew USD. Il-qafas tar-riskju finanzjarju tal-FI, li ġie approvat mill-Kumitat tal-FI fit-22 ta' Jannar 2015, joffri l-possibbiltà li wieħed jiħħeġġja skopertura tal-FX fl-LCs li juru korrelazzjoni pożittiva sinifikanti mal-USD sintetikament permezz ta' derivattivi denominati f'USD. L-LCs iħħeġġjati sintetikament ma' derivattivi denominati f'USD huma rrapportati fit-tabella fit-taqsima 3.4.2.2.3 hawn taħt, taħt l-entrata "Muniti lokali (taħt ħeġġ sintetiku)", filwaqt li l-LCs mhux iħħeġġjati sintetikament b'USD huma rrapportati fl-istess tabella taħt l-entrata "Muniti lokali (mhux taħt ħeġġ sintetiku)". It-tabelli ta' din in-nota juru l-pożizzjoni tal-kambju tal-Faċilità. Il-pożizzjoni tal-kambju hija ppreżentata fit-tabella ta' hawn taħt f'konformità mal-Politiki tar-Riskju tal-FI (kif deskritti fil-qafas tar-riskju finanzjarju tal-FI). Il-pożizzjoni tal-FX skont il-Politiki tar-Riskju hija bbażata fuq ċifri tal-kontabbiltà u definita bħala l-bilanċ bejn assi u obbligazzjonijiet magħżulin. L-assi u l-obbligazzjonijiet definiti fil-pożizzjoni tal-FX skont il-Politiki ta' Riskju huma magħżula sabiex jiġi żgurat li l-qligħ jista' biss jiġi konvertit fil-munita tar-rapportar (EUR) meta jiġi riċevut. Il-qligħ/it-telf mhux realizzat u l-indeboliment fuq l-assi finanzjarji li huma disponibbli għall-bejgħ huma inklużi fil-pożizzjoni tal-FX skont il-Politiki tar-Riskju, kif inhuma wkoll l-indebolimenti fuq self u riċevibbli. Derivattivi inklużi fil-pożizzjoni tal-FX skont il-Politiki tar-Riskju huma kkunsidrati bil-valur nominali tagħhom minflok bil-valur ġust tagħhom, sabiex jiġu allinjati mal-valur tal-assi miżmuma, meqjusa wkoll bil-valur nominali tagħhom aġġustat bl-indeboliment għal self. Fit-tabelli ta' hawn taħt, il-bqija tal-assi u l-obbligazzjonijiet, li jinkludu prinċipalment l-imgħax dovut fuq self, derivattivi u sussidji, huma ppreżentati bħala "pożizzjoni tal-FX eskluża mill-Politiki tar-Riskju". Fil-31 ta' Diċembru 2016, deprezzament ta' 10 fil-mija tal-EUR apparagun tal-muniti kollha li mhumiex EUR jirriżulta f'żieda tar-riżorsi tal-kontributuri li jammontaw għal EUR 12,0 miljun (fil-31 ta' Diċembru 2015: EUR 8,7 miljun). Żieda ta' 10 fil-mija tal-EUR apparagun tal-muniti kollha li mhumiex EUR jirriżulta fi tnaqqis tar-riżorsi tal-kontributuri li jammontaw għal EUR 9,9 miljun (fil-31 ta' Diċembru 2015: EUR 7,1 miljun). Ir-rati tal-konverżjoni li ġejjin kienu ntużaw biex tiġi stabbilita l-karta bilanċjali fil-31 ta' Diċembru 2016 u fil-31 ta' Diċembru 2015: Ir-riskju tal-prezz tal-ekwità jirreferi għar-riskju li l-valuri ġusti ta' investimenti fl-ekwitajiet jonqsu b'riżultat tal-bidliet fil-livelli tal-prezzijiet tal-ekwità u/jew il-valur ta' investimenti ta' ekwità. Il-FI hija skoperta għal riskju tal-prezz tal-ekwità permezz tal-investimenti tagħha f'fondi ta' ekwità diretti u f'fondi ta' kapital tar-riskju. Il-valur tal-pożizzjonijiet ta' ekwità mhux elenkati mhuwiex faċilment disponibbli għall-finijiet ta' monitoraġġ u kontroll fuq bażi kontinwa. Għal tali pożizzjonijiet, l-aħjar indikazzjonijiet disponibbli jinkludu l-prezzijiet derivati minn kwalunkwe teknika ta' valutazzjoni rilevanti. L-effetti fuq ir-riżorsi tal-kontributuri tal-Faċilità (bħala riżultat ta' bidla fil-valur ġust tal-portafoll ta' ekwità disponibbli għall-bejgħ) minħabba bidla ta' +/-10 % fil-valur ta' ekwità diretta individwali u fl-investimenti kapitali ta' riskju, bil-varjabbli l-oħrajn kollha jinżammu kostanti, huma EUR 51,7 miljun rispettivament, EUR -51,7 miljun fil-31 ta' Diċembru 2016 (EUR 41,9 miljun, rispettivament, EUR -41,9 miljun fil-31 ta' Diċembru 2015). It-tabella li ġejja turi l-ammonti riportati u l-valuri ġusti tal-assi finanzjarji u tal-obbligazzjonijiet finanzjarji, inklużi l-livelli tagħhom fil-ġerarkija tal-valur ġust. Dawn ma jinkludux informazzjoni ta' valur ġust għal assi finanzjarji u l-obbligazzjonijiet finanzjarji mhux riportati skont il-valur ġust jekk l-ammont miżmum riportat huwa approssimazzjoni raġonevoli tal-valur ġust. It-tabella ta' hawn taħt tippreżenta informazzjoni dwar it-tekniki ta' valutazzjoni u l-inputs mhux osservabbli sinifikanti użati fil-kejl ta' strumenti finanzjarji, kategorizzati bħala Livell 2 u 3 fil-ġerarkija tal-valur ġust: Bl-applikazzjoni tal-IFRS 13, l-aġġustamenti tal-valutazzjoni jiġu inklużi fil-valur ġust tad-derivattivi fil-31 ta' Diċembru 2016 u 2015, jiġifieri: Aġġustamenti tal-valutazzjoni tal-kreditu (credit valuation adjustments, CVA), li jirriflettu r-riskju ta' kreditu tal-kontroparti fuq tranżazzjonijiet derivattivi, li jammontaw għal EUR -76,4k fil-31 ta' Diċembru 2016 u għal EUR - 121,7k fil-31 ta' Diċembru 2015. Aġġustamenti tal-valutazzjoni tad-debitu (debit valuation adjustments, DVA), li jirriflettu r-riskju ta' kreditu proprju fuq tranżazzjonijiet derivattivi, li jammontaw għal EUR +42,9k fil-31 ta' Diċembru 2016 u EUR +64,4k fil-31 ta' Diċembru 2015. Il-politika tal-Faċilità hija li tirrikonoxxi t-trasferimenti bejn il-Livelli mid-data tal-attività jew mill-bidla fiċ-ċirkostanzi li kkawżaw it-trasferiment. Fl-2016 u 2015, il-Faċilità ma għamlitx trasferimenti minn Livell 1 għal 2 jew minn Livell 2 għal 1 tal-ġerarkija tal-valur ġust. It-tabelli li ġejjin jippreżentaw il-bidliet fl-istrumenti tal-Livell 3 għas-sena li ntemmet fil-31 ta' Diċembru 2016 u fil-31 ta' Diċembru 2015: qligħ nett realizzat fuq l-assi finanzjarji disponibbli għall-bejgħ indeboliment ta' assi finanzjarji disponibbli għall-bejgħ bidla netta fil-valur ġust ta' assi finanzjarji disponibbli għall-bejgħ qligħ nett realizzat fuq l-assi finanzjarji disponibbli għall-bejgħ indeboliment ta' assi finanzjarji disponibbli għall-bejgħ bidla netta fil-valur ġust ta' assi finanzjarji disponibbli għall-bejgħ Fl-2016 u fl-2015, il-Faċilità ma għamlitx trasferimenti minn jew għal-Livell 3 tal-ġerarkija tal-valur ġust. Bidla ta' +/- 10 fil-mija fid-data tar-rapportar f'waħda mill-inputs mhux osservabbli sinifikanti użati biex jiġu kkalkolati l-valuri ġusti tal-Fondi ta' Kapital ta' Riskju u tal-Investimenti Azzjonarji Diretti, li jżommu inputs oħrajn kostanti, ikollhom l-effetti li ġejjin fuq l-introjtu l-ieħor komprensiv: Il-flus u l-ekwivalenti ta' flus huma magħmulin minn: Il-komponenti ewlenin tal-istrumenti finanzjarji derivattivi, ikklassifikati bħala miżmuma għan-negozju, huma kif ġej: Il-komponenti ewlenin tas-self u r-riċevibbli huma kif ġej: Il-komponenti ewlenin tal-assi finanzjarji disponibbli għall-bejgħ huma kif ġej: L-Ammonti riċevibbli mingħand il-kontributuri huma kompletament magħmula mill-kontribuzzjoni tal-Istati Membri eżerċitata iżda mhux imħallsa. Il-portafoll miżmum sal-maturità huwa magħmul minn bonds ikkwotati li jkollhom maturità li jifdal ta' inqas minn tliet xhur fid-data tar-rapportar. It-tabella li ġejja turi l-movimenti tal-portafoll miżmum sal-maturità: Il-komponenti ewlenin tal-assi l-oħra huma kif ġej: Il-komponenti ewlenin tal-introjtu differit huma kif ġej: L-ammont ta' provvedimenti għall-garanziji maħruġa jiġi rikonoxxut bl-użu tal-aħjar stima tan-nefqa meħtieġa għas-saldu ta' kwalunkwe obbligu finanzjarju preżenti li jinħoloq bħala riżultat tal-garanziji u jirrappreżenta s-somma ta': l-ammonti inizjalment rikonoxxuti li neqsin, fejn xieraq, l-amortizzament kumulattiv rikonoxxut f'konformità mal-IAS 18 Dħul u l-eċċess fuq l-ammonti msemmija fuq, kif imkejla f'konformità mal-IAS 37 Provvedimenti, Obbligazzjonijiet Kontinġenti u Assi Kontinġenti. Il-komponenti ewlenin tal-ammonti dovuti lill-partijiet terzi huma kif ġej: Il-komponenti ewlenin tal-obbligazzjonijiet l-oħrajn huma kif ġej: Fid-19 ta' Novembru 2016, il-Kunsill iffissa l-ammont tal-kontribuzzjonijiet finanzjarji li kellhom jitħallsu minn kull Stat Membru sal-21 ta' Jannar 2017. Sal-31 ta' Diċembru 2016, EUR 86 395 kienu għadhom ma tħallsux. Il-komponenti ewlenin tal-imgħax u ta' introjtu simili huma kif ġej: Inkluża fl-entrata "Self u riċevibbli" taħt l-introjtu mill-imgħax għas-sena li ntemmet fil-31 ta' Diċembru 2016 hemm is-somma totali ta' EUR +15 700 li tirrigwarda l-assi finanzjarji indeboliti (fil-31 ta' Diċembru 2015: EUR +15 869). Il-komponent ewlieni tal-imgħax u spejjeż simili huwa kif ġej: Il-komponenti ewlenin tal-introjtu minn tariffi u kummissjonijiet huma kif ġej: Il-komponent ewlieni tal-ispejjeż tat-tariffi u tal-kummissjonijiet huwa kif ġej: Il-komponenti ewlenin tal-qligħ nett realizzat fuq l-assi finanzjarji disponibbli għall-bejgħ huma kif ġej: L-ispejjeż amministrattivi ġenerali jirrappreżentaw il-kostijiet reali mġarrba mill-BEI għall-ġestjoni tal-Faċilità nieqes l-introjtu ġġenerat mit-tariffi għall-valutazzjonijiet standard li l-BEI ikun iddebita direttament lill-klijenti tal-Faċilità. Entità strutturata hija waħda li tfasslet sabiex id-drittijiet tal-vot jew dawk simili ma jkunux il-fattur dominanti biex jiġi deċiż, min jikkontrolla l-entità. L-IFRS 12 josserva li entità strutturata ta' spiss ikollha wħud minn dawn li ġejjin jew kollha kemm huma: Attivitajiet ristretti; Objettiv ristrett u definit sewwa, pereżempju biex issir lokazzjoni effiċjenti fit-taxxa, jitwettqu attivitajiet ta' riċerka u żvilupp, jiġi pprovdut sors ta' kapital jew finanzjament lil entità jew jiġu pprovduti opportunitajiet ta' investiment lil investituri billi r-riskji u l-benefiċċji assoċjati mal-assi tal-entità strutturata jgħaddu għand l-investituri; Ekwità insuffiċjenti biex l-entità strutturata tkun tista' tiffinanzja l-attivitajiet tagħha mingħajr appoġġ finanzjarju subordinat; Finanzjament fil-forma ta' strumenti multipli konnessi kuntrattwalment ma' investituri li joħolqu konċentrazzjonijiet ta' kreditu jew riskji oħra (segmenti). It-terminu "entitajiet strutturati mhux konsolidati" jirreferi għall-entitajiet strutturati kollha li mhumiex ikkontrollati mill-Faċilità u jinkludi l-imgħax f'entitajiet strutturati li mhumiex konsolidati. L-IFRS 12 jiddefinixxi "imgħax" b'mod wiesgħa li jinkludi involviment kuntrattwali u mhux kuntrattwali li jesponi lill-entità relatriċi għall-varjabbiltà fir-redditi mill-prestazzjoni tal-entità l-oħra. Xi eżempji ta' imgħax bħal dan jinkludi ż-żamma ta' imgħax ta' ekwità u forom oħra ta' involviment pereżempju l-għoti ta' finanzjament, l-appoġġ ta' likwidità, it-titjib tal-kreditu, l-impenji u l-garanziji lill-entità l-oħra. L-IFRS 12 jistipula li entità relatriċi mhux neċessarjament għandha interess f'entità oħra minħabba relazzjoni tipika tal-klijent mal-fornitur biss. It-tabella ta' hawn taħt tiddeskrivi t-tipi ta' entitajiet strutturati li l-Faċilità ma tikkonsolidax iżda li għandha interess fihom. It-tabella ta' hawn taħt turi l-ammonti riportati ta' entitajiet strutturati mhux konsolidati fejn il-Faċilità għandha mgħax fid-data tar-rapportar, kif ukoll l-iskopertura massima tal-Faċilità għal telf fir-rigward ta' dawk l-entitajiet. L-iskopertura massima għat-telf tinkludi l-ammonti riportati u l-impenji mhux żborżati relatati. F'Ġunju 2013, il-Kunsill Ministerjali Konġunt AKP-UE approva l-protokoll finanzjarju l-ġdid għall-Ħdax-il Fond Ewropew għall-Iżvilupp (FEŻ), li jkopri l-perjodu 2014-2020. Ntlaħaq qbil dwar fond ta' EUR 500 miljun għall-Faċilità ta' Investiment, l-hekk imsejjaħ "il-pakkett ta' finanzjament b'impatt" jew "IFE" (impact financing envelope), li jippermetti li l-faċilità tappoġġja proġetti b'potenzjal ta' impatt ta' żvilupp partikolarment għoli filwaqt li ġġorr ir-riskji inerenti f'investimenti bħal dawn. Dan il-pakkett se jippreżenta possibilitajiet ġodda biex tissaħħaħ il-faċilità ta' self tas-settur privat permezz ta' investimenti fl-istrumenti li ġejjin: L-IFE se tippermetti wkoll diversifikazzjoni f'setturi ġodda, bħalma huma s-saħħa u l-edukazzjoni, l-agrikoltura u s-sikurezza alimentari, u l-iżvilupp ta' strumenti ġodda u innovattivi għall-kondiviżjoni tar-riskji. Minn perspettiva finanzjarja u ta' kontabbiltà, l-IFE tifforma parti minn portafoll tal-FI u tiġi kontabilizzata fir-rapporti finanzjarji annwali globali tal-FI. It-tabella li ġejja tirrappreżenta l-ammonti rrapportati u impenjati, iżda li għadhom ma ġewx żborżati skont it-tip ta' assi: Ma kien hemm l-ebda attività materjali wara l-għeluq tal-karta bilanċjali li setgħet tirrikjedi divulgazzjoni jew aġġustament fir-rapporti finanzjarji tal-31 ta' Diċembru 2016. Aħna awditjajna: il-kontijiet annwali tat-8, tad-9, tal-10 u tal-11-il FEŻ, li jinkludu l-karta tal-bilanċ, ir-rapport tal-prestazzjoni finanzjarja, ir-rapport tal-flussi tal-flus, ir-rapport tal-bidliet fl-assi netti, u r-rapport dwar l-implimentazzjoni finanzjarja għas-sena finanzjarja li ntemmet fil-31 ta' Diċembru 2016, li ġie approvat mill-Kummissjoni fit-23 ta' Ġunju 2017, u Fl-opinjoni tagħna, il-kontijiet annwali tat-8, tad-9, tal-10 u tal-11-il FEŻ għas-sena li ntemmet fil-31 ta' Diċembru 2016 jippreżentaw b'mod ġust, fl-aspetti materjali kollha, il-pożizzjoni finanzjarja fil-31 ta' Diċembru 2016, ir-riżultati tal-operazzjonijiet tagħhom, il-flussi tal-flus tagħhom u il-bidliet fl-assi netti għas-sena li ntemmet dakinhar, skont ir-Regolament Finanzjarju tal-FEŻ u r-regoli kontabilistiċi bbażati fuq standards tal-kontabbiltà għas-settur pubbliku li huma aċċettati internazzjonalment. Fl-opinjoni tagħna, id-dħul li fuqu huma bbażati l-kontijiet għas-sena li ntemmet fil-31 ta' Diċembru 2016 huwa legali u regolari fl-aspetti materjali kollha. Kwistjonijiet ewlenin tal-awditjar huma dawk il-kwistjonijiet li, fil-ġudizzju professjonali tagħna, kellhom l-akbar sinifikat fl-awditu li wettaqna tar-rapporti finanzjarji tal-perjodu attwali. Dawn il-kwistjonijiet ġew indirizzati fil-kuntest tal-awditu li wettaqna tar-rapporti finanzjarji fl-intier tagħhom, kif ukoll aħna u nifformulaw l-opinjonijiet tagħna dwarhom, iżda ma nipprovdux opinjoni separata dwar dawn il-kwistjonijiet. Aħna vvalutajna l-imposti dovuti ppreżentati fil-kontijiet (ara n-Nota 2.9) li huma suġġetti għal livell għoli ta' stimar. Fi tmiem is-sena 2016, il-Kummissjoni stmat li l-ispejjeż eliġibbli li ġġarrbu iżda li kienu għadhom ma ġewx irrappurtati mill-benefiċjarji kienu jammontaw għal EUR 3 903 miljun (fi tmiem is-sena 2015: EUR 3 797 miljun). Aħna eżaminajna l-kalkolu ta' dawn l-istimi tad-dovuti, u analizzajna kampjun ta' 30 kuntratt individwali biex nindirizzaw ir-riskju li d-dovuti ma ġewx iddikjarati b'mod korrett. Ix-xogħol li twettaq wassalna għall-konklużjoni li l-imposti dovuti rrikonoxxuti fil-kontijiet finali kienu xierqa ladarba l-Kummissjoni kienet għamlet il-korrezzjonijiet neċessarji kollha li aħna identifikajna. Skont l-Artikoli 310 sa 325 tat-TFUE u r-Regolament Finanzjarju tal-11-il FEŻ, il-maniġment huwa responsabbli mit-tħejjija u l-preżentazzjoni tal-kontijiet annwali tal-FEŻ abbażi ta' standards tal-kontabbiltà għas-settur pubbliku li huma aċċettati internazzjonalment u mil-legalità u r-regolarità tat-tranżazzjonijiet li fuqhom huma bbażati. Din ir-responsabbiltà tinkludi t-tfassil, l-implimentazzjoni u ż-żamma ta' kontroll intern rilevanti għat-tħejjija u l-preżentazzjoni ta' rapporti finanzjarji li jkunu ħielsa minn kwalunkwe dikjarazzjoni skorretta materjali, sew jekk minħabba frodi u sew jekk minħabba xi żball. Il-Kummissjoni terfa' r-responsabbiltà aħħarija għal-legalità u r-regolarità tat-tranżazzjonijiet li fuqhom huma bbażati l-kontijiet tal-FEŻ. Fit-tħejjija tal-kontijiet tal-FEŻ, il-Kummissjoni hija responsabbli milli tivvaluta l-kapaċità tal-FEŻ li jkomplu bħala negozju avvjat, filwaqt li tiddivulga, kif applikabbli, kwistjonijiet relatati ma' negozju avvjat u tuża l-bażi kontabilistika ta' negozju avvjat dment li l-maniġment ma jkollux l-intenzjoni li jillikwida l-entità jew li jwaqqaf l-operazzjonijiet, jew ma jkollu l-ebda alternattiva realistika ħlief li jagħmel dan. Il-Kummissjoni hija responsabbli mis-sorveljanza tal-proċess ta' rappurtar finanzjarju tal-FEŻ. L-objettivi tagħna huma li niksbu aċċertament raġonevoli dwar jekk il-kontijiet tal-FEŻ jkunux ħielsa minn kwalunkwe dikjarazzjoni skorretta materjali u dwar jekk it-tranżazzjonijiet li fuqhom huma bbażati jkunux legali u regolari u li nipprovdu, fuq il-bażi tal-awditu tagħna, lill-Parlament Ewropew u lill-Kunsill b'dikjarazzjoni ta' assigurazzjoni dwar l-affidabbiltà tal-kontijiet u dwar il-legalità u r-regolarità tat-tranżazzjonijiet li fuqhom huma bbażati. Aċċertament raġonevoli huwa aċċertament ta' livell għoli, iżda mhuwiex garanzija li awditu dejjem se jaqbad dikjarazzjoni skorretta materjali jew nuqqas ta' konformità meta dawn ikunu jeżistu. Dawn jistgħu jirriżultaw minn frodi jew minn xi żball u jitqiesu materjali jekk, individwalment jew flimkien, jistgħu jkunu mistennija, b'mod raġonevoli, li jinfluwenzaw id-deċiżjonijiet ekonomiċi li l-utenti jieħdu fuq il-bażi ta' dawn il-kontijiet tal-FEŻ. Bħala parti minn awditu skont l-ISAs u l-ISSAIs, aħna neżerċitaw ġudizzju professjonali u nmantnu x-xettiċiżmu professjonali tul l-awditu. Minbarra dan, aħna: Nidentifikaw u nivvalutaw ir-riskji ta' dikjarazzjoni skorretta materjali tal-kontijiet tal-FEŻ u ta' nuqqas ta' konformità materjali mit-tranżazzjonijiet ta' bażi mar-rekwiżiti tal-qafas legali tal-FEŻ, sew jekk minħabba frodi u sew jekk minħabba xi żball, infasslu u nwettqu proċeduri tal-awditjar li jkunu jagħtu rispons għal dawk ir-riskji, u niksbu evidenza għall-awditjar li tkun suffiċjenti u xierqa biex tipprovdi bażi għall-opinjoni tagħna. Ir-riskju li dikjarazzjoni skorretta materjali jew nuqqas ta' konformità riżultat ta' frodi ma jinqabdux huwa ogħla milli jekk ikunu b'riżultat ta' xi żball, billi l-frodi tista' tinvolvi kollużjoni, falsifikazzjoni, ommissjonijiet intenzjonali, rappreżentazzjonijiet skorretti, jew ordnijiet superjuri fuq kontrolli interni. Niksbu fehim tal-kontroll intern relevanti għall-awditu sabiex jitfasslu proċeduri tal-awditjar li jkunu xierqa fiċ-ċirkustanzi, iżda mhux bl-iskop li tingħata opinjoni dwar l-effettività tal-kontroll intern. Nevalwaw l-adegwatezza tal-politiki kontabilistiċi użati u r-raġonevolezza tal-istimi kontabilistiċi u d-divulgazzjonijiet relatati li jsiru mill-maniġment. Nilħqu konklużjonijiet dwar l-adegwatezza tal-użu li jsir mill-maniġment tal-bażi kontabilistika ta' negozju avvjat u, abbażi tal-evidenza għall-awditjar miksuba, jekk teżistix inċertezza materjali relatata ma' avvenimenti jew kundizzjonijiet li jistgħu jitfgħu dubju sinifikanti fuq il-kapaċità tal-FEŻ biex ikomplu bħala negozju avvjat. Jekk nikkonkludu li tkun teżisti inċertezza materjali, aħna meħtieġa li, fir-rapport tal-awditur tagħna, niġbdu l-attenzjoni għad-divulgazzjonijiet relatati fil-kontijiet konsolidati jew, jekk dawn id-divulgazzjonijiet ma jkunux adegwati, li nimmodifikaw l-opinjoni tagħna. Il-konklużjonijiet tagħna huma bbażati fuq l-evidenza għall-awditjar li tkun inkisbet sad-data tar-rapport tal-awditur tagħna. Madankollu, minħabba avvenimenti jew kundizzjonijiet fil-ġejjieni, entità tista' ma tibqax tkompli għaddejja bħala negozju avvjat. Nevalwaw il-preżentazzjoni, l-istruttura u l-kontenut tal-kontijiet annwali, li jinkludu d-divulgazzjonijiet, u jekk il-kontijiet annwali jkunux jirrappreżentaw it-tranżazzjonijiet u l-avvenimenti ta' bażi b'mod li tintlaħaq preżentazzjoni ġusta. Aħna nikkomunikaw ma' dawk inkarigati mill-maniġment dwar, fost affarijiet oħra, l-ambitu u l-għażla taż-żmien ippjanati tal-awditu u dwar sejbiet tal-awditjar li jkunu sinifikanti, inkluża kull defiċjenza sinifikanti li nidentifikaw fil-kontroll intern matul l-awditu tagħna. Għad-dħul, aħna neżaminaw il-kontribuzzjonijiet kollha mill-Istati Membri u kampjun ta' tipi oħra ta' tranżazzjonijiet tad-dħul. Mill-kwistjonijiet li jkunu ġew ikkomunikati mal-Kummissjoni, aħna niddeterminaw dawk il-kwistjonijiet li kellhom l-akbar sinifikat fl-awditu tal-kontijiet tal-FEŻ tal-perjodu attwali u li għalhekk huma l-kwistjonjiet ewlenin tal-awditjar. Aħna niddeskrivu dawn il-kwistjonijiet fir-rapport tal-awditur tagħna, dment li l-ebda liġi jew regolament ma jkun jipprekludi d-divulgazzjoni pubblika dwar il-kwistjoni jew meta, f'każijiet estremament rari, aħna niddeterminaw li kwistjoni ma għandhiex tiġi kkomunikata fir-rapport tagħna minħabba li l-konsegwenzi avversi ta' dan jistgħu jkunu mistennija, b'mod raġonevoli, li jkunu akbar mill-benefiċċji ta' din il-komunikazzjoni għall-interess pubbliku. It-13 ta' Lulju 2017
Extracted from C_325_2017.html